Kureega loabiveriyaa maraali massalaige shareeathugai Ashton...\nލުއި ޚަބަރު - އޭޝްޓަން ކުޗަރ\nކުރީގެ ލޯބިވެރިޔާ މަރާލި މައްސަލައިގެ ޝަރީއަތުގައި އޭޝްޓަން ކުޗަރ ހެކިބަސް ދީފި\nމިއީ 2001 ވަނަ ހިނގާފައިވާ މި މައްސަލައިގައި އޭޝްޓަން އެއްޗެއް ބުނެފައިވާ ފުރަތަމަ ފަހަރު\nއޭޝްލީ މަރާލި ރޭ ވެސް އޭޝްޓަންއާ ބައްދަލު ކުރަން ވަނީ ރާވާފައި\nއޭނާ މަރާލިކަމަށް ތުހުމަތު ކުރެވޭ، މައިކަލް ގާރގޫލިއޯ ހައްޔަރު ކޮށްފައިވަނީ 2008 ވަނަ އަހަރު\nކ. މާލެ 30 މެއި 2019 | ބުރާސްފަތި 12:28 6,529\nއޭޝްޓަން ކުޗަރ ކޯޓުގައި ހެކިބަސް ދެނީ - ގެޓީ އިމޭޖާސް\nއެމެރިކާގެ މަޝްހޫރު ފިލްމީ އަދި ޓީވީ ތަރި، އޭޝްޓަން ކުޗަރ އޭނާގެ ކުރީގެ ލޯބިވެރިޔާ މަރާލި މީހާގެ ޝަރީއަތުގައި ހެކި ބަސް ދީފިއެވެ.\nމިއީ 2001 ވަނަ ހިނގާފައިވާ މި މައްސަލައިގައި އޭޝްޓަން އެއްޗެއް ބުނެފައިވާ ފުރަތަމަ ފަހަރެވެ.\nމައިކަލް ގާރގޫލިއޯ، ނުވަތަ "ދަ ހޮލީވުޑް ރިޕަރ"ގެ މައްޗަށް ތިން އަންހެނުން މަރާފައިވާ ކަމަށް ދައުވާކޮށްފައިވާއިރު، އޭގެ ތެރޭގައި އޭޝްޓަންގެ ކުރީގެ ލޯބިވެރިއެއް ކަމަށްވާ އޭޝްލީ އެލެރިން ހިމެނެއެވެ. އޭޝްލީ މަރާލާފައިވަނީ 2001 ވަނަ އަހަރެވެ. އޭރު އޭނާގެ އުމުރުން 22 އަހަރެވެ.\nމައިކަލް ހައްޔަރު ކުރެވުނީ 2008 ވަނަ އަހަރުގެ ޖޫން މަހެވެ. އަދި އޭނާގެ މައްޗަށް ކުރެވޭ ދައުވާގެ ޝަރީއަތް ފަށާފައިވަނީ މި މަހުގެ ކުރީ ކޮޅެވެ. އަދި ލޮސް އެންޖެލެސްގައި ކުރިއަށްދާ މި ޝަރީއަތުގައި، އެ ސިޓީގެ ޕްރޮސެކިއުޓަރުންގެ ފަރާތްތަކުން އެދެނީ އޭނާގެ މައްޗަށް މަރުގެ ހުކުމް އިއްވުމަށެވެ.\nމި މައްސަލައިގައި ބުދަ ދުވަހު ބޭއްވި އަޑު އެހުމުގައި އޭޝްޓަން ހެކި ބަސް ދީފައިވާ ގޮތުން، އޭނާއާ އޭޝްލީ ދިމާވި އެ ހާދިސާގެ ދެ މަސް ކުރިންނެވެ.\nއަދި އޭނާ މަރާލެވުނު ދުވަހުގެ ރޭ ވެސް އޭނާއާ ބައްދަލުވާން ހަމަޖެހިފައިވާ ކަމަށާއި، ދެ މީހުން ދާން އުޅުނީ ގްރެމީ އެވޯޑްސްގެ ޕްރޮވިއު ޕާޓީއަކަށް ކަމަށް އޭޝްޓަން ބުންޏެވެ. އަދި އޭޝްލީ އެކުވެރިއެއްގެ ގެއިން އޭނާއަށް ގުޅާ، މައްސަލައެއް ނެތް ކަމަށް ބުނި ކަމަށް އޭޝްޓަން ބުންޏެވެ.\nއަދި ޕާޓީއަށް ދާން ފަހު އޭޝްލީގެ ގެއަށް ދިއުމަށް އޭނާއަށް ގުޅާ ގުޅާ ފޯނަށް ޖަވާބު ނުދޭކަން އޭޝްޓަން ފާހަގަ ކުރިއެވެ. ޑޭޓް ކުރުމުގެ ކުރީ ކޮޅު ވީމަ މާ ގިނައިން ގުޅަން ބޭނުން ނުވި ކަމަށާއި، ފޯނަށް ޖަވާބު ނުދިއުމުން އޭނާގެ ގެއަށް ދިޔަ ކަމަށް އޭޝްޓަން ކިޔައިދިނެވެ. އަދި ގޭގެ ބޮކިތައް ދިއްލާފައި ހުރި ނަމަވެސް، އެއްވެސް މީހެއް ޖަވާބު ނުދޭކަން އޭނާ ފާހަގަ ކުރިއެވެ.\nމީގެ އިތުރުން، ކުޑަ ދޮރުން ގޭގެ އެތެރެ ކުޑަކޮށް ފެނުނު ކަމަށާއި، ގޭތެރެ ވަރަށް ހަޑިކޮށް އޮތްތަން ފެނުނު ކަމަށް އޭޝްޓަން ކިޔައި ދިނެވެ. އަދި ކާޕެޓްގައި ރަތް ކުލައިގެ ލަފެއް ހުރިތަން ވެސް ފެނުނު ކަމަށާއި، ނަމަވެސް ގެ އެހެން އޮތީ އޭޝްލީ އާއި ރޫމްމޭޓް އެ ގެއަށް ބަދަލުވިތާ މާ ދުވަސް ނުވާތީ ކަމަށް ހީކޮށް، އޭޝްޓަން އެ ތަނުން ދިޔައެވެ.\nއަދި އޭޝްލީ މަރާލާފައިވާކަން އެނގުނު ހިސާބުން އެ ގޭގެ ދޮރުގައި އޭނާގެ ފިންގަރޕްރިންޓް ހުރެދާނެތީ ހާސްވި ކަމަށާއި، އެހެންކަމުން ފުލުހުންނަށް ހުރިހާ އެއްޗެއް ކިޔައި ދީފައިވާ ކަމަށް ވެސް އޭޝްޓަން ބުންޏެވެ. އަދި އޭނާ އަކީ ސަސްޕެކްޓެއް ނޫން ކަމަށް ފުލުހުން ބުނެފައިވާކަން ވެސް އޭޝްޓަން ފާހަގަ ކުރިއެވެ.\nއޭޝްލީ މަރާލާފައި އޮއްވާ ފެނުނީ އޭނާގެ ރޫމްމޭޓް އަށެވެ. އޭނާ ގަޔަށް 47 ފަހަރު ވަޅި ހަރާފައިވާ ކަމަށް ރިޕޯޓްތައް ބުނެއެވެ.\nއޭޝްލީގެ އިތުރުން "ދަ ހޮލީވުޑް ރިޕަރ" މަރާލާފައި އަންހެނުންގެ ތެރޭގައި 32 އަހަރުގެ މަރިއްޔާ ބްރޫނޯ ހިމެނެއެވެ. އަދި 1993 ވަނަ އަހަރު މަރާލައިފައިވާ ޓްރީޝާ ޕަކާޗިއޯގެ މަރުގެ ދައުވާ ވެސް އޭނާއަށް ވަނީ ކޮށްފައެވެ.\nމައިކަލް އެންމެ ފަހުން ހައްޔަރު ކޮށްފައިވަނީ ސެންޓަ މޮނިކާގައި ދިރިއުޅޭ މިޝޭލް މަރފީއަށް ހަމަލާދެނިކޮށް، އޭނާއަށް ސަލާމަތްވެވުމުންނެވެ. އަދި މިޝޭލްގެ ކަރުން ނެގި ޑީއެންއޭ ސާމްޕަލްއަކާ މައިކަލްގެ ޑީއެންއޭ ސާމްޕަލްއާ ދިމާވުމުންނެވެ.\nމައިކަލް ދަނީ މި ތުހުމަތުތައް ދޮގު ކުރަމުންނެވެ.


Lankan gai maguboolu kan hodhaafaivaa oDoc TeleMedicine platform aai Oored0o in partnership vejje - AO News\nއުރީދޫ މޯލްޑިވްސް އާއި ސްރީލަންކާގެ ޓެލެމެޑެސިން ޕްލެޓްފޯރމް، އޯޑޮކްގެ ޕާޓްނަރޝިޕް މިއަދު އިއުލާނުކޮށްފިއެވެ.\nސްރީލަންކާ ރައްޔިތުންގެ މަގުބޫލުކަން ހޯދާފައިވާ މި ޕްލެޓްފޯރމް އަކީ ޕޭޝަންޓުންނާއި ޑޮކްޓަރުން، ވީޑިއޯ އަދި އޯޑިއޯ ކޯލް މެދުވެރިކޮށް ގުޅުވާލަދޭ އޮންލައިން ޕްލެޓްފޯރމްއެކެވެ. މި ޕަރޓްނަރޝިޕް ގާއިމް ކުރެވިފައިވަނީ ބައިނަލްއަގުވާމީ ފެންވަރުގެ ސިއްހީ ޚިދުމަތްތަކާ ދިވެހި ރައްޔިތުންނަށް ރާއްޖޭގައި ތިބެގެން ގުޅުވާލަދިނުމުގެ މަގްސަދުގައެވެ. މި ޕަރޓްނަރޝިޕްގެ ދަށުން އޯޑޮކް މެދުވެރިކޮށް ޑޮކްޓަރަށް ދައްކާ އުރީދޫ ކަސްޓަމަރުން ބިލް ދެއްކުމަށް ކްރެޑިޓް ނުވަތަ ޑެބިޓް ކާޑް ބޭނުންކުރުމުގެ ބަދަލުގައި ރައްކާތެރިކަމާއިއެކު ޕޯސްޓްޕެއިޑް ބިލުން ނުވަތަ ޕްރީޕެއިޑް ބެލެންސްއިން އިން ފައިސާ ދައްކާލެވޭނެއެވެ.\n“އޯޑޮކް އާއި އެކު ގާއިމްކުރެވުނު ޕަރޓްނަރޝިޕްގެ ދަށުން އަޅުގަނޑުމެންގެ ކަސްޓަމަރުންނަށް ޑިޖިޓަލްކޮށް ޑޮކްޓަރަށް ދައްކަން އިތުރަށް ފަސޭހަވެގެންދާނެ. އޯޑޮކް އަކީ ޕޭޝަންޓުން ގޭގައިތިބެގެންވެސް ޑޮކްޓަރުންނާއި ގުޅުވާލަދީ ފެންވަރު ރަނގަޅު ސިއްހީ ހިދުމަތްތަކާ ގުޅުވާލަދޭ ވަރަށް ފުރިހަމަ ޕްލެޓްފޯރމްއެއް. ދުނިޔެ މިއަދު އޮތް ހާލަތުގައި އޯޑޮކް ފަދަ ޓެލެމެޑިސިން ޕްލެޓްފޯރމްތައް މެދުވެރިކޮށް ލިބޭ ޚިދުމަތްތަކުގެ މުހިންމުކަން މިވަނީ އިތުރުވެފައި. ގޭގައި ތިއްބަވައިގެން ސްރީލަންކާގެ ފުންނާބު އުސް ޑޮކްޓަރުންނާއި އޯޑޮކް މެދުވެރިކޮށް ގުޅާލެވޭއިރު، ދަތުރުގެ ހަރަދު އަދި ލަންކާގައި ތިބުމުގެ ހަރަދު ކުރަންނުޖެހި ހެޔޮ އަގެއްގައި ފެންވަރު ރަނގަޅު ސިއްހީ ޚިދުމަތް އަޅުގަނޑުމެންގެ ކަސްޓަމަރުންނަށް ލިބިގެންދިއުމަކީ އަޅަގަނޑުމެންނަށް ލިބޭ ވަރަށް ބޮޑު ހިތްހަމަޖެހުމެއް.” އުރީދޫ މޯލްޑިވްސްގެ މެނޭޖިންގ ޑިރެކްޓަރ އަދި ސީ.އީ.އޯ، ނަޖީބް ޙާން ވިދާޅުވިއެވެ.\nއޯޑޮކް ވަރޗުއަލް ކްލިނިކް މެދުވެރިކޮށް ސްރީލަންކާގެ 450 އަށްވުރެ ގިނަ ޑޮކްޓަރުންގެ ޚިދުމަތް ލިބިގަތުމުގެ ފުރުސަތު ހުޅުވިގެންދާނެއެވެ. މީގެ ތެރޭގައި ސްރީލަންކާގެ އަދި ރާއްޖޭގެ، އާންމު ބަލިތަކާބެހޭ ޑޮކްޓަރުން، ކުޑަކުދިންގެ ޑޮކްޓަރުން، ހަމުގެ ޑޮކްޓަރުން، އަންހެނުންގެ ޑޮކްޓަރުން އަދި ނަފްސާނީ ބަލީގެ ޑޮކްޓަރުންވެސް ހިމެނެއެވެ. އަދި ކުރިއަށް އޮތް ތަނުގައި ރާއްޖޭގެ ޑޮކްޓަރުންވެސް އޯޑޮކް ޕްލެޓްފޯރމް މެދުވެރިކޮށް ޑޮކްޓަރަށް ދެއްކުމުގެ ފުރުސްތު ލިބިގެންދާނެއެވެ. އޯޑޮކް ޕްލެޓްފޯރމްގެ ހުރިހާ ޑޮކްޓަރުންނަކީވެސް ޑޮކްޓަރއެއްގެ ގޮތުގައި ރެޖިސްޓަރވެ މަދުވެގެން5އަހަރުގެ ތަޖުރިބާހުރި ޑޮކްޓަރުންކަމުގައި އެ ޕްލެޓްފޯރމްއިން ޔަގީންކޮށްދެއެވެ. ޕްލެޓްފޯރމް މެދުވެރިކޮށް ޑޮކްޓަރަށް ދެއްކުމަށްފަހު، ޑޮކްޓަރުގެ ސޮއި އަދި ސްޓޭމްޕާއި އެކު ބޭސް ސިޓީ ފޯނަށް ފޮނުވާލަދެވޭނެއެވެ.\nއެމެރިކަން މެޑިކަލް އެސޯސިއޭޝަންގެ ހޯދުންތަކުން ދައްކާގޮތުގައި ޑޮކްޓަރަށް ދައްކާ %75 ފަހަރު، އެކަމަކީ ވީޑިއޯ ކޯލް ނުވަތަ ފޯންކޯލް މެދުވެރިކޮށް ވެސް ރަނގަޅަށް ފަރުވާކުރެވޭނެ ކަންކަމެވެ. އަދުގެ ކުރިއަރާފައިވާ ޓެކްނޮލޮޖީއާއެކު މީހުންގެ ދިރިއުޅުން ވެސް އަންނަނީ އެއްދުވަހުން އަނެއްދުވަހަށް ޑިޖިޓަލްވަމުންނެވެ. އަވަސް އަދި ފެންވަރު ރަނގަޅު ޚިދުމަތްތަކާއި އިންޓަނެޓް މެދުވެރިކޮށް ގުޅުވާލަދެވޭ މި ޒަމާނުގައި ޓެލެމެޑިސިންގެ މަގުބޫލުކަން ދުނިޔޭގެ އެކި ކަންކޮޅުތަކުގައި ދަނީ އިތުރުވަމުންނެވެ. މިގޮތުން އޯޑޮކް ވެސް ވަނީ ސްރީލަންކާގައި މަގުބޫލުކަން ހޯދާ، 200،000 އަށް ވުރެ ގިނަ މީހުންގެ އިތުބާރު ހޯދާފައެވެ.\nއޫރިދޫޓެލެމެޑެސިން ޕްލެޓްފޯރމް، އޯޑޮކް


Hoarafushi airport ge massakaiy MTCC aa havaal koffi | Mihaaru\nހޯރަފުށީ އެއާޕޯޓުގެ މަސައްކަތް އެމްޓީސީސީއާ ހަވާލުކޮށްފި\nހޯރަފުށީ ބަނދަރު ސަރަހައްދު: އެރަށުގެ އެއާޕޯޓް އެޅުމުގެ މަސައްކަތް އެމްޓީސީސީއާ ވަނީ ހަވާލު ކޮށްފައި --ފޮޓޯ/މިހާރު\n25 މާޗް 2019 - 19:28\nހއ. ހޯރަފުށީ އެއާޕޯޓް ހެދުމުގެ އެއްބަސްވުމުގައި އެމްޓީސީސީއާ އެކު ސަރުކާރުން މިއަދު ސޮއިކޮށްފި އެވެ.\nއެ ރަށުގައި ބޭއްވި ރަސްމިއްޔާތެއްގައި އެއްބަސްވުމުގައި ސަރުކާރުގެ ފަރާތުން ސޮއި ކުރެއްވީ ޓްރާންސްޕޯޓް މިނިސްޓަރު އަދި ހޯރަފުއްޓަށް އުފަން އާއިޝަތު ނަހުލާ އެވެ. އެމްޓީސީސީގެ ފަރާތުން ސޮއި ކުރެއްވީ އެ ކުންފުނީގެ މެނޭޖިން ޑިރެކްޓަރު ހަސަން ޝާހު އެވެ.\nއެއްބަސްވުމުގައި ސޮއި ކުރެއްވުމަށް ފަހު ނަހުލާ ވިދާޅުވީ އޭނާގެ އުފަން ރަށަށް ހަގީގީ ޚިދުމަތެއް ކޮށްދެއްވުނު ކަމުގެ އިހުސާސް މިއަދު ކުރެއްވުނު ކަމަށާއި އެ ފުރުސަތު އޭނާ އަށް ލިބިވަޑައިގަތީ ރައްޔިތުންގެ ސަބަބުން ކަމަށެވެ. އަދި ހޯރަފުށީގައި އެއާޕޯޓެއް ހެދުމަކީ އެތައް އަހަރެއް ވަންދެން އެ ރަށުގެ ރައްޔިތުން ބޭނުންވެފައި ތިބި ކަމެއް ކަން ނަހުލާ ފާހަގަ ކުރެއްވި އެވެ.\n"އެއާޕޯޓު، އިހަވަންދު އާއި ހުވަންދޫ އާއި އެކި ތަންތަނަށް ދެމެމުން ދެމެމުން ގޮސް ވާ ޖަހާފައި މިހާރު މިއޮތީ ﷲ ގެ އިރާދަފުޅުން ހޯރަފުށްޓަށް ގެނެސްފައި،" ނަހުލާ ވިދާޅުވި އެވެ.\nފިރިކަލުން އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ރަސްމީކޮށް ފެށުމަށް ރޭ މާމިގިލީގައި ބޭއްވި ޖަލްސާގައި ޓްރާންސްޕޯޓް މިނިސްޓަރު ނަހުލާ ވާހަކަ ދައްކަވަނީ.---ފޮޓޯ: ހުސައިން ވަހީދު/މިހާރު\nރައްޔިތުންގެ މަޖިލިހުގެ ރައީސް އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ހަގު އަނބިކަނބަލުން ނަހުލާ ވިދާޅުވީ، ހޯރަފުށީގައި އެއާޕޯޓެއް ހަދާނެ ކަމަށް މިދިޔަ އަހަރުގެ ރިޔާސީ އިންތިޚާބުގެ ކެމްޕެއިންގައި ވެސް ވައުދު ވެފައިވާނެ ކަމަށެވެ. އަދި ވިދާޅުވީ، އެ އިންތިޚާބުގައި މި ސަރުކާރަށް ރައްޔިތުން ފުރުސަތު ނުދިން ނަމަ، އެ ރަށުގައި އެއާޕޯޓެއް އޮންނާނެ ކަމަށް ގަބޫލު ނުކުރައްވާ ކަމަށެވެ.\nކުރިއަށް އޮތީ ރައްޔިތުންގެ މަޖިލިސްގެ އިންތިޚާބު ކަން ފާހަގަ ކުރައްވައި، ނަހުލާ ވިދާޅުވީ ހުރިހާ ވައުދުތައް ފުއްދުމަށްޓަކައި އެ އިންތިޚާބުގައި ސަރުކާރު ކޯލިޝަނަށް އަޣުލަބިއްޔަތު ލިބުން މުހިންމު ކަމަށެވެ.\n"އެއާޕޯޓު، އިހަވަންދު އާއި ހުވަންދޫ އާއި އެކި ތަންތަނަށް ދެމެމުން ދެމެމުން ގޮސް ވާ ޖަހާފައި މިހާރު މިއޮތީ ﷲ ގެ އިރާދަފުޅުން ހޯރަފުށްޓަށް ގެނެސްފައި،" ނަހުލާ\nމިއަދުގެ ރަސްމިއްޔާތުގައި، އެމްޓީސީސީގެ މެނޭޖިން ޑިރެކްޓަރު އަދި ޖުމްހޫރީ ޕާޓީގެ ކައުންސިލް މެމްބަރު ޝާހު ވިދާޅުވީ އެއާޕޯޓުގެ އަމަލީ މަސައްކަތް ފެށުމަށް ބޭނުންވާ ސާމާނު ކުރިއަށް އޮތް ދެ ތިން ދުވަސް ތެރޭގައި ހޯރަފުށްޓަށް ގެންދިއުމަށް މަސައްކަތް ކުރައްވާ ކަމަށެވެ. އަދި އެއާޕޯޓުގެ އަމަލީ މަސައްކަތް ވެސް ވަރަށް އަވަހަށް ފެށޭނެ ކަމަށް ޝާހު ވިދާޅުވި އެވެ.\n"އަޅުގަނޑުމެންގެ ބޮޑު މަހާޖައްރާފު އައުމުގެ ކުރިން އެކަމަށް ތައްޔާރުވުމަށް ޖަހަންޖެހޭ ބެޑާއި އެކްސްކަވޭޓަރުން ކޮންނަންޖެހޭ ކޮނުމުގެ މަސައްކަތް އަޅުގަނޑުމެން ވަރަށް އަވަހަށް ފަށައިގަންނަނާނަން." ޝާހު ވިދާޅުވި އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ހޯރަފުށީ އެއާޕޯޓް އަޅަން ނިންމާފައި އޮތީ ހއ. މާފިނޮޅުގަ އެވެ. އެތަނުގައި އެއާޕޯޓު އެޅުމަށްޓަކައި ބިން ހިއްކަން ވެސް އެމްޓީސީސީއާ މިދިޔަ އަހަރު ހަވާލުކުރި އެވެ. އެކަމަކު، ޔާމީންގެ ސަރުކާރު ބަދަލުވުމާ އެކު، މި ސަރުކާރުން ވަނީ މާފިނޮޅުގެ ބަދަލުގައި ހޯރަފުށީގައި އެއާޕޯޓް އަޅަން ނިންމައިފަ އެވެ.\nދަތުރުފަތުރު އެމްޓީސީސީ ހއ. ހޯރަފުށި ސިވިލް އޭވިއޭޝަން ޓްރާންސްޕޯޓް މިނިސްޓަރު އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު\n54 ކޮމެންޓް, 33 ރިއެކްޝަންސް\nދިއްދޫގެ އަތޮޅުވެރިކަން ހުވަރަފުއްޓައް ބަދަލުކޮއް ދިއްދޫ މީހުން ހުވަރަފުށީގަ އާބާދުވާން ފެނޭ\nއަދިވެސް ތިކަމަށް އެންމެ ގާބިލު މީހުން ނަކީ ހޮލެންޑު ކުންފުނި މީހުންބާ. އެއްފަހަރު ގޮސް ނުވީމަ އަދިވެސް ހޮލެންޑު މީހުންނާ ގުޅިގެން ޖަރީމާ ތައް ހިންގަން ފެއްޓީ. 18 މިލިއަން އަހަރަކު ކުންފުޏަށް ގެއްލުން ދޭވޭހެން ހީވޭ.\nތިކަން ކުރެވޭނީ ހަމަ ޝާހު އަށް. ޝާހު އަކީ ޓީމް އާއި އެކު މަސައްކަތް ކުރަން އެނގޭ ހީވާގި ސީ އީ އޯ އެއް. އެކަމަކު، އަދިވެސް ކުޑަކޮށް އިބޫ ގެ ބަސް އަހަންޖެހޭ.\nހޯރަފުށީ އެއާރފޯޓް އަކީ އަޅުގަނޑްމެން ހަދާން ހުންނަށް ފެސީންސުރެ ސަރުކާރުތަކުން ވޯޓް ހޯދަށް ގެންގުޅޭ ސުލޯގަން އެއް ގޮތުގަ މިއަދާ ހަމަޔަށް މިއޮތީ މައުމޫން ދައުރުގަވެސް އެއާރފޯޓް ވާހަކަ ދެކުވުނި. ރައީސް ނަސީދު ވެސް އެއާރފޯޓް ވާހަކަ ދައްކާ އެކަމްގެ އަމަލީ މަސައްކަތް ނުފެށި އުޅެނި ކޮށް ބަޔަކު ބަގާވާތް ކުރީ. ދެން އައީ އެމްޑީއޭ ލީޑަރ ސިޔާމް އޭނަ ބުނީ އޭނަގެ މެންބަރ ހޮވައިދީފިންޔާ 3މަސް ތެރޭ އެއާރފޯޓް އަޅާ ދޭނަމޭ. އެކަންވެސް ނުވެއޮވެފަ. ދެން އެކަން ތަކުރާރު ކުރީ ރައީސް ޔާމީނު. ދައުރު ނިމުމުގެ ކުރިން ހޯރައެއް ނޫނޭ އުދުންސާފަ ޖަންސާނި ފުލައިޓޭ ކިޔާ ރަށްއިތުން ލޮލުގަ އަދުން އަޅުވާފަ ގޮސް ރިޔާސިީއިންތިހާބު ބޯމަތިވެ ހަތަރު އުދަރެސް ފެނުޖެހުނީމަ މަހާޖަންރާފް ގެންގޮސް ފަޅުރަށެއްގެ ބޭރުގަ ބާންވައިފަ އެރަށް ހަލާކު ކޮށްލައިފަ އިންތިހާބުން ބަލިވީމަ ގެންދިޔަ ތަކެތި ގެނައީ. މިކަމްގެ 100 ފަސެންޓް ޒިންމާ މިހާރުގެ މެންބަރ ނަގަަށްޖެހޭ. ރަށްއިތުން އަތުން ކެއި ފަރިޔޮޅު ތަކުގެ އަގު ދޭންޖެހޭ. ﷲ އިރާދަ ފުޅުކުރެއްވިންޔާ ރައީސް ސޯލިހުގެ ސަރުކާރުން މި އެއާރފޯޓް ހަގީގަތަކަށް ހަދައިދޭނެ ކަމުގެ 100 ފަސެންޓް ގެރެންޓީ އެބައޮތް. އަހުމަދު ސަލީމް ގެ ބުރަމަސައްކަތުން އެއާރފޯޓް ގެ އަމަލީ މަސައްކަތް މިވަނީ ފެށިފަ. ސުކުރިއްޔާ ސައްލެ.\nސައްލެ ބުނެގެން ކޮމެްޓްކުރިއަސް މިކަމުގަ އެމް.ޑީ.ޕީ އަދި ސައްލެ ކުރި އެއްވެސް ކަމެއް ނެތް. ސަބަބަކީ އެއަރޕޯޓް އަޅަން ހިއްކަން ޔާމީނު ސަރުކާރުން ޙަވާލުކުރި ސަރަހައްދު އެމް.ޓީ.ސީ.ސީ އަށް ހިއްކޭގޮތް ނުވުން. ހިއްކަންފަށަން ތައްޔާރުކޮށްފަވެސް ހުއްޓާލީ. އެހެންކަމުން އެމް.ޓީ.ސީ.ސީ އިންވެސް އެދިގެން އެމަސައްކަތް ކުރެވޭނެ ގޮތަކަށް ހޯރަފުއްޓަށް ބަދަލުކުރީ. ކުރީގެ ޚަބަރުތައް ބަލާލުމުން މިކަން ސާބިތުވާނެ!\nމިހާރު ތިއަޅަން އުޅޭތަނުގައި އެއަރޕޯރޓް އަޅާނަމަ ސީދާ ހޯރަފުށީ ބަނދަރުން ޗެކިންކޮށް ބަހުގައި އެއަރޕޯޓަށް ގެންގޮސް ގެނެސްދޭން ޖެހޭނެ. ނޫނީ ދެންތިބި ރަށްރަށުގެ ރައްޔިތުންނަށް ވަރަށް ދަތިވާނެ. އަނެއްކޮޅުން ހޯރަފުށްޓަކީ ވައްކަމުގެ މައްސަލަ ބޮޑުކަމަށް އަތޮޅުގެ މީހުން ބުނެއުޅޭ ރަށެއްކަމަށްވާތީ ޕަސިންޖަރުންގެ ލަގެޖުގެ ރައްކާތެރިކަމަށް ވަރަށް ބޮޑަށް ވިސްނަންޖެހޭ. ހަމަ އެއާއިއެކު ހޯރަފުށީގައި ކުރި އެއްވެސް އިންވެސްޓްމެންޓެއް ކާމިޔާބުވެފައެއް އަދި ނެތް.\nހޯރަފުށީމީހުން ފަންކާއަނބުރާނެ. އެހެންވީމާ އެންމެ ރަނގަޅުވާނީ ފަންކާނާނބުރާ ރަށެއްގަ އެއާޕޯރޓް އެޅުން.\nތިބުނާ ފައިދާވާ އެއާރފޯޓެއް މިގައުމުން ދަށްކަބަލަ. ސެޑިއުލު ދަތުރު ކުރީމަ ފައިދާވާނެ. ރިސޯޓް ތަކާއި ގެސްޓްހައުސްތައް އިތުރުވީމަ ފައިދާ ވާނެ.\nއެއާރފޯޓް ގެ ހިދުމަތަކީ މިހާރު އަސާސީ ހިދުމަތެއް. ކޮންމެރަށެއްގެ ބޭފުޅަކުވެސް ބޭނުންވާނެ އަތްފޯރާފަށުގަ އެއާރފޯޓެއް އޮތުން. 15 ވަރަށް މިނެޓުން ރަށަށް ދެވެނިކޮށް ނިމްނީ. ސުކުރިއްޔާ ރައީސް ސޯލިހު.\nތި އެއާރފޯޓް އެޅުމުން އެއްމެ ބޮނޑް ގެއްލުމެއްވާނި ހަނިމާދޫއަށް. ހޯރަފުށްޓަކީ ތަފާތު ހިސާބު ދަށްކާގޮތުން އެއްމެ ގިނަމީހުން ދަތުރު ކުރަށް.\nބޭފުޅާ ތީ ވަރަށް ބޮޑު ދޮގެއް..... ހަނިމާދޫ އެއަރޕޯޓުން އެންމެ ގިނައިން ދަތުރު ކުރަނީ ދިއްދޫ މީހުން.\nދިއްދޫ މީހުންނަކީ ރަށުގަ ދިރިއުޅޭ ބައެއް.. 2001 އިން ފަށައިން ތަފާސް ހިސާބު ދައްކާގޮތުން އެންމެ ގިނައިން ހަނިމާދޫއަށް ދަތުރުކޮށްފަ ހުރީ ހޯރަފުށީމީހުން..ދެން ކުޅުދުއްފުށި ދިއްދޫ އަންނަނީ4ވަނައަށް.. އިތުރަށް ސާފުކުރަން ބޭނުން ވަންޏާ އެއަރޕޯޓް ކޮމްޕެނީއަށާ މޯލްޑިވިއަންއަށް ގުޅައިގެން ސާފުކޮށްލައްވާ މިއީ 21 ވަނަ ޤަރުނު ވަރަށް ފަސޭހައިން މަޢލޫމާތު ހޯދޭނެ\nއިހަވަންދޫއަށް އުފަން އިހަވަންދޫ ރައްޔިތެއްގެ ޙައިސިއްޔަތުން މިއަދު ވަރަށް އުފާކޮށްފިން. ސަރުކާރުގެ ތި ނިންމެވުމަކީ މުޅި އިހަވަންދިއްޕޮޅުގެ ރައްޔިތުންނަށް އެންމެ ރަނގަޅު ނިންމެވުން. މި ރަށުގެ މަދު ބައެއްގެ ދެކޮޅު ނުޖެހޭ ވިސްނުމާއި ޙިޔާލުތަކަށް އަޅުގަނޑު ތާޢީދެއް ނުކުރަން\nކާޑެއްދޫ އެއަރޕޯޓްވެސް ތިނަދުއަށް ބަދަލުކުރުމަށްއެދޭވާހަކަދަންނަވަން. މި ހުރިހާދުވަސްވީއިރު އެތަނަށްއައި ތަރައްޤީއެއްނެތް ދުވަހެއްދުވަހެއް ދަށަށްދަނީ އެ ތަނުގެހާލަތު. ތިނަދޫއަށްބަދަލުކުރުމުން ވަޒީފާއިތުރުވެ ބޮޑުތަރައްޤީއެއް ތިނަދުއަށް އަންނާނެކަމަށްބެލެވޭ.


ވަޒީފާއަށް އެދޭ ފޯމު މި ބިއުރޯގެ ( ނޭޝަނަލް ބިއުރޯ އޮފް ސްޓެޓިސްޓިކްސް) ކައުންޓަރުން ލިބެން ހުންނާނެއެވެ. އަދި މި އިދާރާގެ http://www.statisticsmaldives.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 05 ޑިސެމްބަރ 2019 ވާ ބުރާސްފަތި ދުވަހުގެ 12:00 ގެ ކުރިން، ނޭޝަނަލް ބިއުރޯ އޮފް ސްޓެޓިސްޓިކްސް އަށެވެ. ވަޒީފާއަށް އެދޭ ފޯމާއި ލިޔުންތައް ބިއުރޯގެ ކައުންޓަރުން ( ވަގުފް ބިލްޑިންގް9ވަނަ ފަންގިފިލާ) އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\n29 ރަބީއުލްއައްވަލް 1441 ހ\nޕަބްލިޝްކުރި ގަޑި: 2019


Insaanaa maruvumah fahuves faidhaa kuraane3amaleh! | Dhiislam\nއައްޝައިޚް ޝަފީޢު އަބްދުﷲ މެއި 15, 2020\n(إذا مات الإنسان انقطع عمله إلا من ثلاث : صدقةٌ جاريةٌ ، وعلمٌ يُنْتَفَعُ بِهِ ، وولدٌ صَالِحٌ يَدْعُو له )\nالترمذي – قال : هذا حديثٌ حسنٌ صحيحٌ\nމާތް ނަބިއްޔާ صلى الله عليه وسلم ޙަދީޘްފުޅު ކުރައްވާފައިވެއެވެ. އިންސާނާ މަރުވުމަށްފަހު، ތިން ކަމަކުން މެނުވީ އޭނާގެ ޢަމަލުތައް ހުއްޓި ދެއެވެ. އެއީ، صدقة جارية ދެމިގެންދާ ޞަދަޤާތެކެވެ. وعلم يُنتفع به ، ފައިދާ ކުރަނިވި ޢިލްމެކެވެ. وولد صالح يدعو له އަދި އޭނާއަށް ދުޢާ ކުރާނޭ ޞާލިޙު ދަރިއެކެވެ.\nއެހެންކަމުން، މި ޙަދީޘްފުޅުގައި މި ވަނީ އިންސާނާ މަރުވުމަށްފަހު ތިން ކަމަކުން މެނުވީ އޭނާއަށް ފައިދާއެއް ނުކުރާނެ ވާހަކައެވެ. ފުރަތަމަ ކަމަކީ، ދެމިގެންދާ ޞަދަޤާތެކެވެ. އެއީ މިސާލަކަށް، މިސްކިތެއް ބިނާކޮށްފައި ދިޔުން، ސްކޫލެއް ބިނާކޮށްފައި ދިޔުން، ފެން ވަޅެއް ބިނާކޮށްފައި ދިޔުން، ވަޤްފެއް ދޫކޮށްފައި ދިޔުން ފަދަ ކަންކަމެވެ. އެކަންކަމުން މީސްތަކުން ފައިދާ ލިބިގަންނަހާ ހިނދަކު އޭނާ ކަށްވަޅުގައި އޮތަސް އެކަމުގެ ޘަވާބާއި ދަރުމަ ލިބިގެންދާނެއެވެ.\nދެވަނަ ކަމަކީ، ދޫކޮށްފައިދާ ފައިދާ ކުރަނިވި ޢިލްމެކެވެ. އެކަމުން މީސްތަކުން ފައިދާ ލިބިގަންނަހާ ހިނދަކު އޭނައަށް އެކަމުގެ ޘަވާބާއި ދަރުމަ މެދުނުކެޑި ލިބެމުން ދާނެއެވެ. އެހެންކަމުން، މީގެ ތެރޭގައި ހިމެނޭނީ ޢިލްމުވެރިން އެކަންޏެއް ނޫނެވެ. ޢިލްމުވެރިންނާއި އެކުގައި އެ ޢިލްމު މީސްތަކުންގެ މެދުގައި ފަތުރާ މީހުންވެސް ހިމެނޭއެވެ. އެގޮތުން، މީހަކަށް ފޮތެއް ހަދިޔާ ކުރުމުގެ ސަބަބުން އެ ފޮތުން އެމީހަކު ފައިދާ ލިބި ، އެނާގެ ފަރާތުން އެހެން މީހަކަށް އެކަމުން ފައިދާ ލިބި ، އެގޮތަށް ކިތަންމެ ދުރަކަށް ދިޔަޔަސް އެ ފޮތް ހަދިޔާ ކުރި މީހާއަށް އެ އެ އެންމެންގެ ޘަވާބާއި ދަރުމަވެސް ލިބިގެން ދާނެއެވެ. އެހެންކަމުން، މި ބާބުގައިވެސް އަޅުގަނޑުމެންނަށް ކުރެވުނު މަސައްކަތެއް ކުރަން އެބަ ޖެހެއެވެ. ކޮންމެ މީހަކީ ޢިލްމުވެރިޔަކަށް ނުވެދާނެއެވެ. ނަމަވެސް، ޢިލްމުވެރި ދެއްވާފައިވާ ދަރުސްތަކާއި، ލިޔުއްވާފައިވާ ފޮތްތަކާއި ލިޔުއްވުންތައް މީސްތަކުންގެ މެދުގައި ފެތުރިދާނެއެވެ. އެއިގެ ސަބަބުން މީސްތަކުންނަށް ފައިދާ ކުރާހާ ހިނދަކު އަޅުގަނޑުމެންނަށްވެސް އެކަމުގެ ޘަވާބާއި ދަރުމަ މެދުނުކެޑި ލިބިލިބި ހުންނާނެއެވެ. މިއަށްވުރެ ވަކި ބޮޑު ނަޞީބެއް ކޮބައިތޯއެވެ؟\nތިންވަނަ ކަމަކީ، ޞާލީޙު ދަރިއެއް ދޫކޮށްފައި ދިޔުމެވެ. އެ ދަރިފުޅު ކުރާ ހެޔޮ ދުޢާގެ ޘަވާބާއި ދަރުމަ އެމައިންބަފައިންނަށް މެދުނުކެޑި ލިބިލިބި ހުންނާނެއެވެ. ދަރިން ހެޔޮ ގޮތުގައި ތަރުބިއްޔަތު ކޮށްފައި ދިޔުމަކީ މައިންބަފައިންނަށް ކުރެވޭ އެންމެ ރަނގަޅު އެއް ކަންތަކެވެ. އެހެނީ، އެއީ ކުރީގައި ބަޔާންވެފައިވާ ފައިދާ ކުރަނިވި ޢިލްމެއް ދޫކޮށްފައި ދިޔުމުގެ ކެޓަގަރީގައިވެސް ހިމެނޭނެއެވެ. އެހެެނީ، މައިންބަފައިން އެ ދަރިންނަށް ދޭ ހެޔޮ ތަރުބިއްޔަތާއި ނަޞޭޙަތް އެދަރިން އެދަރިންގެ ދަރީންނަށް ފޯރުކޮށްދޭނެ ކަމާމެދު އެއްވެސް ޝައްކެއް ނެތެވެ. އެހެންކަމުން، އެތައް ޖީލަކަށް އެ މައިންބަފައިންނަށް ޘަވާބާއި ދަރުމަ މެދުނުކެޑި ޢިލްމު ފެތުރި ކެޓަގަރީންވެސް ލިބިލިބި ހުންނާނެއެވެ.\nއެހެންކަމުން، މަރާ ބައްދަލު ވުމުގެ ކުރިން، މިކަންކަމަށް އަޅުގަނޑުމެންނަށް ވީ ވަރަކުން މަސައްކަތް ކުރަން ޖެހޭނެއެވެ. އެހެނީ، ހުރިހާ ޢަމަލުތަކެއްގެ ނެތިދާ ދުވަހު، މި ޢަމަލުތަކަކީ ދެމިގެންދާނެ ޢަމަލުތަކެކެވެ.


Kukulheh Dheke Birun Dhuvamun Dhiya Meehakah Gina Baeh Ge Samaalukan! - Vaguthu\n"އެހެންވެ އަހަރެން ލައްވާ އެ މީހުން މަސައްކަތް ކުރުވީ އެ ޖުކުޅު އެތަނުން ބޭރު ކުރަން". މާރބާޗް ބުންޏެވެ.\nކުކުޅެއް ނޫން. ހާލެއް އޭނާގެ ފަހަތުން ދުވަމުން އައީ. ހާ ވަރަށް ރުޅިގަދަވާނެ ބައެއް ފަހަރު.\nކުކުޅުވެސް ވ.ރުޅި ގަދަވާނެ.ހާއްސަކޮށް ފިޔޮއް ކުކުޅު.ލޯބިން ކުޑަ ފިޔޮކެއްގެ ގައިގަ އަތްލާން އަތްދިއްކޮއްލިޔަސް ނިމުނީ.ކަކަކަ ލައްވަމުން ރުޅިއައިސް ފުއްޕާލާފަ ފުންމައިގެން އަންނާނެ އެމީހަކާ ދިމާލަށް.މަވަރަށް ބިރުގަނޭ ފިޔޮއް ކުކުޅުދެކެ.


Plan othee rayyithunge jeebah dollar vanna gothah\nމަޖިލީހުގެ ކޮމިޓީއަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް މައުލޫމާތު ދެއްވަނީ . -- ފޮޓޯ: މަޖިލިސް\nއާ ޓޫރިޒަމް މާސްޓަ ޕްލޭން އޮތީ ރައްޔިތުންގެ ޖީބަށް ޑޮލަރު ވަންނަ ގޮތަށް ޓޫރިޒަމް ކުރިއަށް ގެންދިއުމަށް ކަމަށް ޓޫރިޒަމް ޑރ. މިނިސްޓަރު އަބްދުﷲ މައުސޫމް ވިދާޅުވެއްޖެ އެވެ.\nރާއްޖެ ޓީވީގައި ވާހަކަ ދައްވަމުން ޓޫރިޒަމް މިނިސްޓަރު އަބްދުﷲ މައުސޫމް ވިދާޅުވި ގޮތުގައި ޓޫރިޒަމްގެ އާ ޕްލޭން ތައްޔާރު ކުރަމުން ދާނީ ކޮންމެ ރަށަކަށް ވެސް ޓޫރިޒަަމްގެ ފައިދާ ލިބޭ ގޮތަށް ކަމަށެވެ.\n"ރާއްޖޭގެ ސަގާފަތާއި އިކޮލޮޖިކަލް މުއްސަނދިކަން ބޭނުންކޮށްގެން ހުރިހާ ރަށެއްގެ ފަތުރުވެރިކަން ވިދާލުން ޕްލޭންއަކީ. ހުރިހާ ހިސާބަކަށް ފަތުރުވެރިކަން ދާނެ،" މައުސޫމް ވިދާޅުވި އެވެ.\nމިނިސްޓަރު އިތުރަށް ވިދާޅުވި ގޮތުގައި ޓޫރިޒަމް މާސްޓަ ޕްލޭން ހަދަމުންދާ ކަމަށާއި، ޕްލޭން އޮތީ ހުރިހާ ރައްޔިތުންނަށް ނައިޓަށް ގެއަށް ދެވޭ ގޮތަށް ކަމަށެވެ.\n"އެ ރަށްޔިތަކު އުޅޭ ރަށަކާއި ކައިރީގައި އެ މީހަކަށް ވަޒީފާ އަދާ ކުރުމުގެ ފުރުސަތު ލިބޭނެ. އެހެން ނޫނީ ތަންކޮޅެއް ދުރުގައި އުޅޭނަމަ އެ ވަޒީފާ އުޅޭ ތަނަކާ ކައިރީގައި ދިރިއުޅޭ ތަނެއް ހޯދޭނެ،" މައުސޫމް ވިދާޅުވި އެވެ.\nމިނިސްޓަރު އިތުރަށް ވިދާޅުވި ގޮތުގައި ޓޫރިޒަމް މާސްޓަ ޕްލޭންގެ އެއް ކަމަކީ ބެޑް ކެޕޭސިޓީ އިތުރު ކުރުމާއި ޓޫރިޒަމް ސަރަހައްދުތައް ދެކެގަތުން އަދި ޓޫރިޒަމަށް ހިދުމަތް ދޭ ތަންތަނުގެ އިންތި އާއި ފަންތި ހިމެނުން ކަމަށެވެ.\n"މި މާސްޓަ ޕްލޭންއަކީ ލިވިން ޑޮކިއުމެންޓެއް. ވަގުތާއި ހާލަތަށް ފަތުރުވެރިކަމުގެ ސިނާއަތަށް މި އަންނަ ޒަމާނީ ބަދަލުތައް، އަހަރުން އަހަރަށް ޖާގަ ލިބޭ ގޮތަށް އޮންނަ ޑޮކިއުމެންޓެއް. މި ޑޮކިއުމެންޓް [މާސްޓަ ޕްލޭން] ގެ ކޮންސެޕްޓް މިހާރު ވަނީ އެކުލަވާލެވިފައި. އަޅުގަނޑުމެން އެންމެ އިސް ކަމެއް ދެނީ ފަތުރުވެރިކަމުގެ ދާއިރާގެ ވެރިންނަކީ ދިވެހިންނަށް ހެދުމަށް. ރިސޯޓުތަކުގެ އޯނަރުންނާއި ސަފާރީތަކާއި ގެސްޓްހައުސްތައް. ވަޒީފާތަކުގައި އުޅޭ މީހުންނަކީ ވެސް ދިވެހިންނަށްވުން. ދިވެހި އަންހެނުންގެ ރޯލު ފަތުރުވެރިކަމުގައި އިތުރު ކުރުން،" މައުސޫމް ވިދާޅުވި އެވެ.\n"ރާއްޖޭގެ ފަތުރުވެރިކަން ދުނިޔޭގައި ތިމާވެއްޓާ ރަހުމަތްތެރި ތަނެއްގެ ގޮތުގައި ބަލައިގެންފައިވޭ .އެހެންވެ އަންނަ އޮތް ޖީލުތަކަށް ރާއްޖޭގެ ގުދުރަތީ މުއްސަނދިކަން އަޅުގަނޑުމެން ފޯރުކޮށްދޭނެ. އެކަމަކު މިއަދުގެ ޖީލަށް ބޭނުންވާ ފައިދާ ހޯދޭނެ."


Kandu'adeegai neevaalaan beynunkurevidhaane aa maskeh! - vNews.mv\nކަނޑުއަޑީގައި ނޭވާލުމަށް ބޭނުންކުރެވިދާނެ އައު މާސްކެއް!\nމުޙައްމަދު އަފްރާޙް 16 August 2019, 14:52\nކަނޑު އަޑީގެ ދިރުންތަކާއި ޚިލާފަށް އިންސާނުންނަކީ ކަނޑު އަޑީގައި ނޭވާލުމުގެ ގާބިލްކަން ލައްވާފައިވާ ދިރުމެއް ނޫނެވެ. ކަނޑު އަޑީގައި ފީނާން، އިންސާނުންނަށް ޚާއްސާ އާލަތްތަކެއް ބޭނުންވެއެވެ. އަދި، "ކޮމްޕްރެސްޑް އެއަރ" ނުވަތަ ނޭވާލުމަށް ވައި ފޯރުކޮށްދޭނެ ނިޒާމެއް ބޭނުންކުރާން ޖެހެއެވެ. ނަމަވެސް، އެކަން މުޅީން ބަދަލުވާން އުޅޭކަމުގެ ކޮޅުމަތި މިވަނީ ފެންނާން ފަށާފައެވެ.\nމި މާސްކަކީ، މަސްމަހާމެހީގެ "ގިލް" ނުވަތަ "މަހަވަޅި" ފަދައިން މަސައްކަތް ކުރާ އެއްޗެކެވެ. "އެމްފިބިއޯ"ގެ ނަން ދީފައިވާ މި މާސްކަކީ 3ޑީ ޕްރިންޓިންގް ޓެކްނޮލޮޖީ ބޭނުންކޮށްގެން އުފައްދާފައިވާ އެއްޗެކެވެ. މި މާސްކް އުފައްދާފައިވަނީ ރޯޔަލް ކޮލެޖް އޮފް އާޓްއިން ތަޢުލީމް ހާސިލްކޮށްފައިވާ ޑިޒައިނަރެއް ކަމަށްވާ ޖޫން ކަމޭއީއެވެ. އޭނާއަށް މިކަމުގައި އެހީތެރިވެދީފައިވަނީ ޖަޕާނުގެ އާރްސީއޭ-އައިއައިއެސް ޓޯކިޔޯ ޑިޒައިން ލެބްއެވެ.\nމިފަދަ މާސްކެއް އީޖާދު ކުރުމުގެ ޚިޔާލު ޖޫންއަށް ލިބުނީ، މޫސުމީ ބަދަލުތަކުގެ ސަބަބުން ކަނޑުގެ އައްސޭރިފަށުގައި އޮންނަ ކުދި ޖަޒީރާ ޤައުމުތަކަށް އަންނަމުންދާ ބަދަލުތަކާއިމެދު ވިސްނަމުން ދަނިކޮށެވެ. "މޫސުމީ ބަދަލުތަކާއި، އުމްރާނީ ތަރައްޤީގެ ސަބަބުން ކަނޑުގެ ލޮނުގަނޑު ދަނީ އުފުލެމުން. މިފަދަ މާސްކެއް އުފެއްދުމުގެ ޚިޔާލު ލިބުނީ، ކަނޑުގެ ލޮނުގަނޑު އުފުލުމުގެ ސަބަބުން ކުރިމަތިވާ ނުރައްކާތަކާއިމެދު ވިސްނަނިކޮށް،" އޭނާ ބުންޏެވެ.\nމި މާސްކް އީޖާދުކުރުމަށް އޭނާ ދިރާސާކޮށްފައިވަނީ ކަނޑުގެ އަޑިއަށް ފީނުމުގެ ކުޅަދާނަކަން ޤުދުރަތުން ލައްވާފައިވާ ސޫފާސޫފިއެވެ. މި މާސްކަކީ، ދެ ކަމެއް ހާސިލްކުރެވޭ އެއްޗެކެވެ. ފުރަތަމަ ކަމަކަށް، ފެނުގެ ތެރޭގައި ހުންނަ "އޮކްސިޖަން" (ދިރޭތަކެތި ނޭވާލުމަށް ބޭނުންކުރާ މާއްދާ) ވަކިކޮށްދެއެވެ. އަދި، ދެވަނަ ކަމަކަށް، އިންސާނުން ނޭވާލުމަށްފަހު ބޭރުކުރާ "ކާބަން ޑައި އޮކްސައިޑް" ވަކިކޮށް، ބޭރުކޮށްދެއެވެ.\nމިހާރު ކުރިއަށްދަނީ މި މާސްކް ޓެސްޓު ކުރުމުގެ މަރުހަލާއެވެ. ޓޭންކުތަކުގައި ހަދާފައިވާ ޓެސްޓުތައް ކާމިޔާބު ވެފައިވާއިރު، މިއީ ކަނޑުއަޑީގައި ނޭވާލުމަށް އިންސާނުންނަށް ބޭނުންކުރެވިދާނެ ރައްކާތެރި އެއްޗެއްތޯ ބެލުމަށް ޓެސްޓުތައް މިހާރުދަނީ ކުރަމުންނެވެ. "މިފަދަ މާސްކެއް ފަރުމާ ކުރުމުގައި ގޮންޖެހުންތަކެއް އެބަހުރި. އެއް ސަބަބަކީ، އިންސާނުންނަކީ ނޭވާލުމަށް ގިނަ އަދަދަކަށް އޮކްސިޖަން ބޭނުންވާ ދިރުމެއް ކަން. ނަމަވެސް، މިއީ ކަނޑުއަޑީގައި ނޭވާލާން ބޭނުންކުރެވިދާނެ އެއްޗެކަށް ހެދުމަށް މަސައްކަތް ކުރަމުން މިދަނީ،" އުންމީދާއިއެކު ޖޫން ބުންޏެވެ.


މުދައްރިސްކަމަކީ، އެކަމުގެ ހެޔޮ އަސަރުތައް އެތައް ޒަމާނަކަށް ދެމިގެންދާ މަސައްކަތެއް: މިނިސްޓަރ – Haftha\nFri,5June, 2020, 10:10 am\nމުދައްރިސްކަމަކީ، އެކަމުގެ ހެޔޮ އަސަރުތައް އެތައް ޒަމާނަކަށް ދެމިގެންދާ މަސައްކަތެއް: މިނިސްޓަރ\nމުދައްރިސްކަމަކީ، އެކަމުގެ ހެޔޮ އަސަރުތައް އެތައް ޒަމާނަކަށް ދެމިގެންދާ މަސައްކަތެއްކަމަށް މިނިސްޓަރ އޮފް އެޑިޔުކޭޝަން ޑރ. އައިޝަތު ޢަލީ ވިދާޅުވެއްޖެއެވެ.\nމިއަހަރުގެ މުދައްރިސުންގެ ދުވަހުގެ މުނާސަބަތުގައި ދެއްވި ޚިތާބުގައި އެޑިއުކޭޝަން މިނިސްޓރަ ޑރ. އައިޝަތު ޢަލީ ވިދާޅުވީ މިއަހަރުގެ މުދައްރިސުންގެ ދުވަހާ ގުޅިގެން ބައިނަލްއަޤްވާމީ ޖަމާޢަތްތަކުން ފާހަގަކޮށްފައިވާ އެންމެ ބޮޑު މައްސަލައަކީ، އެކަމަކާމެދު އެންމެންވެސް ފިކުރުކުރަންޖެހޭ ކަމެއްކަމަށެވެ.\nއެގޮތުން މުދައްރިސުންނަށް ދެވޭ ގަދަރާއި މުސާރަ ކުޑަކަވުމުގެ ސަބަބުން އެމީހުން ވަޒީފާއަށް ގެނުވާ ދެމެހެއްޓުމަކީ ގޮންޖެހުމަކަށް ވެފައިވާކަން މިނިސްޓަރ ފާހަގަކުރެއްވިއެވެ. އަދި ވަޒީފާ ދޫކޮށްލާ މުދައްރިސުންގެ ނިސްބަތް މުޅި ދުނިޔޭގައި މަތިވަމުންދާ ސަބަބެއްކަމަށް ބެލެވެނީ ކުރިމަގު އުޖާލާކަމަށް ނުފެނުމާއި ވަޒީފާގެ ނުތަނަވަސްކަން ބޮޑުވުންކަމަށް މިނިސްޓަރ ވިދާޅުވިއެވެ.\nޚާއްޞަ އެހީއަށް ބޭނުންވާ ކުދިންނާއި ނުކުޅެދުންތެރިކަން ހުންނަ ކުދީންނާއި ރެފިއުޖީންނާއި ގިނަ ބަސްދަންނަ ދަރިވަރުންނަށް އުނގަންނައިދޭން ބޭނުންވާ ވަސީލަތްތައް މަދުކަންވެސް މިނިސްޓަރ ވަނީ ފާހަގަކުރައްވާފައެވެ. މިނިސްޓަރ ޚިތާބުގައި ވަނީ މުދައްރިސުން ކުރަމުންދާ މަސައްކަތަކީ މަތިވެރި ގުރުބާނީއެއްކަން ފާހަގަކުރައްވާފައެވެ.\nއެގޮތުން ކޮންމެ މީހެއްގެ ފިކުރާއި ކުރިމަގު ބަދަލުކޮށްލި މުދައްރިސެއް ހުންނާނެކަން ފާހަގަކުރައްވާ މިނިސްޓަރ ވިދާޅުވީ ބައެއް ފަރާތްތައް ކުރިއަރައި ދިޔަ ސަބަބަކީ، އެމީހުންނާ ދިމާވި މުދައްރިސުންކަމަށެވެ. އަދި މުދައްރިސްކަމަކީ، އެކަމުގެ ހެޔޮ އަސަރުތައް އެތައް ޒަމާނަކަށް ދެމިގެންދާ މަސައްކަތެއްކަމަށް މިނިސްޓަރ ވިދާޅުވިއެވެ. އެޑިއުކޭޝަން މިނިސްޓަރގެ ޚިޠާބުގައި ވަނީ ރާއްޖޭގެ ހުރިހާ މުދައްރިސުންނަށް، ދުވަހުގެ ތަހުނިޔާ ފޮނުވާފައެވެ. ކޮންމެ އަހަރެއްގެ އޮކްޓޯބަރ މަހުގެ5ވަނަ ދުވަސް ފާހަގަކުރަމުންދަނީ ދުނިޔޭގެ މުދައްރިސުންގެ ދުވަހުގެ ގޮތުގައެވެ.


Emraan Hashimi ge film ge nan badhalukoffi | Mihaaru\n"ވާއި ޗީޓް އިންޑިއާ" ގެ ޕޯސްޓަރެއް: މި ފިލްމު ރިލީޒް ކުރާނީ މި މަހުގެ 18 ގައި.\nއިމްރާން ހާޝިމީގެ "ޗީޓް އިންޑިއާ" ގެ ނަން "ވާއި ޗީޓް އިންޑިއާ" އަށް ބަދަލުކޮށްފި\n11 ޖެނުއަރީ 2019 - 08:46 1 comment\nއިމްރާން ހާޝީމީގެ އާ ފިލްމު "ޗީޓް އިންޑިއާ" ރިލީޒްކުރާ ތާރީހު މި މަހުގެ 11 އިން 18 އަށް ފަސްކުރުމަށް ފަހު ފިލްމުގެ ނަމަށް ވެސް ބަދަލެއް ގެނެސްފި އެވެ.\nޓީ ސީރީޒުން އުފައްދާފައިވާ މި ފިލްމަށް މިހާރު ދީފައިވާ ނަމަކީ "ވާއި ޗީޓް އިންޑިއާ" އެވެ. ނަމަވެސް ނަން ބަދަލު ކުރި ސަބަބެއް ހާމައެއް ނުކުރެ އެވެ. މި ފިލްމަކީ އިންޑިއާގެ ތައުލީމީ ނިޒާމުގެ ތެރޭގައި ހުރި މައްސަލަތަކަށް ބިނާކޮށް ހަދާފައިވާ ފިލްމެކެވެ.\n"ވާއި ޗީޓް އިންޑިއާ" ލިޔެ، ޑައިރެކްޓްކޮށްފައި ވަނީ 2014 ގައި "ގުލާބް ގޭންގް" ގެނެސް ދިން ސޯމިކް ސެން އެވެ. މި ފިލްމުގައި އިމްރާނާ އެކު ބަތަލާގެ ރޯލުން ފެނިގެން ދާނީ ޝްރެޔާ ދަންވަންތަރީ އެވެ.\nމީގެ ކުރިން ވެސް ބޮލީވުޑްގެ ބައެއް ފިލްމުތައް ރިލީޒް ކުރަން ކައިރިވެފައި ވަނިކޮށް ނަން ބަދަލުކޮށްފައިވެ އެވެ. އެގޮތުން މިދިޔަ އަހަރު ސަންޖޭ ލީލާ ބަންސާލީ ގެނެސް ދިން "ޕަދުމާވަތު" އަކީ "ޕަދުމާވަތީ" އިން "ޕަދުވާމަތު" އަށް ނަން ބަދަލު ކުރަން ޖެހުނު ފިލްމެކެވެ.\nއަދި ސަލްމާން ހާންގެ ޅިޔަނު އާޔޫޝް ޝަރުމާ ބޮލީވުޑަށް ތައާރަފު ކުރި ފިލްމު "ލަވް ޔާތުރީ" އަކީ ވެސް މިދިޔަ އަހަރު ނަން ބަދަލު ކުރަން ޖެހުނު ފިލްމެކެވެ. އެ ފިލްމަށް ކުރިން ކިޔާފައި ވަނީ "ލަވްރާތުރީ" އެވެ.


vnews - Dhivehi qadheemee thaareekh ge 1600 aharuvee tharika gelli dhanee\nދިވެހި ޤަދީމީ ތާރީޚުގެ 1600 އަހަރުވީ ތަރިކަ ގެއްލިދަނީ\n8 މާޗް 2017\nކާށިދޫ ކުރުހިންނަ ތަރާގަނޑުގެ ބައެއް ބިނާތައް މިހާރު ހުރި ގޮތް: ތަރާގަނޑުގައި ހުރި ތަންތަން މިހާރު ވަނީ ވަރަށް ބޮޑަށް ހަލާކުވެފައި -- ފޮޓޯ: ވީނިއުސް\nދިވެހިރާއްޖޭގެ ގަދީމީ ތާރީހުގެ އެންމެ މުހިއްމު އެއް ބިމަކީ މާލެ އަތޮޅު ކާށިދޫ ކުރުހިންނަ ތަރާގަނޑެވެ. އެތަނަކީ ރާއްޖެ އިސްލާމްވުމުގެ ކުރީގައި ބުދުދީނުގެ ވޭރެއް (މޮނާސްޓްރީއެއް) ހުރި ތަނެކެވެ. އެތަނުގެ ބިމުގެ އަޑީގައި ވަޅުލާފައި ވަނީ މީލާދީން ހަތަރުވަނަ ގަރުނާއި 10 ވަނަ ގަރުނާއި ދެމެދުގެ ބިނާ ތަކެކެވެ. އެހެންކަމުން ކާށިދޫ ތަރާގަނޑުގެ އުމުރަކީ 1600 އަހަރާއި 1000 އަހަރާއި ދެމެދެވެ. މިއީ ކާށިދޫ ތަރާގަނޑުގެ ސައިންޓިފިކް ދިރާސާތަަކަށް ބަލައި ކަމާއި ބެހޭ ފަރާތްތަކުން އެތަނުގެ އުމުރު ކަނޑައަޅާފައިވާ ގޮތެވެ.\nމީލާދީން 1153 ގައި ދިވެހިރާއްޖެ އިސްލާމް ވުމުގެ ކުރިން ދިވެހިރާއްޖޭގައި އޮތީ ބުދު ދީންކަންވެސް އެނގުނީ އެތައް ސަތޭކަ އަހަރެއް ފަހުން ދިވެހިރާއްޖޭގެ ތާރީހު ދިރާސާ ކުރުމަށް ކުރެވުނު މަސައްކަތުންނެވެ. މިގޮތުން ކާށިދޫ ކުރުހިންނަ ތަރާގަނޑު ކޮނެ އެތަން ބަލައި ދިރާސާކުރުމުގެ މަސައްކަތް ކުރީ 1996 ވަނަ އަހަރުން 1998 ވަނަ އަހަރުގެ ނިޔަލަށެވެ. އެދުވަސް ވަރު ތަރާގަނޑުގެ ބިން ހިމެނޭ ސަރަހައްދުން 800 މީޓަރުގެ ސަރަހައްދެއް ކޮނެ ބެލި އިރު، އެތަނުން ވަނީ ވަޅަކާއި، ސްޓޫޕާ ތަކާއި ބުދުތައް ބަހައްޓާފައި ހުންނަ ތަރާގަނޑުގެ ބައިތައް ފެނިފަ އެވެ. އަދި ބޮއްޔާއި އިންސާނުންގެ ކަށިވެސް އެތަނުން ފެނިފައިވެ އެވެ.\nކާށިދޫ ކުރުހިންނަ ތަރާގަނޑު ދިރާސާ ކުރުމަށް ކޮނެ ހާމަކުރެވުނު އެއްބަޔަށް ފަސްއަޅައި އަލުން ފޮރުވާލާފައި ވާއިރު، މިހާރު ހާމައަށް އޮންނަތާ 20 އަހަރަށް ވުރެ ގިނަ ދުވަސްވީ ބައިގައި ހުރިތަކެތިވެސް ވަނީ މުޅިން ވީރާނާވެ ވެއްޔަށް ވެދާނޭ ހާލަތުގަ އެވެ. ދޭހާ އަތްވާއި ވެހޭހައި ވާރޭގައި ދިމާ ހާމައަށް ހުރުމުގެ ސަބަބުންނާއި ޖޭމުގަހާއި އެނޫންވެސް ގަސްތައް އެތަނުގައި ހެދި އަދި އެތަނަށް ވަންނަ ބައެއް މީހުންގެ ފަރާތުން ލިބޭ ގެއްލުންތަކާއި އެކު އަކިރިގަލާއި އުވައިން ކޮށްފައިވާ އެބިނާތައް މިހާރު ވަނީ ވަރަށް ބޮޑަށް ހަލާކުވެފަ އެވެ.\nތަރާގަނޑުގައި ހުރި 1000 އަހަރުވީ ފެންވަޅުގެ އޭރާއި މިހާރު: މިވަޅުވެސް މިހާރުވަނީ މުޅިން ހަލާކުވެ ނެތި ގޮސްފައި -- ފޮޓޯ: ވީނިއުސް\nކާށިދޫ ކުރުހިންނަ ތަރާގަނޑުގައި ހުރި ގަދީމީ އާސާރީ ބިނާތައް ނެތިގެން ދާއިރު އެރަށުގެ ރައްޔިތުން އެކަމާއި މެދު ކަންބޮޑުވުން ފާޅުކުރަމުން އަންނަތާ އެތައް ދުވަހެއް ވެއްޖެ އެވެ.\n"އެހާ ގިނަދުވަސްވީ ތަނެއް ވީރާނާވެދާތީ ކަންބޮޑުވޭ. ކޮންމެ ގޮތެއްގައިވެސް އަޅުގަނޑުމެން ބޭނުންވަނީ އެތަން ސާފުކޮށް ބެލެހެއްޓެން" ކާށިދޫގެ އުމުރުން ދުވަސްވީ މީހަކު ބުންޏެވެ.\n"މިރަށުގައި ގެސްޓް ހައުސްތައް އިތުރުވެ ލޯކަލް ޓޫރިޒަމް ފުޅާވެގެންދާއިރު އެތަނަކީ ވަރަށް މުހިއްމު ތަނެއް. އެކަމަކު ތަން ނުބެލެހެއްޓި ވީރާނާވަމުންދާތީ ކަންބޮޑުވޭ" ކާށިދޫގެ ޓީޗަރަކުން ބުންޏެވެ.\nކާށިދޫގެ ކުރުހިންނަ ތަރާގަނޑަކީ ހަމައެކަނި ކާށިދޫގެ ތާރީހެއް ނޫނެވެ. އެއީ ދިވެހި ހުރިހާ ރައްޔިތުންނާއި ގުޅިފައިވާ ދިވެހި ގަދީމީ ތާރީހުގެ މުހިއްމު ބައެކެވެ. އެހެންކަމުން އެތަން އެކަށީގެންވާ ގޮތެއްގައި ހިމާޔަތްކޮށް ބެލެހެއްޓެން ޖެހެ އެވެ. ކާށިދޫގެ ބައެއް އާއްމުން ބުނި ގޮތުގައި ރައީސް މައުމޫނު އަބްދުލް ގައްޔޫމުގެ ދައުރުގައި އެތަން ދިރާސާ ކުރުމަށް ކޮނުނު ފަހުން، އޭރުގެ ދިވެހިބަހާއި ތާރީހަށް ހިދުމަތް ކުރާ ގައުމީ މަރުކަޒުން ހަރަދުކޮށްގެން އެތަން ސާފުކޮށް ބަލަހައްޓަމުން އައެވެ. އަދި އެތަން ސާފުކޮށް ބެލެހެއްޓުން ހުއްޓުނީ 2012 ވަނަ އަހަރުން ފެށިގެން އެކަމަށް ދެމުން އައި ބަޖެޓު ނުދޭން ފެށުމުން ކަމަށެވެ.\nކާށިދޫ ކުރުހިންނަ ތަރާގަނޑު ރައްކާތެރިކޮށް ބެލެހެއްޓުމުގެ މަސައްކަތަށް ހަރަދު ކުރުމަށް 2008 ވަނަ އަހަރު އެމެރިކާއިން ތިން ލައްކައަށް ވުރެ ގިނަ ރުފިޔާ ދިން އިރު، ކާށިދޫ ތަރާގަނޑުގެ ހާމަކުރެވުނު ބައި ހިމާޔަތް ކުރުމަށް ބިއްލޫރި ފެންސެއް ޖެހުމަށް ނިންމާފައިވާ ކަމުގައި 2009 ވަނަ އަހަރުގެ ފެބުރުއަރީ މަހުގެ ތެރޭގައި އޭރުގެ ދިވެހި ބަހާއި ތާރީހަށް ހިދުމަތްކުރާ ގައުމީ މަރުކަޒުން ބުނެފައިވެ އެވެ. ނަމަވެސް ކާށިދޫ ކުރުހިންނަ ތަރާގަނޑު ހިމާޔަތްކުރުމުގެ ގޮތުން އެތަނުގެ ވަށައިގެން އިންފާރެއް ރޭނުން ފިޔަވައި އިތުރު ކަމެއް ފާއިތުވި 20 އަހަރުގެ ތެރޭގައި ކުރެވިފައެއް ނެތެވެ.\nކާށިދޫ ކުރުހިންނަ ތަރާގަނޑުގައި ހުރި ގަދީމީ ތަރިކަ ތަަކަކީ، އަގު ނުުކުރެވޭ ފަދަ ދިވެހި ތާރީހުގެ މުހިއްމު ބިނާތަކެއް ނަމަވެސް މިއަދު އެތަނަށް ލިބެމުން އެދަނީ އިއާދަ ނުކުރެވޭނެ ގެއްލުންތަކެކެވެ. އަދި އެއީ ގެއްލި ދިޔުމަށްފަހު އަނބުރާ ހޯދޭނޭ ތަރިކައެއް ނޫނެނެވެ.


Anhenunge dhuvas Villigilli gai kula gadha koh faahaga kohfi - AO News\nގއ ވިލިނގިލީ އެމްޑީޕީ ގެ އަންހެން ކެނޑިޑޭޓުންގެ ފަރާތުން އިސްނަގައިގެން ކަނބަލުންގެ ދުވަސް ގއ ވިލިނގިލީ ލޭޑީސް ބީޗުގައިކުލަގަދަ ކޮށް ފާހަގަކޮށްފި އެވެ.\nކަނބަލުންގެ ދުވަސް ފާހަގަ ކުރުމުގެ ގޮތުން އެމްޑީޕީ ގެ އަންހެން ކެނޑިޑޭޓުންގެ ފަރާތުން ޚާއްސަ އިވެންޓު ތަކެއް ލޭޑީސް ބީޗު ސަރަހައްދުގައި ވަނީ ކުރިއަށް ގެންގޮސްފަ އެވެ. އޭއޯ ނިއުސް އަށް މައުލޫމާތު ދެމުން އެމްޑީޕީ ގެ އަންހެން ކެނޑިޑޭޓު ޝީބާ އަހުމަދު ވިދާޅުވީ ، މި ހަރަކާތް ތަކަކީ ވިލިނގިލީގެ ހުރިހާ ކަނބަލުންނަށް ޚާއްސަ ކޮށްގެން އިންތިޒާމް ކުރި ހަރަކާތެއް ކަމަށެވެ. އަދި މި ހަރަކާތު ގެ މަގުސަދަކީ ކަނބަލުންގެ މެދުގައި ގުޅުން ބަދަހި ކުރުމާއި އެކު މިސަރުކާރުގެ ތެރެއިން ކަނބަލުންނަށް ހުރި ފުރުސަތުތަށް ހިއްސާކޮށް ކަނބަލުން ބާރުވެރިކުރުމުގެ މަސައްކަތް ކުރުންކަމުގައި ޝީބާ ވިދާޅުވިއެވެ.\nޝީބާ އިތުރަށް ވިދާޅުވީ މި ހަރަކާތްތަށް ކުރިއަށް ދިޔައީ ސަގާފީ ކެއުމަކާއި އެކު ކަމަށެވެ.ކަނބަލުންނަށް ޚާއްސަކޮށްގެން ކުޅުނު ކުޅިވަރު ތަކުގެ ތެރޭގައި ވާދެމުން، ފައިގެތަޅާ، ތިންމަގޯލި އަދި ތަފާތު ފެނުގެ ކުޅިވަރުތަށް ކުރިއަށް ގެންގޮސްފައި ވެއެވެ.މި ހަރަކާތްތަކުގައި ވިލިނގިލީގެ ގިނަ ކަނބަލުން ތަކެއް ބައިވެރި ވެފައި ވާކަން ޝީބާ ފާހަގަކުރެއްވިއެވެ.\nރާއްޖޭގެ ހުރިހާ ރަށެއްގައި ބައިނަލް އަޤުވާމީ އަންހެނުން ގެ ދުވަސް ފާހަގަ ކުރަމުން ދާއިރު، ވިލިނގިއްޔަކީ ކޮންމެ އަހަރަކު މި ދުވަސް ކުލަގަދަކޮށް ފާހަގަ ކުރާ ރަށެކެވެ. ނަމަވެސް މިފަހަރު މި ދުވަސް ފާހަގަ ކޮށްފައި މިވަނީ މުޅިން ތަފާތުގޮތަކަށެވެ.\nއަންހެނުންގެ ދުވަސްގއ. ވިލިނގިލި\nގއ. ވިލިނިގިލިން އިތުރު މީހަކު ކޮވިޑަށް ޕޮޒިޓިވްވެއްޖެ\nގއ. ވިލިނގިލިން މީހަކު ކޮވިޑަށް ޕޮޒިޓިވްވެއްޖެ


ހުޅުމާލެ ސާފުކުރުމުގެ މަސައްކަތުގައި ޕްރިޒަން އޮފިސަރުން ބައިވެރިވެއްޖެ.\nހައުސިންގ ޑިވެލޮޕްމަންޓް ކޯޕަރޭޝަން އިން އިސްނަގައިގެން ހުޅުމާލޭގައި ކުރިއަށް ގެންދިޔަ ސާފުކުރުމުގެ ޕްރޮގްރާމްގައި މޯލްޑިވްސް ކަރެކްޝަނަލް ސަރވިސްގެ ހުޅުމާލޭ ޑިޓެންޝަން ސެންޓަރުގައި މަސައްކަތްކުރާ ޕްރިޒަން އޮފިސަރުން ބައިވެރި ވެއްޖެއެވެ.\nބައިނަލްއަގުވާމީ ތިމާވެށީގެ ދުވަހާ ގުޅުވައިގެން ކުރިއަށް ގެންދިޔަ މި ޕްރޮގްރާމް މިއަދު ހެނދުނު ފައްޓަވާދެއްވީ ހެލްތު މިނިސްޓަރ އިރުތިޝާމް އާދަމް އެވެ. ސާފުކުރުމުގެ މި ޕްރޮގްރާމް ގައި ހުޅުމާލެ އެއްކޮށްހެން ވަނީ ސާފުކޮށްފައެވެ.\nމި މަސައްކަތުގައި ޕްރިޒަން އޮފިސަރުންގެ އިތުރުން ހުޅުމާލޭގައި ހުރި ސަރުކާރު އެކިއެކި އިދާރާ ތަކުގެ މުވައްޒަފުންނާއި ސްކޫލް ތަކާއި، ޖަމްއިއްޔާ ޖަމާއަތް ތަކުގެ އިތުރުން ހުޅުމާލޭގައި ދިރިއުޅޭ އާންމު ރައްޔިތުންވަނީ ބައިވެރި ވެފައެވެ.


ނަންބަރު: (IUL)DHC /2020/01\nޕަބްލިޝްކުރި ތާރީޚް: 04 ފެބުރުވަރީ 2020\nސުންގަޑި: 17 ފެބުރުވަރީ 2020 1300\nވަޒީފާގެ ފުރުސަތު ( މަސައްކަތު )\nސަޕޯރޓް ސްޓާރފް ގްރޭޑް 1\nބ. ދަރަވަންދޫ ޞިއްޙީމަރުކަޒު / ބ. ދަރަވަންދޫ\n-/3100ރ ( ތިންހާސް އެއްސަތޭކަ ރުފިޔާ )\n1000/-ރ ( އެއްހާސް ރުފިޔާ)\nޞިއްޙީމަރުކަޒުގެ ގޯތިތެރެ ، އަދި މަގުމަތި ވަށައިގެންވާ ސަރަހަދު ކޮންމެ ދުވަހަކު ކުނިކަހާ ސާފްކުރުން. ސިއްޙީމަރުކަޒުގެ އިމާރާތުގެ އެތެރެއިން ކަނޑައެޅިފައިފާ ތަންތަން ކޮންމެ ދުވަހަކު ކުނިކަހާ މޮޕްލައި ސާފްކުރުން\nއިމާރަތުގެ ކަނޑައެޅިފައިވާ ތަންތަނުގެ ދޮރުތަކާއި، ދޮރުފަތްތައް އަދި ބިއްލޫރިތަކާއި ބިއްތަކުގައި ޖަހާފައިވާ މުށިތައް ހަފްތާއަކު 1 ފަހަރު ސާފްކުރުން،\nޞިއްޙީމަރުކަޒުތެރޭގައިހުރި ފަޚާނާތައް ކޮންމެ ދުވަހަކު ސާފުކުރުން\nޞިއްޙީމަރުކަޒުގައި ބޭނުންކުރާ ފަރުނީޗަރ، މެޝިނަރީސް ފަދަ ތަކެތި ފޮހެ ސާފްކޮށް ބެލެހެއްޓުން\nއެއްތަނުން އަނެއްތަނަށް ގެންދަންޖެހޭ ލިޔެކިއުމާއި އެހެނިހެން ތަކެތި ގެންދިއުމާއި، ގެނައުން، އަދި ގަންނަންޖެހޭ ތަކެތި ހޯދުން\nހަމަޖެހިފައި އޮންނަ އުސޫލުން ގައުމީ ދިދަނަގާ ތިރިކުރުން.\nމަރުކަޒުގެ އެކިއިމާރަތްތަކުގެ ފުރާޅުތަކާއި ދިޔަދޮވިތައް ސާފުކުރުމުގެ ޒިންމާނެގުމާއި ވާރޭވެހޭ ދުވަސްތަކުގައި ދިޔަދޮވިތައްސާފުކޮށް ވާރޭފެންނެގުމުގެ މަސައްކަތުގައި ޙަރަކާތްތެރިވުން.\nހޮސްޕިޓަލުގެ ގޯތިތެރޭގައި ބަގީޗާގަސްއިންދުމާއި، އިންދާފައިހުރި ގަސްތަކަށް ފެންދިނުމާއި، ގަސްތައްކޮށުމާއި، ވިނަނޮޅާސާފުކޮށް ބެލެހެއްޓުން.\nއޮފީސްބައިންނަގާ ކަރުދާސްތައް ކޮންމެ ދުވަހަކު ނައްތާލުމާއި، މަރުކަޒުން ކޮށާގަސްތަކުގެ ކުންޏާއި، އެހެނިހެން ގޮތްގޮތުންއުކާލަންޖެހޭ ކުނިތައް ކަނޑައެޅިފައިވާ ސަރަހައްދަށް ގެންދިއުން.\nއެކިތަންތަނަށް ހަވާލުކުރަންޖެހޭ ފައިސާ ޙަވާލުކުރުމާއި އަދި މަރުކަޒަށް ގަންނަންޖެހޭ ތަކެތިއަގުޖެއްސުމާއި، ފިހާރަތަކުން ނަގަންޖެހޭ ތަކެތި ނެގުން.\nމަރުކަޒުން އެކިތަންތަނަށް ގެންދަންޖެހޭ ތަކެތި ގެންދިއުމާއި، އެކިތަންތަނުން ހޮސްޕިޓަލަށް ގެންނަންޖެހޭތަކެތި ގެނައުން އަދި މުވައްޒަފުންނާއި، އެކިއެކި ފަރާތްތަކަށް އަންގަންޖެހޭ ލިއުންތައް އެންގުން.\nމަޤާމުގެ މަސައްކަތާ ގުޅޭ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން.\n2- މަޤާމަށް ބޭނުންވާ ތަމްރީނެއް/ލައިސަންސެއް/ހުއްދައެއް/ސަނަދެއް ހަސިލް ކޮށްފައިވުން.\n3- ލިޔަން ކިޔަން ދަތުމާއިއެކު، މަގާމުގައި ކުރަންޖެހޭ މަސައްކަތްކުރަން އެނގުމާއި، އެމަސައްކަތް ކުރެވޭފަދަ ސިއްޙަތެއްގައި ހުރި މިހަކު ކަމުގައިވުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ www.csc.gov.mv ވެބްސައިޓުން ޑައުންލޯޑު ކުރެވޭނެއެވެ. އަދި ބ. ދަރަވަންދޫ ސިއްޙީ މަރުކަޒުގެ ރިސެޕްޝަނުން ލިބެންހުންނާނެއެވެ.)\n1- ތަޢުލީމާއި، ތަމްރީނަށް ބަލައިގެން.( ލިބިފައިވާ ތަޢުލީމާޢި،މަގާމުގެ މަސައްކަތުގެ ދާއިރާއާއި ގުޅޭ ކުރުމުއްދަތުގެ ތަމްރީނު)\n2- މަސައްކަތުގެ ތަޖުރިބާ ބަލައިގެން.( މަގާމުގެ މަސައްކަތުގެ ދާއިރާއާއިގުޅޭ ތަޖުރިބާ )\n3- ލިބިފައިވާ ހުނަރު(ޤާބިލްކަން ކަށަވަރުކުރުމަށް އިންޓަރވިއު ކޮށްގެން.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 17 ފެބްރުއަރީ 2020 ވަނަ ދުވަހުގެ 13.00 ގެ ކުރިން، ބ. ދަރަވަންދޫ ސިއްޙީމަރުކަޒުގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެއިލް މެދުވެރިކޮށް ވެސް ބަލައި ގަނެވޭނެއެވެ.އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 18 ފެބްރުއަރީ 2020 އާއި 27 ފެބްރުއަރީ 2020 އާ ދެމެދު، ބ. ދަރަވަންދޫ ސިއްޙީ މަރުކަޒުގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ ބ. ދަރަވަންދޫ ސިއްޙީ މަރުކަޒުގެ 6600040 ނަންބަރު ފޯނާއެވެ. އީ-މެއިލް އެޑްރެހަކީ [email protected] އެވެ.


ދިވެހި - Surah الإنسان | القرآن الكريم للجميع\nSurah الإنسان - Aya count 31\nނަންގަނެވިގެންވާ އެއްޗެއްކަމުގައި އިންސާނާ ނުވާ ޒަމާންތަކެއް، އެ އިންސާނާގެ މައްޗަށް އައިކަން ކަށަވަރެވެ.\nހަމަކަށަވަރުން، އެއްކުރައްވާފައިވާ މަނިތިއްކަކުން، ތިމަންރަސްކަލާނގެ އިންސާނާ ހެއްދެވީމެވެ. (އެއީ) އޭނާ امتحان ކުރެއްވުމަށްޓަކައެވެ. ފަހެ، ކަންފަތަށް އިވޭ، ލޮލަށް ފެންނަ މީހަކު ކަމުގައި ތިމަންރަސްކަލާނގެ އޭނާ ލެއްވީމެވެ.\nހަމަކަށަވަރުން، ތިމަންރަސްކަލާނގެ އޭނާޔަށް މަގުދެއްކެވީމެވެ. (އެއީ) އޭނާ شكر ވެރިވުމަށްޓަކައެވެ. ނޫނީ އޭނާ ދެކޮޅުވެރިވެ، كافر ވުމަށްޓަކައެވެ.\nހަމަކަށަވަރުން، ތިމަންރަސްކަލާނގެ كافر ންނަށްޓަކައި ހިލިހިލާތަކާއި، ކަސްތޮޅުތަކާއި، އަނދައަނދާ ހުންނަ ނަރަކަ، ތައްޔާރުކުރެއްވީމެވެ.\nހަމަކަށަވަރުން، ހެޔޮލަފާ މީހުން ރާތަށްޓަކުން ބޯނެތެވެ. އެއާ އެއްކުރައްވާފައިވާ އެއްޗަކީ، كافور ކަމުގައިވިއެވެ.\nއެއީ اللَّه ގެ (ހެޔޮލަފާ) އަޅުން އެއިން ބުއިމަށްވާ ފެންއާރެކެވެ. އެއުރެން ބޭނުންގޮތަކަށް އެއިން ފެންއަރުވާނެތެވެ.\nއެއުރެން ނަދުރު ފުއްދަތެވެ. އަދި އެދުވަހެއްގެ ނުރައްކާތެރިކަން ފެތުރިގެންދާ ދުވަހަކަށް (އެބަހީ: قيامة ދުވަހަށް) އެއުރެން ބިރުވެތިވެތެވެ.\nއަދި އެތަކެއްޗަށް ލޯބި ހުރުމާއެކުވެސް، مسكين ންނާއި، يتيم ންނާއި، ހައްޔަރުވެފައިވާ މީހުންނަށް އެއުރެން ކާތަކެތި ކާންދެތެވެ.\n(ބުނަމުންނެވެ.) ތިމަންމެން ތިޔަބައިމީހުންނަށް ކާންދޭކަން ކަށަވަރީ، اللَّه ގެ وجه ފުޅަށްޓަކައެވެ. ތިޔަބައިމީހުންގެ ކިބައިން އެކަމުގެ އުޖޫރައެއް، އަދި شكر އެއްވެސް ތިމަންމެން ނޭދެމުއެވެ.\nހަމަކަށަވަރުން، އެދުވަހެއްގައި، މޫނުތައް ގަދަފަދަގޮތެއްގައި ފުސްވެގެންވާ ދުވަހަކާމެދު، ތިމަންމެންގެ ވެރިރަސްކަލާނގެއަށް ތިމަންމެން ބިރުވެތިވަމުއެވެ.\nފަހެ، އެދުވަހުގެ ނުބައިކަމުން اللَّه، އެއުރެން ރައްކާތެރި ކުރެއްވިއެވެ. އަދި މޫނު އަލިކަމާއި، އުފާވެރިކަން އެއުރެންނަށް ދެއްވިއެވެ.\nއެއުރެން ކެތްތެރިވިކަމަށްޓަކައި، ޖަޒާއެއްގެ ގޮތުގައި އެއުރެންނަށް ސުވަރުގެއާއި، ފަށުއި ފޭރާން ދެއްވިއެވެ.\nއެތާނގައި އެއުރެން ދާންތަކުގެ މަތީގައި ލެނގިލައިގެން ތިބޭ حال ގައެވެ. އެތާނގައި އަވީގެ ހޫނެއް، ނުވަތަ ގަދަފިންޏެއްވިޔަސް އެއުރެން ނުދެކޭނެތެވެ.\nއެތާނގެ ގަސްގަހުގެ ހިޔާތައް، އެއުރެންނަށް ގާތްވެގެންވެއެވެ. އަދި ގަސްގަހުގެ މޭވާތައް ބިނުމަށް ފަހިކުރައްވައި ފަސޭހަކުރައްވާފައިވެއެވެ.\nއަދި ރިހިންވާ ކަންވާރުތަކާއި، ފެންބޯ ތަށިތަކާއިގެން އެއުރެންގެ މެދުގައި ބުރުޖެހޭނެތެވެ. އެ ތަކެތި ބިއްލޫރި ފަދައިންވެއެވެ.\nރިހީގެ ބިއްލޫރި ތަކެކެވެ. އެއުރެން عدد ކޮށް، އެ ތަކެތި މިންވަރު ކުރާނެތެވެ. (އެބަހީ: އެ ތަށިތަކުގެ ބޮޑުކުޑަމިނާއި އެ ތަށިތަށްޓަށް އަޅާފައިވާ ތަކެތި، އެއުރެން ބޭނުންގޮތަކަށް ކަނޑައަޅާނެތެވެ.)\nއަދި އެތާނގައި އެއުރެންނަށް ރާތަށްޓެއް ބުއިމަށް ދެއްވާނެތެވެ. އެއާ އެއްކުރައްވާފައިވާ އެއްޗެއްކަމުގައި ވަނީ، زنجبيل އެވެ.\nއަދި ޒުވާންކަންމަތީ ދެމިތިބޭ ޒުވާން ފިރިހެންކުދިން، އެއުރެންގެ خدمة ގައި ބުރުޖަހާނެތެވެ. ތިބާޔަށް އެކުދިން ފެނިއްޖެނަމަ، އެކުދިންނީ، އެތަންމިތަނަށް ވިހުރުވައިލާފައިވާ ރަން މުތްތަކެއްހެން ތިބާޔަށް ހީވާނެތެވެ.\nއަދި ތިބާޔަށް އެތަން ފެނިއްޖެނަމަ (ސިފަނުކުރެވޭފަދަ) نعمة އާއި، ބޮޑުވެގެންވާ ވެރިކަމެއް ތިބާޔަށް އެތަނުން ފެންނާނެތެވެ.\nފެހިކުލައިގެ سندس ފޭރާމާއި، إستبرق ފޭރާމުން އެއުރެންގައި ފޭރާން ލައްވާނެތެވެ. އަދި ރިހި އުޅާތަކުން އެއުރެން ގަހަނާ އަޅުއްވާނެތެވެ. އަދި އެއުރެންގެ ވެރިރަސްކަލާނގެ، އެއުރެންނަށް ސާފު طاهر ބުއިމެއް ބޯންދެއްވާނެތެވެ.\n(އަދި އެއުރެންނަށް އަންގަވާނެތެވެ.) ހަމަކަށަވަރުން، މިކަންތައްވަނީ، ތިޔަބައިމީހުންނަށް (ހެޔޮ) ޖަޒާއެއް ކަމުގައެވެ. އަދި ތިޔަބައިމީހުންކުޅަ މަސައްކަތަކީ، شكر ލިބެނިވި ކަމެއްކަމުގައި ވެއެވެ.\nހަމަކަށަވަރުން، ތިމަންރަސްކަލާނގެ ކަލޭގެފާނުގެ މައްޗަށް قرآن ވަކިވަކިކޮށް ބާވައިލެއްވީމެވެ.\nފަހެ، ކަލޭގެފާނުގެ ވެރިރަސްކަލާނގެ حكم ފުޅަށް، ކަލޭގެފާނު ކެތްތެރިވެވަޑައިގަންނަވާށެވެ! އަދި އެއުރެންގެ ތެރެއިން ފާފަވެރިޔަކަށް، ނުވަތަ كافر އަކަށް ކަލޭގެފާނު ކިޔަމަންވެވަޑައިނުގަންނަވާށެވެ!\nއަދި ހެނދުނާއި، ހަވީރު، ކަލޭގެފާނުގެ ވެރިރަސްކަލާނގެ اسم ފުޅު ހަނދުމަކުރައްވާށެވެ!\nއަދި ރޭގަނޑުން ބައެއްގައި، އެކަލާނގެއަށް ކަލޭގެފާނު سجدة ކުރައްވާށެވެ! އަދި ރޭގަނޑުގެ ދިގު ވަގުތުތަކުގައި، ކަލޭގެފާނު އެކަލާނގެއަށް تسبيح ވިދާޅުވާށެވެ!\nހަމަކަށަވަރުން، މިބައިމީހުން ދުނިޔޭގެ ދިރިއުޅުމަށް ލޯބިކުރެތެވެ. އަދި ބަރުދަންހުރި ދުވަހެއް އެއުރެންގެ ފަހަތަށް ދޫކޮށްލަތެވެ.\nތިމަންރަސްކަލާނގެ އެއުރެން ހެއްދެވީމެވެ. އަދި އެއުރެންގެ ހެއްދެވުން ވަރުގަދަކުރެއްވީމެވެ. އަދި ތިމަންރަސްކަލާނގެ އިރާދަކުރައްވައިފިނަމަ، އެއުރެންފަދަ އެހެންބަޔަކު ގެންނަވައި، ފުރިހަމަޔަށް އެއުރެން ބަދަލުކުރައްވައިފީމުހެވެ.\nހަމަކަށަވަރުން، މި قرآن އަކީ، ހަނދާންކޮށްދިނުމެކެވެ. ފަހެ، ބޭނުންމީހަކު، އެމީހާގެ ވެރިރަސްކަލާނގެ حضرة އަށް މަގެއް ހިފައިފާހުށިކަމެވެ.\nއަދި اللَّه އިރާދަކުރެއްވުމުން މެނުވީ، ތިޔަބައިމީހުންނަކަށް (އެއްވެސްކަމެއް) ނޭދެވޭނެތެވެ. ހަމަކަށަވަރުން، މޮޅަށް ދެނެވޮޑިގެންވާ، حكيم ވަންތަ ރަސްކަލާނގެ ކަމުގައި اللَّه ވޮޑިގެންވެއެވެ.


Masakkathah faruvaatherivaa varu beley app eh | Mihaaru\nމަސައްކަތަށް ފަރުވާތެރިވާ ވަރު ބެލޭ އެޕެއް\n28 އޮކްޓޯބަރ 2018 - 07:33 1 comment\nސްމާޓްފޯނު އާންމުވެފައިވާ މި ޒަމާނުގައި، މަސައްކަތުގައި އުޅޭއިރު ފޫހިވުމުން ނުވަތަ ނިދި އައުމުން އޮށޯވެލާނެ ގޮތެއް ނެތް ނަމަ އެންމެ އަވަހަށް އަތަށް ނަގާނީ ފޯނެވެ. ގިނަ ފަހަރަށް މިއީ މުނިފޫހިފިލުވައިދޭ އެކުވެރިޔެކެވެ. އެކަމަކު ވަޒީފާގެ މާހައުލަކަށް މިއީ އެންމެ އެކަށޭނަ އެކުވެރިޔާއެއް ނޫނެވެ. އެފަދަ ދަނޑިވަޅުތަކުގައި ތިމާގެ ސަމާލުކަން ހުރި މިންވަރު ދެނެގަނެވޭނެ މަގެއް ހޯދުމުގެ މަސައްކަތް އެމެރިކާގެ ކޯނެލް ޔުނިވާސިޓީގައި ކުރިއަށް އެބަދެއެވެ.\nކޯނެލް ޔުނިވާސިޓީގެ އިންފޮމޭޝަން ސައިންސް ޑިޕާޓްމަންޓްގައި ޕީއެޗްޑީއަށް ކިޔަވާ ދަރިވަރުންގެ ޓީމަކުން ކުރިއަށްގެންދާ މި ދިރާސާގައި ބަލަމުންދަނީ މަސައްކަތަށް އަހަންމިއްޔަތު ދޭ މިންވަރު، ފޯނުގެ ކެމެރާގެ އެހީގައި ބެލުމަށެވެ. މި ދިރާސާގައި އިސްކޮށް އުޅޭ ދަރިވަރެއްކަމަށްވާ ވިންސެންޓް ޓީސެންގް ބުނާ ގޮތުގައި ފޯނު އަންލޮކްކުރުމަށް ފޯނަށް ބަލައިލާ ވަގުތު، ލޮލުގެ ކަޅު ކަޅިއަށް އައިސްފައިވާ ބަދަލުން އެކަން ދެނެގަނެވޭނެއެވެ. ސަބަބެއްކަމަށް އެވެރިން ބުނަނީ ދުވާލުގެ އެކި ވަގުތުތަކުގައި ކަޅީގެ ބޮޑުމިނަށް ބަދަލު އަންނަމުންދާކަމެވެ. ކުރާ ކަންކަމަށް ސަމާލުވެ ހުންނަ ނަމަ ކަޅި ހުންނާނީ ބޮޑުކޮށެވެ. ސަމާލުކަން ކުޑަވާ ނަމަ ކަޅި ދާނީ ކުޑަވަމުންނެވެ. މީގެ އިތުރުން މާހައުލުގައި ހުރި އަލިކަމެއްގެ މައްޗަށްވެސް މިކަން ބިނާވެފައިވައެވެ. މި ހުރިހާ ހިސާބެއް ޖެހުމަށްފަހު ކަޅިއަށް އަންނަ ބަދަލުން ތިމާގެ ވަޒީފާގައި "ހޭލާ" ހުރި މިންވަރު ވަޒަންކުރެވޭނެއެވެ.\nވަޒީފާގައި ސަމާލުކަން ކުޑަވުމުގެ މައްސަލަ، ސީރިޔަސް ކަމަކަށްވާނީ ޑޮކްޓަރުންނާއި ނަރުހުން ފަދައިން މީހުންގެ ފުރާނައަށް އަސަރުކުރާ ވަރުގެ މަސައްކަތްކުރާ މީހުންނަށް މި ހާލަތާ ކުރިމަތިވުމުންނެވެ. އެފަދަ ނާޒުކު ދަނޑިވަޅެއްގައި ފޯނަށް ނުބެލި ނަމަވެސް ޑޮކްޓަރުންނާއި ނަރުހުން ގެންގުޅޭ އެކި ފާޑުގެ އާލާތްތަކުގައިވާ ކެމެރާތަކުގެ އެހީގައި އެވެރިންގެ ހިއްސުތައް ހޭލާ ހުރި މިންވަރު ބެލިދާނެއެވެ. އަދި އަރާމުކުރަންޖެހޭ ފަދަ ގޮތަކަށް ލޮލުގެ ކަޅިން އިޝާރާތްކުރާނަމަ ވަގުތީ ގޮތުން އެހެން މީހަކު އޭނާގެ ބަދަލުގައި އޭނާ އަދާކުރަމުންދިޔަ މަސައްކަތާ ހަވާލުވާނީއެވެ. އަދި އޭނާއަށް އަރާމުކުރާނެ ވަގުތު ދޭނީއެވެ. މި ގޮތަށް ކަންތައް ކުރުމަކީ އެހެން މީހެއްގެ ފުރާނައަށް ވެސް ހުރި ރައްކަލެކެވެ.\nމި ދިރާސާގައި އިސްކޮށް އުޅޭ ދަރިވަރުން ބުނާ ގޮތުގައި މިފަދަ ދިރާސާއެއް ކުރުމުގެ ބޭނުމަކީ އިންސާނުންގެ އުފެއްދުންތެރިކަމުގެ މިންވަރަށް ދުވާލެއްގެ ތެރޭގައި ބަދަލު އަންނަ ގޮތް ދެނެގަތުމެވެ. ނަތީޖާއެއްގެ ގޮތުން، މުހިއްމު މަސައްކަތްތައް ފުރިހަމަކުރަން އާންމު އިންސާނުންނަށް އެންމެ އެކަށީގެންވާ ވަގުތު ދެނެގަނެވޭނެކަމަށް އެ ދަރިވަރުން ބުނެއެވެ.\nއިތުރު ލިޔުންތައް މޮބައިލް ފޯން މޮބައިލް އެޕްލިކޭޝަންސް


މާލޭގައި ބިދޭސީ އަކު 18 ގެސްޓު ހައުސް ހިންގާ ކަމުގެ ތުހުމަތު - Suvaadheeb\nއާޓިކަލް ޕޯސްޓްކުރީ ސުވާދީބު 1 މަސް ކުރިން شتنبر 18, 2019 03273\nރާއްޖޭގައި ގަވާއިދާއި ހިލާފަށް އުޅޭ ބިދޭސީން އަތުލައި ގަންނަމުންދާ މިދުވަސްކޮޅުގައި މިވަނީ ރާއްޖޭގެ ވެރިކަން ކުރާ މާލޭ ސިޓީގައި ބިދޭސީ އަކު 18 ގެސްޓު ހައުސް ހިންގާ ކަމުގެ ތުހުމަތު ކުރެވެން ފަށާފައެވެ.\nއާއްމު ރައްޔިތުން އެމީހުންނަށް ލިބިފައިވާ މައުލޫމާތުގެ އަލީގައި ރާއްޖޭގައި ގަވާއިދާއި ހިލާފަށް އުޅޭ މީހުން ފަޅާ އަރުވާލުމަށް އަންނަނީ އެހީތެރި ވަމުންނެވެ. މިގޮތުން އާއްމު ފަރުދަކު މީސް މީޑިއާގައި މިފަދަ މީހެއްގެ މައުލޫމާތު ހިއްސާ ކުރަމުން ބުނެފައި ވަނީ ފޮޓޯ އިން އެފެންނަ މީހަކީ މާލޭގައި 18 ގެސްޓް ހައުސްއެއް ހިންގާ މީހެއް ކަމަށެވެ.\nޑީޕޯޓް ކޮށްލާފައިވާ ހަނީފް ބިޒްނަޒް ކްލާހުގައި އޭނާގެ އަމިއްލަ ގައުމަށް ދަތުރު ކުރަނީ\n“މިއީ ބަންގްލަދޭޝްގެ ރައްޔިތެއް ކަމުގައިވާ ޝޮހާގް. މާލޭގައި 18 ވަރަކަށް ގެސްޓު ހައުސް މީނާ ހިންގާ ކަމުގެ މައުލޫމާތު ލިބޭ. މީގެ ތެރޭގައި މަޝްހޫރު “ޒާ” ގެސްޓްހައުސްވެސް ހިމެނޭ” މީސް މީޑީއާގައި ހިއްސާ ކޮށްފައިވާ ޕޯސްޓުގައި ވެއެވެ.\nއެ މީހާ އިތުރަށް ބުނެފައި ވަނީ ކޮންމެ މަހެއްގެ މައްޗައް ޝޮހާގުއަށް މިލިއަނުން ފައިސާ ލިބޭ ކަމަށާއި އަދި މިވަގުތު އޭނާ ހުރީ ޗުއްޓީ ހޭދަ ކުރުމަށް ރާއްޖެ އިން ބޭރަށް ގޮސްފައި ކަމަށެވެ. ދާދި ފަހުން ވަޑި އެއްގެ ގޮތުގައި ރާއްޖެ އައިސް ދިވެހިންގެ ބަޔަކާއި ގުޅިގެން މާލޭގައި ގެސްޓު ހައުސްތަކާއި ފިހާރަތައް ހިންގަމުން ގެންދިޔަ ބިދޭސީ އެއް ކަމުގައިވާ އަބޫ ހަނީފް ނުވަތަ ބިދޭސީންގެ ތެރޭގައި މަޝްހޫރު ވެފައިވާ ގޮތުންނަމަ “މާސްޓާ” އޭނާގެ އަމިއްލަ ގައުމު ބަންގްލަދޭޝް އަށް ޑީޕޯޓް ކޮށްލާފައި ވާއިރު އޭނާ ވަނީ މަނީ ލޯންޑްރިންގެ މަސައްކަތްވެސް ފުޅާ ދާއިރާ އެއްގައި މި ގައުމުގައި ކޮށްފައެވެ.\nހަނީފް މީގެ ކުރިން އޭނާގެ ގައުމަށް ދަތުރު ކުރުމުގެ ކުރިން ވީއައިޕީ ލޯންޖު ތެރޭގައި ނަގާފައިވާ ފޮޓޯއެއް\nއިމިގްރޭޝަންގެ ތަފާސް ހިސާބުތަށް ދައްކާ ގޮތުން ވޯކް ވިސާގެ ދަށުން ރާއްޖެ އައިސްފައިވާ 144،607 މީހުންގެ ތެރެއިން 63،000 މީހުންނަކީ ގަވާއިދާއި ހިލާފަށް އުޅޭ މީހުންނެވެ. މި 63،000 މީހުންގެ ތެރޭގައި އެތައް “މާސްޓަރުން” ތަކެއް އުޅޭނެ ކަމަށް ބެލެވޭއިރު، ޝޮހާގް އަކީވެސް މިފަދަ “މާސްޓަރެއްގެ” ތުހުމަތު މިވަނީ ކުރެވިފައެވެ. އޭނާގެ މައްޗައް ކުރެވިފައިވާ ތުހުމަތު ތަކުން މިއީ ހަނީފް މާސްޓަރަށް ވުރެންވެސް ކުރީގައި އުޅޭ މީހެއް ކަމަށް ބެލެވެއެވެ.\nކުޑަ ކުއްޖަކާ ބެހުނު ކަމަށް ބުނާ މީހަކު ހުޅުމާލޭގައި ގަން ހިންގުވައިފި !\nސުވާދީބު5މަސް ކުރިން ماي 25, 2019\nދިވެހިންނަށް ތިން މަސް ދުވަހުގެ އޮން އެރައިވަލް ވިސާ ދޭން ލަންކާ އިން ނިންމައިފި\nސުވާދީބު2މަސް ކުރިން شتنبر 1, 2019\nސުވާދީބު 8 މަސް ކުރިން فبراير 14, 2019


Sunil Grover hithuge surgery eh hadhaifi - One Online\nކޮމެޑީ ތަރި ސުނިލް ގްރޯވަރު---\nސުނިލް ގްރޯވަރު ހިތުގެ ސާޖަރީއެއް ހަދައިފި\nބޮލީވުޑްގެ ކޮމެޑީ ތަރި ސުނިލް ގްރޯވަރު އިމަޖެންސީކޮށް ހިތުގެ ސާޖަރީއެއް ހަދައިފިއެވެ.\nހަބަރުތައް ބުނާގޮތުގައި މުމްބާއީގެ އޭޝިއަން ހާޓް އިންސްޓިޓިއުޓުން ހެދި ސާޖަރީއަށްފަހު ސުނިލް ހޮސްޕިޓަލުގައި ފަރުވާ ހޯދުމަށްފަހު މިއަދު ހޮސްޕިޓަލުން ދޫކޮށްލުމަށް ވަނީ ހަމަޖެހިފައެވެ.\nހިތުގެ މައްސަލައެއް ދިމާވެ ކުއްލިއަކަށް ސާޖަރީއަށް ގޮސްފައިވަނީ އޭނާގެ ކުރިއަށް އޮތް ވެބް ސީރީސްގެ ޝޫޓިންތައް ޕޫނޭ ގައި ނަގަމުން ދަނިކޮށެވެ. ހިތުގެ ނާރެއް ބެދި ފަރުވާ ކުރަން ޖެހޭ ކަން އެނގިހުރެވެސް ސުނިލް ވަނީ ޕޫނޭގައި ކުރިއަށް ދިޔަ ޝޫޓިންތައް ނިމެންދެން މަޑުކޮށްފައިކަމަށް ހަބަރުތައް ބުނެއެވެ.\nސުނިލް އެންމެފަހުން ފެނިގެން ގޮސްފައިވަނީ ޒީ5ގެ ވެބް ސީރީސް ''ސްނޯ ފްލާވާ'' އިންނާއި މިދިޔަ އަހަރު އެމެޒޯން ޕްރައިިމް ވީޑިއޯގައި ރިލީސް ކުރި ސައިފް އަލީ ހާންގެ ފިލްމު ''ޓަންޑަވް''އިންނެވެ. އޭގެ ކުރިން ސުނިލް ވަނީީ ސަލްމާން ހާން އާއެކު ފިލްމު ''ބާރަތު'' އިން ވެސް ފެނިގެން ގޮސްފައެވެ.\nގިނަ ފިލްމުތަކާއި ސީރީސްތައް ކުޅެމުން އަންނަ ސުނިލް އެންމެބޮޑަށް މަޝްހޫރުވެގެން ގޮސްފައިވަނީ ކަޕިލް ޝަރްމާ ޝޯ ގައި އޭނާ ކުޅެދިން ''ގުއްޓީ'' ގެ ރޯލުންނެވެ. ނަމަވެސް ކަޕިލް އާއި ސުނިލް އާ ދެމެދު ޖެހުނު މައްސަލަގަނޑަކަށް ފަހު ސުނިލް ވަނީ ކަޕިލް ޝަރްމާ ޝޯ އިން ވަކިވެގެން ގޮސްފައެވެ.\nސުނިލްގެ ހިތުގެ އޮޕަރޭޝަނާ ގުޅިގެން އިންޑަސްޓްރީގެ ގިނަ ތަރީންނާއި އާއްމުންގެ ގިނަ ބަޔަކު އަންނަނީ އޭނާއަށް އަވަސް ޝިފާއަކަށް އެދި މެސެޖުތައް ރައްދުކުރަމުންނެވެ.


ހީވޭ ކަލާވާހެން-14 – Esfiya\n” މިސްޓަރ ޑަބްލިޔު.. ބޯޑިންގް ކްލޯޒް ކުރަން އުޅޭތީ އެކަން އަންގާލަދޭން މިއައީ..” ޕީއޭގެ ވާހަކައާއެކު ދިޔާން ބޯ ޖަހާލިއެވެ. ދެވަނަ ސިކުންތުގައި ކައިރީގައި ތިބި ލިލިއަން އާއި މާޔާއަށް ބަލައިލަމުން ހިނިިތުންވެލަމުން ދަނީ ކަމުގައި ހާމަކުރިއެވެ. އެއަށްފަހު ލިލިއަންގެ ވާތްފަރާތުން ކުރިއަށް ހިނގައިގަންނަމުން ދިޔާން ލިލިއަންގެ ބޮލުގައި ސިކުންތަަކަށް އަތް ބާއްވާލިއެވެ. އޭނާ ފަސްދީފައި ދިޔަ ދިޔާން އަށް ބަލަހައްޓައިގެން ހުރި ލިލިއަން އަށް އަމިއްލަ ބޮލުގައި އަތް ޖައްސާލެވުނެވެ. އެ ކުޑަ ކުޑަ ހަރަކާތް އޭނާއަށް އެހާ ހާއްސަވި ގޮތަކާމެދު އަމިއްލަ ހިތުގައި ސުވާލު އުފެދުނެވެ.\n“އެހެމް..” މާޔާ ކަރުކެހިލުމާއެކު ލިލިއަން އަށް ސިހިފާ ބަލައިލެވުނެވެ.\n” މިހާ އަވަހަށް ޚިޔާލީ ފޮލާ ކައްކަން ފެށީތަ..؟” މާޔާ ލިލިއަން ލަދުގަންނަވާލުމުގެ ނިޔަތުގައި ސަމާސާ ކުރަން ފެށިއެވެ.\n” ދެން މާޔާވެސް..” ލިލިއަން ދެބޮމަ ގޮށްޖަހާލަމުން ރުޅި އަންނަކަމަށް ދެއްކެން މަސައްކަތް ކުރިއެވެ.\nމާޔާ އެވަރުންވެސް ދޫނުދޭން ލިލިއަން އާ ދިމާކުރަން އެތަކެއް ވާހަކައެއް ދެއްކިއެވެ. ދެމީހުން ހިނގާފައި އައިސް ލިލިއަންގެ ގެއާ އަރާ ހަމަވުމާއެކު މާޔާވެސް ލިލިއަން އަށް ހަނާ އަޅާލަމުން އޭނާގެ ގެއަށް ދިޔުމަށް މިސްރާބު ޖެހިއެވެ.\nދިޔާން އައްޑޫއަށް ދެވުނުކަން އަންގާލުމަށް ލިލިއަން އަށް މެސެޖެއް ކުރިއެވެ. މެސެޖު ލިބުމާއެކު ލިލިއަންގެ ތުންފަތުގައި ރީތި ހިނިތުންވުމެއް ދުވެލިއެވެ. ރޭގަނޑު ގުޅާނަން ކަމަށް ދިޔާން ބުނުމާއެކު ލިލިއަން އަށް އިންތިޒާރު ކުރެވުނީ އެވަޤުތަކަށެވެ.\n“އެނގޭތަ..؟ ދެންމެ މަޤުމަތިން ދަނިކޮށް ފެނުން ބައިވަރު ލިލީ މާ ގަސްތަކެއް… މިހާރު ލިލީ މަލެއް ފެންނަ އިރަށް ލިލިއަން މަތިން ހަނދާން ވަނީ.. ލިލިއަން.. ލިލީ.. ކީއްވެތަ ލިލިއަންގެ ނަންވެސް އެހާ ގުޅެނީ..؟ އެއްވެސް މީހެއް ކުރުކޮށް ލިލީ ކިޔާ އުޅޭތަ. .؟” ރޭގަނޑު ގުޅައިގެން ދެއްކި ވާހަކައެއްގެ ތެރެއިން ދިޔާން ބުނެލުމާއެކު ލިލިއަން ވިސްނާލިއެވެ. މިހާތަނަށް އެންމެންވެސް އޭނާއަށް ކުރުކޮށް ކިޔާ އުޅެނީ ލިން އެވެ. އެނަން ދިޔާން ނޫން މީހެއްގެ ހިތަށް މީގެ ކުރިން ނުވެސް ވަންނަ ފަދައެވެ.\n” އެހެންވެއްޖިއްޔާ.. އަހަރެން އޯކޭތަ އެނަން ކިޔަސް..؟ ” ދިޔާން ސުވާލު ކޮށްލިއެވެ. ލިލިއަން އެއްބަސްވީ އޭނާއަށް އެނަން ރީތިވެފައި ހަމައެކަނި ދިޔާން އޭނާއަށް ކިޔަން ހާއްސަނަމަކަށް އެނަން ވާނެތީވެސް މެއެވެ.\n” ދިޔާން އަށް އެހެން މީހުން ކުރުކޮށް ކިޔަނީ ކީކޭ..؟” ލިލިއަންވެސް ދިޔާން އާ ބެހޭގޮތުން އިތުރަށް އޮޅުން ފިލުވަން ބޭނުންވިއެވެ. އޭނާއަށް ދިޔާން އާ ބެހޭގޮތުން އެނގޭ މާގިނަ އެއްޗެއް ނެތްކަން ލިލިއަން އަށް ވިސްނުނެވެ.\n” ކިހިނެއްވީ..؟ ލިލީ ވެސް އަހަންނަށް ނިކް ނޭމެއް ދޭން ބޭނުންވީތަ..؟” ދިޔާން ސަމާސާ ރާގަކަށް ބުނެލިއެވެ. ލިލިއަންގެ މޫނު ލަދުން ރަތްވެގެން ދިޔައެވެ. އެތަން ފެންނަން ކުރިމަތީގައި ދިޔާން ނެތްކަން ނަސީބެކެވެ. ފުރަތަމަ ފަހަރަށް އޭނާއާ ލިލީގެ ނަމުން މުޚާތަބު ކުރުމުން ލިލިއަން އަށް ކުރެވުނީ ތަފާތު އިޙްސާސެކެވެ.\n” ކޯލް މީ ޔާން..” އިރުކޮޅެއްގެ ހަމަހިމޭންކަމަކަށްފަހު ދިޔާން ބުނެލިއެވެ. ލިލިއަން އެންމެ ރަނގަޅު ކަމުގައި ބުނަމުން އެނަން ހިތުން ކިޔާލިއެވެ.\nއައްޑޫއިން އައި އިރު ދިޔާން ހުރީ ރޯގާ ވައްތަރު ވެފައެވެ. ރޭގަނޑު ނިދާލަނިކޮށް ރަނގަޅުވާނެކަމަށް ބަލާ މާ ބޮޑު ފަރުވާލެއް ނެތި ދިޔާން ނިދަން އޮށޯތީ ލިލިއަން އަށް ބާއްޖަވެރި ރޭގަނޑަކަށް އެދުމަށްފަހުއެވެ.\nދިޔާން ހީކުރި ގޮތާއި ޚިލާފަށް ޖެހިގެން އައި ދުވަހު އޭނާގެ ހާލު މާ ދަށެވެ. ހުން އައިސްފައި ހުރިއިރު ކާއެއްޗެއްގައިވެސް އެއްވެސް ރަހައެއް ނުލައެވެ.\n” ޑޮކްޓަރަށް ދައްކަންވީނު..” ލިލިއަން ފޯނުން ވާހަކަ ދައްކަމުން ދިޔައީ ދިޔާން އާއެވެ. އިއްޔެއަށްވުރެ މިއަދު ދިޔާންގެ ހާލު ގޯސްކަން އެނގުމުން އޭނާ ކަންބޮޑުވިއެވެ.\n” މާދަމާއަށް ރަނގަޅު ނުވެއްޖިއްޔާ ދާނަން..” ދިޔާން ހާމަކުރިއެވެ.\n” މިހާރު އެއްޗެއް ކައިފިން..؟ ބޭސްކަންތަ އެބަ ބަރާބަރަށް..” ދިޔާން ޑޮކްޓަރަށް ދައްކާފަދަ ޚިޔާލެއް ނުކުރުމުން ލިލިއަން އެހިއެވެ.\n” ބޭސް ކައިފިން.. އެކަމަކު ކާ އެއްޗެއް ކާހިތެއް ނުވެ.. އޯޑަރ ކޮށްގެން ގެނައި އެއްޗެހިވެސް ނުކެވުން..” ދިޔާން ބުންޏެވެ.\n” ދިޔާން.. ކާހިތްވާ ވަކި އެއްޗެއް އެބަހުރިތަ..؟” ލިލިއަން ސުވާލު ކޮށްލިވެ.\n” މްމްމް.. އެކައްޗެއްވެސް އަނެއްހެން ކާހިތެއް ނުވެ.. އެކަމަކު ހޫނުކޮށް ސޫޕް ކަހަލަ އެއްޗެއް ފަހަރެއްގަ ރަނގަޅު ވެދާނެ.. އެކަމަކު މިތާ މެނޫގަ ނުހުރެ އެކަހަލަ އެއްޗެއް..” ދިޔާން ވިސްނާލަމުން ހާމަކުރިއެވެ.\n” އަހަރެން ސޫޕް ކައްކައިގެން ގެން ގެންގޮސްދިނަސް އެންމެ ރަނގަޅުތަ..؟” ލިލިއަން އަވަސް އަވަހަށް ސުވާލު ކޮށްލީ ނުކައި ގިނައިރު ހުރެއްޖެނަމަ ދިޔާންގެ ހާލު އިތުރަށް ދައްވާނެކަން އެނގޭތީއެވެ.\n” ލިލީ އަށް އުނދަގޫ ނުވަންޏާ އޯކޭ..” ދިޔާން ބުނުމާއެކު ލިލިއަން އެކަމަށް އަވަސް ވެގަތެވެ. ގެސްޓް ހައުސް އަށް ދަމުން ގުޅާނަން ކަމަށް ބުނެ ލިލިއަން ފޯނު ބޭއްވިއެވެ.\nދޮރުގައި ޓަކި ޖަހާލުމާއެކު ދިޔާން ކަންނެތް ފިޔަވަޅުތަކުގައި އައިސް ދޮރު ހުޅުވާލިއެވެ. ދޮރު ކުރިމަތީގައި ހުރި ލިލިއަން އަށް ހިނިތުންވެލަމުން އެތެރެއަށް ވަނުމަށް ޖާގަދިނުމަށްފަހު އެއްފަރާތަކަށް ޖެހިލިއެވެ. ކޮޓަރިއަށް ވަންނަން ނުވަންނަން ހުރި ލިލިއަންގެ މޫނުމަތީގައި ވަނީ ފަސްޖެހުމެވެ. ހިފަހައްޓައިގެން ހުރި ކޮތަޅުގެ އަތްގަނޑުގައި ހިފާ ބާރުކޮށްލީ ނަފްސު ހަމަޔަކަށް އެޅުވުމަށް މަސައްކަތް ކުރަމުންނެވެ.\n” އަހަރެން ލިލީ ކައެއް ނުލާނަމޭ..” ލިލިއަންގެ ފަސްޖެހުން ފެނި ހިނިއަންނަ ގޮތްވި ދިޔާން ބުނެލިއެވެ.\nލިލިއަން ދިޔާން ހީލުމުން ދެލޯ އަޅާލިއެވެ. ކޮތަޅު ހިފައިގެން އެތެރެއަށް ވަދެ ކޮފީ މޭޒު މަތީ އެ ބެހެއްޓިއެވެ.\nދިޔާން ކިނބިއްސެއް އަޅާލުމާއެކު ލިލިއަންގެ ސަމާލުކަން އެކަމަަށް ދެވުނެވެ. ޓިޝޫއެއް ނަގަމުން ނޭފަތް ފޮޅާލި ދިޔާންގެ ނޭފަތް ކުޑަކޮށް ރަތްވެފައިވާއިރު ދެލޮލުންވެސް ވަރުބަލިކަން ފާޅުވަމުން ދިޔައެވެ.\nސޯފާގައި އިށީންނަމުން ކޮތަޅުން ނެގި މަތި ޖެހި ތައްޓާއި ސަމްސާ ލިލިއަން ދިޔާން އަށް ދިއްކޮށްލިއެވެ.\n” ތެންކިޔު..” ދިޔާން ލޯބިވެތި ނަޒަރެއް ލިލިއަން އާ ހިތްސާ ކުރަމުން ލިލިއަންގެ ކައިރީ ސޯފާގައި އިށީނދެ ސޫޕު ތަށިން އެތި ފޮދެއް ބޯލިއެވެ.\n” ވަރަށް މީރު…” ދިޔާން ލިލިއަންގެ ކެއްކުމަށް ތަޢުރީފު ކޮށްލިއެވެ.\n“އެކަމަކު ބުނީމެންނު ކާއެއްޗެއްގެ އެއްވެސް ރަހައެއް ނުދެޔޭ..” ލިލިއަން ޔަޤީން ކޮށްލުމުގެ ގޮތުން އަހާލިއެވެ.\n” ރަހަ ނުދިނަސް މީރުކަން އިނގެޔޭ..” ދިޔާން ޔަޤީން ކަމާއެކު ޖަވާބު ދިނެވެ.\n” އެ ކިހިނެތް..؟” ލިލިއަން ބޮމަ އަރުވާލަމުން ސުވާލު ކޮށްލިއެވެ.\n” އެއީ ލިލީ ހެދި އެއްޗަކަށް ވީމައެންނު..” ލިލިއަންގެ ކޮލުގައި ހިފާ ދަމާލަމުން ދިޔާން ހިނިތުންވެލިއެވެ.\nދިޔާންގެ ޖަވާބާއެކު ލިލިއަން ދެފަރާތަށް ބޯހޫރުވާލަމުން ލޯ މައްޗަށް ހިންގާލިއެވެ.\nލިލިއަންގެ ހަރަކާތްތައް ބަލަން އިން ދިޔާންގެ ގާތަށް ހިނިއަންނަގޮތްވިއެވެ. އެހެނަސް ހީލި ތަނާ ކޮށި އަރައިގެން ކެއްސަން ފެށިއެވެ. ލިިލިއަން އަވަސް އަވަހަށް ފެންފުޅީގެ މަތި ނަގާ ދިޔާން އަށް ދިއްކޮށްލިއެވެ.\nލިލިއަންގެ މޫނުމަތީގައިވީ ހާސްކަން ފެނުމުން ދިޔާންގެ ނަޒަރު ފިނިވެގެން ދިޔައެވެ. އޭނާ ލިލިއަން ދެކެ ލޯބިވާ ފަދައިން ލިލިއަންވެސް އޭނާ ބޭނުންވާކަން އެނގުމުން އެހިތަށް ބުނަން ނޭނގޭ އުފާވެރިކަމެއް ލިބިގެން ދިޔައެވެ. ލިލިއަން އާއެކު ހޭދަ ކުރެވޭ ކޮންމެ ހިނދުކޮޅެއް އޭނާ އަށް ސިފަވަމުން ދިޔައީ ހުވަފެނެއްގެ ގޮތުގައެވެ. ދުނިޔޭގެ ނާއިންސާފާއި ބަދުނަސީބުން ރައްކާތެރިވެފައިވާ ފުރިހަމަ ހިޔާވަހިކަމެެއްގެ ގޮތުގައެވެ.\nކެއްސުންވަރި ދިޔުމާއެކު ދިޔާން އަނެއްކާވެސް ކެއުމައިގެން ކުރިއަށް ދާން ފެށިއެވެ.\n” އަންނާނަން ފަހުން ތަށިތައް ބަލާ..” ލިލިއަން ސޯފާއިން ތެދުވަމުން ބުނެލިއެވެ. އެހެނަސް ލިލިއަން އަށް ރަނގަޅަށް ކޮޅަށް ނުތެދުވެވެނީސް ދިޔާން ލިލިއަންގެ އަތުގައި ހިފެއްޓިއެވެ. ލިލިއަންގެ ސިހުން އެކުލެވޭ ބެލުން ފެނުމުން ދިޔާން މަޑު މަޑުން ލިލިއަންގެ އަތުން އަތް ދޫކޮށްލަމުން ވާހަކަ ދެއްކިއެވެ.\n” ބި.. ޒީތަ މިގަޑީގަ..؟” ދިޔާންގެ ސުވާލާއެކު ލިލިއަން ވިސްނާލަމުން ދެފަރާތަށް ބޯ ހޫރުވާލިއެވެ.\n“އެހެންވިއްޔާ އަހަރެން ކައި ނިމެންދެން މަޑު ކުރެވޭނެތަ..؟” ދިޔާންގެ އާދޭހުގެ ބެލުން އަމާޒުވުމާއެކު ލިލިއަން އަށް ނޫނެކޭ ބުނާކަށް ނުކެރުނެވެ. މަޑު މަޑުން ސޯފާގައި އިށީނުމާއެކު ދިޔާން ހިނިތުންވެލަމުން އަނެއްކާވެސް ލިލިއަންގެ ކޮލުގައި ހިފާލިއެވެ. ލިލިއަން ދެލޯ އަޅާލުމާއެކު ދިޔާން އަވަހަށް އަތް ދަމައިގަންނަމުން ކަމެއްނުވާކަމަށް ހަދާ ކެއުމައިގެން މަޝްއޫލުވިއެވެ.\nބަލިވިފަހުން ނުކެވޭހާ ގިނައިން ފުރަތަމަ ފަހަރަށް ދިޔާން އަށް ލިލިއަން ގެނައި ސޫޕް ތަށިން ކެވުނެވެ. ގާތްގަނޑަކަށް ހުސްވަން ކައިރިވެފައިވާ ތަށި ބަހައްޓަމުން ދިޔާން ބޭސް ކާލިއެވެ.\n“އަދިވެސް ހުން އެބަހުރިތަ..؟” ލިލިއަން ސުވާލު ކުރަމުން ބޭއިޙްތިޔާރުގައި ދިޔާންގެ ނިތްކުރީގައި އަތް ޖައްސާލެވުނެވެ. މަޑު ހޫނުކަމެއް އިޙްސާސް ކުރެވުނު ލިލިއަން ދިޔާންގެ މޫނަށް ބަލާއލިއެވެ. ދިޔާންގެ ތޫނު ނަޒަރު އަމާޒުވެފައިވީ މޫނު ނުހަނު ކައިރިން ފެނުމުން ކުރެވުނު ކަންތައް ލިލިއަން އަށް ރެެޔަކާ ލިއެވެ. އިތުރު ހަރަކާތެއް ގެންނަން ތެޅިފޮޅިގަތް ލިލިއަން އަށް ސިހުން ގެނުވީ ދިޔާން އަރިވެލުމަށްފަހު އޭނާގެ އުނގުގައި ބޯ އަޅާލަމުން ސޯފާގައި ދެފައި ދަމާލުމުންނެވެ.\n“ދި…ޔާން..” ލިލިއަން އަށް އަޅަ އަޅައިގަންނަމުން ބުނެވުނެވެ.\n” އިޓްސް ޔާން..” ތެދުވުމުގެ ޚިޔާލެއް ނެތި ދިޔާންގެ މޫނު ލިލިއަންގެ ގަޔާ ދިމާއިން ފޮރުވާލިއެވެ.\nލިލިއަން އަށް ވިސްނުނީ ދެނެވެ. އޭނާ ދިޔާން އަށް ކިޔާނެ ނަމަކާމެދު ސުވާލު ކުރުމަށްފަހުވެސް އެނަމުން އަދި އެއްފަހަރުވެސް ދިޔާން އާ މުޙާތަބު ނުކުރެވޭކަން ވިސްނުނެވެ.\n“ޔާން….” ލިލިއަން ފަސްޖެހުމާއެކު އަނެއްކާވެސް ގޮވާލިއެވެ.\n” ކުޑަ އިރުކޮޅަކަށް.. ޕްލީސް..” ދެލޯ މަރާލައިގެން އޮވެ ދިޔާން އަނބުރާ އޭނާގެ މޫނު އުއްޑުން ބާއްވާލިއެވެ. ލިލިއަން އިތުރަކަށް ދެކޮޅެއް ނަހަދައެވެ. ހަދަންވީ ގޮތެެއް ނޭނގި ލިލިއަން ދެއަތް މެއާލާ ބޮނޑިކޮށްލައިގެން އިނެވެ. އިރުކޮޅެއް ފަހުންވެސް ދިޔާންގެ ހަރަކާތެއް ނުވުމުން ލިލިއަން ރަނގަޅަށް ދިޔާންގެ މޫނަށް ބަލައިލީ ދިޔާންއަށް ނިދުނީތޯ ޔަޤީން ކޮށްލުމަށެވެ.\nނިތްކުރިއަށް ވެރިފައިވާ އިސްތަށިތަކާއެކު ދެލޯ މެރިފައި އޮތް ދިޔާންގެ މޫނަށް ކަޅި ޖަހާނުލާ ބަލަން ލިލިއަން އަށް އިނދެވުނެވެ. ދެލޯމަރައިގެން އޮތް އިރު ދިޔާންގެ މޫނުގައިވީ އިތުރު މަޢުސޫމުކަމާއި ރީތިކަން ލިލިއަންގެ ހިތުގައި ފެވެމުން ދިޔައެވެ. މަޑު މަޑުން ދިޔާންގެ މޫނާ ދިމާއަށް އަތް ގެންދެވުނު ލިލިއަން ވަކި ހިސާބަކުން ފަސްޖެހެވުނެވެ. އޭނާ އަތްލައިފި ނަމަ ދިޔާން އަށް އުނދަގޫވާނެ ބާއޭ ލިލިއަންގެ ހިތަށް އެރިއެވެ. އެހެނަސް އެ ފިކުރު އޭނާގެ ހިތުން ފިލައިގެން ދިޔައީ ދިޔާންގެ ލޮލުން އޭނާއަށް އަބަދުމެ ފެންނަ ކުލުނާއި ލޯތްބެވެ.\nނުހަނު ބަލައިގެން ލިލިއަން ދިޔާންގެ އިސްތަށިގަނޑުގައި އަތް ހިންގާލިއެެވެ. ދިޔާންގެ މޫނުގައި އަތްޖައްސާލެވުނު ވަޤުތު ލިލިއަންގެ އަރު ބެދޭގޮތްވިއެވެ. އޭނާގެ އުނގުގައި ބޯ އަޅައިގެން އެ އިޮތް ޒުވާނާ އޭނާއަށް މުހިއްމުވެފައިވާ މިންވަރު ލިލިއަން އަށް އަންދާޒާ ކޮށްލެވުނީ ދެނެވެ. އިޙްތިޔާރަކާ ނުލާ އޭނާގެ ހިތް އަމިއްލަ އަތުން ބީވެ ދިޔާން އަށް ހިބައިން ހަދިޔާ ކުރެވިއްޖެއެވެ. ދުވަހެއްގެ ކޮޅުންވެސް އޭނާ އަށް ދިޔާން ގެއްލިއްޖެނަމަ ވާނެގޮތް ހިތަށް އަރުވާލެވުމާއެކު ލިލިއަންގެ ދެލޯ ފެންކަޅިވެގެން ދިޔައެެވެ.\nނުވިސްނާ އިންދައި ލިލިއަންގެ ލޮލުން ވެއްޓުނު ކަރުނަ ތިކި ޖެހުނީ ދިޔާންގެ ކޯތާފަތުގައެވެ. އެސްފިޔަތައް ތަޅުވާލަމުން އުނދަގޫ ގޮތަކަަށް ދެލޯ ހުޅުވާލި ދިޔާންއާ ބައްދަލުކުރީ ލިލިއަންގެ ކަރުނަވީ ދެލޮލެވެ. ނިދިފިލައިގެން ގޮސް ފުންމައިގެން ދިޔާން އަށް ސޯފާއިން ތެދުވެވުނެވެ.\n” ކިހިނެއްވީ..؟ ތަނަކަށް ތަދުވީތަ.. ފަޔަށް ތަދުވީތަ..؟ ” ދިޔާން ހާސްކަމާއެކު ސުވާލު ކުރިއިރު ވިސްނަންވީ ގޮތެއް އޭނާއަކަށް ނޭނގުނެވެ. ދިޔާން އޮށޯވެ އޮތުމުން ލިލިއަންގެ ފަޔަަށް ތަދުވީކަމުގައި ހީކުރެވުނީ އެހެންވެއެވެ.\nލިލިއަން ދެފަރާތަށް ބޯ ހޫރުވާލުމުން ދިޔާންގެ ނުތަނަވަސްކަންވީ އިތުރެވެ.\n” ދެން.. ކީއްވެ..؟ ލިލީ ނުބުނަންޏަކާ އަހަންނަކަށް ނޭނގޭނެ ހަދާނެ ގޮތެއް..” ދިޔާން ލިލިއަންގެ މޫނުގައި ދެއަތުން ހިފަހައްޓާލަމުން ނުތަނަވަސް ކަމާއެކު ބުނެލިއެވެ.\n” ޔާން.. އަހަރެން ދޫކޮށްނުލައްޗޭ.. އަހަރެން މަތިން ފޫހިވިޔަސް …” ލިލިއަންގެ އަޑު ބެދޭ ގޮތްވިއެވެ. އޭނާ އެދުނު އެދުމަކީ އެއްވެސް އޮށްޓަރެއްނެތް ކަމަކަށްވިޔަސް އޭނާއަށް ދެން ދިޔާން އާ ނުލާ ނޫޅެވޭނެއެވެ.\n” ލިލީ.. ބަލާބަ މިދިމާ..” އިސްޖަހައިގެން އިން ލިލިއަންގެ މޫނު އުފުލާލަމުން އޭނާއާ ދިމާއަށް ބެލުމަށް ދިޔާން އެދުނެވެ.\n” އަހަރެން ދުވަހަކުވެސް އިރާދަކުރެއްވިއްޔާ ލިލީ މަތިން ފޫއްސެއްނުވާނެއޭ.. ލިލީ ހީކުރީތަ އަހަރެން ވާ ލޯތްބަކީ ދެތިން ދުވަހަށް ވާ އެެއްޗެކޭ..”\n” އަދި އެއްކަންތައް.. ޑޯންޓް ޑީގްރޭޑް ޔޯ ސެލްފް ލައިކް ދެޓް.. ލިލީއަށް އެކަށީގެންވަނީ ލިލީ އަށް ލޯބިދީ އަޅާލާ މީހެެއް.. އެހެންވީމަ އެގޮތަށް ޢަމަލު ނުކުރެވޭ އެއްވެސް މީހެއް ކައިރީ ދޫކޮށްނުލުމަށް އެދި އާދޭސް ކުރާނެ ކަމެއް ނެތް.. ޔޫ ޑިޒަރވް މޯ ދެން ދެޓް ޑަރލިންގް..” ލިލިއަންގެ ކަރުނަތައް ލޯބިން ފޮހެލަ ދެމުން ލިލިއަންގެ ރަތްވެފައިވާ ކޯތާފަތުގައި ދިޔާން ފިރުމާލިއެވެ.\n” ހިނގާ.. އަހަރެން ލިލީ ގެެއަށް ލައިދޭނަން.. މިހާރު މާ ލަސްވެެއްޖެ..” ލިލިއަން ހަމަޔަކަށް އެޅުމުން ދިޔާން ލިލިއަންގެ އަތުގައި ހިފާ ސޯފާއިން ކޮށްޅަށް ނެގިއެވެ.\n” ޔާން ބަލި އިރު އޯކޭވާނެ ނުދިޔަސް.. އަހަންނަށް އެކަނި ދެވޭނެ..” ލިލިއަން އޭނާގެ ހޭވިފައިވާ އިސްތަށިގަނޑު ރީތިކޮށްލަމުން ދިޔާން އާ ނަޒަރު ސީދާ ކުރުމެއްނެތި ބުނެލިއެވެ. އެގޮތަށް ދިޔާންގެ ކުރިމަތީ ރޮވުމުން ލިލިއަން ހުރީ ލަދުގަނެފައެވެ.\n” އަހަރެން ނުހިނގޭހާ ބައްޔެއް ނޫނޭ.. ލިލީ ގެނައި ސޫޕް ތަށި ބުއި ފަހުން މިހާރު ވަރަށް ބޮޑަށް ގައިގަ ވަރު ޖެހިއްޖެ.. އެހެންނޫނަސް ރޭގަނޑު އެކަނި ލިލީ ގެެއަށް ފޮނުވާފަ އަހަންނަކަށް ހަމަޖެހިގެން ނުހުރެވޭނެ..” ދިޔާން ލިލިއަން ގެނައި ކޮތަޅުގައި ހިފަމުން ބުނެލިއެވެ. އޭނާ އެކަން ފާޅު ނުކުރި ކަމުގައިވިއަސް ލިލިއަން އުޅެމުން އަންނަ މާހައުލުގެ އަސްލު އެނގުނު ފަހުން އޭނާއަށް ލިލިއަންގެ ރައްކާތެރިކަމާމެދު ނުވިސްނޭ ދުވަހެއް ނުދެއެވެ. މިވަޤުތުން ވަޤުތަށްވެސް ލިލިއަން އެ މާހައުލުން އެހެން ތާކަށް ގެންދަން ދިޔާން ބޭނުންވެއެވެ. އެހެނަސް އަދި އޭނާއަކަށް ލިލިއަންގެ ދިރިއުޅުން ބަދަލު ކުރެވޭކަށް ނެތެވެ.\nލިލިއަންގެ ގޭގެ ކުރިމައްޗަށް އާދެވުމާއެކު ދިޔާން ލިލިއަންގެ އަތަށް ކޮތަޅު ދިއްކޮށްލިއެވެ. ލިލިއަން ބާއްޖަވެރި ރޭގަނޑަކަށް އެދެމުން އަވަހަށް އެތެރެއަށް ވަންނަން ހިނގައިގަތެވެ. އަދިވެސް އޭނާއަށް ދިޔާން އާ ހަތަރު ކަޅި ހަމަކުރަން އުނދަގޫކަމަކަށް ވިއެވެ.\n” ލިލީ..” ގޭތެރެއަށް ވަންނަން ދޮރުގެ ތަޅުގައި ހިފަހައްޓާލި ލިލިއަން އަށް ދިޔާންގެ އަޑު އިވިގެން ދިޔައެވެ. ފަހަތަށް އެނބުރެން އުޅުނު ވަޤުތު ދިޔާން އައިސް ފުރަގަހުން ލިލިއަންގެ ގައިގާ ބައްދާލިއެވެ. ދެލޯ ބޮޑުވެގެން ދިޔަ ލިލިއަންއަށް ހަރަކާތެއް ކޮށްލަން ހަނދާން ނެތި ގަނޑުވެފައި ހުރެވުނެވެ.\n“އައި ލަވް ޔޫ… އަހަރެން އަބަދުވެސް ލިލީ ދެކެ ލޯބިވާަނަންކަން ހަނދާން ކުރައްޗޭ.. ސޯ ޑޯންޓް އެވަރ ކްރައި ލައިކް ދެޓް..” ލިލިއަންގެ ބޭރުފުށުން ފެންނަ ހިތްހަރު ކަމަކީ ލިލިއަން ދައްކާލާ ދަޅައެއްކަން ދިޔާން އަށް އެނގެއެވެ. އެހެންމީހުންނާ ދެމެދު ލިލިއަން ބަހައްޓާ ދުރުކަމަކީވެސް އޭނާގެ ހިތަށްލިބިދާނެ އަނިޔާއާއި ބޭއިންސާފުން ރައްކާތެރިވުމަށް ލިލިއަން ރާނާ ފާރެއްކަން ދިޔާން އަށް އެނގެއެވެ. އެ ނާޒުކު ހިތަށް އޭނާގެ ފަރާތުން އަނިޔާއެއް ނުދިނުމަށް އަމިއްލަ ނަފްސަށް ދިޔާން ވަޢުދުވީ އެހެންވެއެވެ.\nދިޔާން ދައްކަމުން ދިޔަ ވާހަކަ އަޑު އަހަން ހުރި ލިލިއަންގެ ހިތަށް ފުން އަސަރެއް ކުރިއެވެ. އެއިން ކޮންމެ ޖުމްލައަކާއެކު އޭނާގެ ހިތަށް ބުނެދޭންނޭނގޭ ހިތްހަމަ ޖެހުމެއް ލިިބިގެން ދިޔައެވެ. ދިޔާން ބުނި ބަހަށް ލިލިއަން ބޯ ޖަހާލިއެވެ. އެއާއެކު ދިޔާން ލިލިއަންގެ ގައިން އަތްދޫކޮށްލަމުން ގޭ ދޮރު ހުޅުވާލަދިނެވެ.\n” ގުޑް ނައިޓް..” ދިޔާން ލޯތްބާއެކު ބުނެލިއެވެ. ލިލިއަންވެސް ހަމައެފަދައިން ބުނެލަމުން ގޭ ތެރެއަށް ވަނެވެ.\nHow u doing my dear\nTalking about the stry ,its amajin hama best\nMihaaru adhi heevey vakin reethihen , veh noice hisaabeh gaa mihaaru mioleny\nIm really Happy lin and yaan guluneemaa.\nReally lokkong forward for the next part ngeyy sis\nbe safe and tvgc\nHeiii dear! Im good Al’hamdhulillah.. how are u doing? Awwn thank u so much. V ufaavejje story kamudhiyaeema.. next part IA will try to upload at the weekend.. u toobsafe and tvgc.. lym☺❤\nލޯބި November 24, 2013


ޑިޓިޓަލް ޓެރެސްޓްރިއަލް ޓެލެވިޜަން ބްރޯޑްކާސްޓިންގ ނެޓްވަރކް ޑިވެލޮޕްމަންޓް ޕްރޮޖެކްޓްގެ ގްރާންޓް އެގްރީމެންޓް ގައި ސޮއިކުރުން - Ministry of Finance\nCurrent: ޑިޓިޓަލް ޓެރެސްޓްރިއަލް ޓެލެވިޜަން ބްރޯޑްކާސްޓިންގ ނެޓްވަރކް ޑިވެލޮޕްމަންޓް ޕްރޮޖެކްޓްގެ ގްރާންޓް އެގްރީމެންޓް ގައި ސޮއިކުރުން\nޑިޓިޓަލް ޓެރެސްޓްރިއަލް ޓެލެވިޜަން ބްރޯޑްކާސްޓިންގ ނެޓްވަރކް ޑިވެލޮޕްމަންޓް ޕްރޮޖެކްޓްގެ ގްރާންޓް އެގްރީމެންޓް ގައި ސޮއިކުރުން\nޖަޕާން ސަރުކާރުގެ ހިލޭ އެހީގެ ދަށުން ދިވެހިރާއްޖޭގައި ހިންގުމަށް ހަމަޖެހިފައިވާ "ޑިޖިޓަލް ޓެރެސްޓްރިއަލް ޓެލެވިޜަން ބްރޯޑްކާސްޓިންގ ނެޓްވަރކް ޑިވެލޮޕްމަންޓް ޕްރޮޖެކްޓް" ގެ މަސައްކަތަށް ދެއްވާ 2،792،000،000 ޖަޕަނީޒް ޔެން (ދެ ބިލިޔަން ހަތްސަތޭކަ ނުވަދިހަ ދެ މިލިޔަން ޖަޕަނީޒް ޔެން) ގެ ގްރާންޓް އެގްރީމެންޓް ގައި ސޮއި ކުރުމުގެ ރަސްމިއްޔާތު 30 މެއި 2017 ވަނަ ދުވަހު ސްޓެލްކޯ މާލަމުގައި ބޭއްވުނެވެ. މިއީ ގާތްގަޑަކަށް 25 މިލިޔަން އެމެރިކާ ޑޮލަރުގެ އެހީއެކެވެ.\nމި ހިލޭ އެހީގެ އެއްބަސްވުމުގައި ޖައިކާގެ ފަރާތުން ސޮއިކުރެއްވީ ޗީފް ރެޕްރެސެންޓަޓިވް މރ. ފުސާޓޯ ޓަކާނާ އެވެ. އަދި ދިވެހި ސަރުކާރުގެ ފަރާތުން ސޮއިކުރެއްވީ މިނިސްޓަރ އޮފް ފިނޭންސް އެންޑް ޓްރެޜަރީ އަލްފާޟިލް އަޙްމަދު މުނައްވަރެވެ. މި ރަސްމިއްޔާތުގައި ޖަޕާން އިން ރާއްޖެއަށް ކަނޑައަޅުއްވާފައިވާ ސަފީރު ހިޒް އެކްސެލެންސީ މރ. ކަޒޫމީ އެންޑޯ އާއި ޕަބްލިކް ސަރވިސް މީޑިއާ، ކޮމިޔުނިކޭޝަން އޮތޯރިޓީ އޮފް މޯލްޑިވްސް، މިނިސްޓްރީ އޮފް ފޮރިން އެފެއާޒް އަދި މިނިސްޓްރީ އޮފް ފިނޭންސް އެންޑް ޓްރެޜަރީގެ އިސްވެރިން ބައިވެރިވެ ވަޑައިގެންނެވިއެވެ.\nމި މަޝްރޫޢުގެ ދަށުން ކުރިއަށް ގެންދެވޭނީ ރާއްޖޭގައި މަލްޓިޗެނަލް ޑިޓިޓަލް ޓީވީ ނެޓްވަރކެއް ޤާއިމްކުރުމުގެ މަސައްކަތެވެ. އަދި، އިންޓަރގްރޭޓެޑް ސަރވިސަސް ޑިޓިޓަލް ބްރޯޑްކާސްޓިންގ ޓެރެސްޓީރިއަލް (އައިއެސްޑީބީ-ޓީ) ސިސްޓަމަކީ ޖަޕާނުގެ ޑިޖިޓަލް މިންގަނޑުތަކަށް ފެތޭ އެއް ސިގްނަލުން ވަރަށް ގިނަ، ތަފާތު ޚިދުމަތްތަކެއް ފޯރުކޮށްދޭ ނިޒާމެކެވެ. އައިއެސްޑީބީގެ އެންމެ މުހިންމު ކަމަކީ މި ޓެކްނޮލޮޖީގައި ޤުދުރަތީ ކާރިސާއެއް (މިސާލަކަށް ބިންހެލުންފަދަ ކާރިސާއެއް ދިމާވާ ޙާލަތެއްގައި) ދުރާލާ އިންޒާރުދޭ ނިޒާމެއް ޤާއިމްކުރެވިފައިވާކަމެވެ. އަދި ޓީވީގެ ޚިދުމަތް ޑިޖިޓަލްކޮށް މޮބައިލް ފޯން މެދުވެރިކޮށް ކޮންމެ ތަނެއްގައި ހުރެގެންވެސް ޓީވީ ބެލުމަށް ދުނިޔޭގެ ކުރިއަރާފައިވާ ޤައުމުތަކުގައިވެސް ބޭނުންކުރާ އެއް ނިޒާމެވެ.


Criminal court kairiee kuramundha muzaaharaa hoonu vejje | ThePress\nކްރިމިނަލް ކޯޓު ކައިރީ ކުރަމުންދާ އިހުތިޖާޖު ހޫނުވެއްޖެ\nކްރިމިނަލް ކޯޓު ކައިރީ ކުރަމުންދާ މުޒާހަރާގެ ތެރެއިން\nއަބްދުﷲ ޔާމީންގެ ޝަރީއަތް ކްރިމިނަލް ކޯޓުގައި ކުރިއަށް ދާއިރު އެ ސަރަހައްދުގައި ޔާމީންގެ ސަޕޯޓަރުން އެއްވެ ކުރަމުންދާ މުޒާހަރާ ހޫނުވެއްޖެއެވެ.\nމިއަދު ޝަރީއަތުގައި ހުލާސާ ބަޔާން އިއްވުން ކުރިއަށް ދާ އިރު އެ ސަރަހައްދަށް ގިނަ އަދަދެއްގެ ބަޔަކު އެއްވެ އިހްތިޖާޖު ކުރަމުން އެބަ ދެއެވެ. ކްރިމިނަލް ކޯޓުގެ ކުރި މައްޗަށް ވާގޮތަށް ހުރި ދުވާރު މަތީގައި އެތައް ބަޔަކު އެއްވެގެން ތިބީ އިންސާފުވެރިކަމާއެކު ޝަރީއަތް ކުރިއަށް ގެންދިއުމަށް އެދި އެފަދަ ލިޔުންތައް ލިޔެފައިވާ ބޯޑުތަކެއް ހިފައިގެންނެވެ.\nރައީސް ޔާމީންގެ ސަޕޯޓަރުން ގޮވާލަމުން ދަނީ ރައީސް ޔާމީނަށް ސިޔާސީ ދައުވާ ނުކުރުމަށެވެ. މި ސަރަހައްދުގައި ޕީއެންސީގެ ރައީސް އަބްދުއް ރަހީމް އަބްދުﷲ (އަދުރޭ) ވެސް ވަނީ ބައިވެރިވެފައެވެ.\nކްރިމިނަލް ކޯޓު ކައިރީ ކުރަމުންދާ އިހުތިޖާޖުގެ ތެރެއިން ޕީއެންސީގެ ރައީސް އަބްދުއް ރަހީމް / ފޮޓޯ: ސޯޝަލް މީޑިއާ\nއެ ސަރަހައްދުގައި ގިނަ ބަޔަކު އަޑުގަދަކޮށް ރައީސް ޔާމީނަށް ކުރަމުން ދާ ސީޔާސީ ދައުވާ ހުއްޓުވުމަށް ގޮވާލާ އިންސާފުވެރިކަމާއެކު ޝަރީއަތް ކުރިއަށް ގެންދިއުމަށް ގޮވާލަމުން ދެއެވެ. އިހްތިޖާޖު ކުރަމުން ދިޔަ ސަރަހައްދަށް އެސްއޯ ފުލުހުންނާއި ޓްރެފިކް ފުލުހުން އައިސް އިހްތިޖާޖުގެ ބައިވެރިން ގާތު އަޑު މަޑުކުރަުމަށް ވަނީ އެދިފައެވެ. އަދި އެމީޙުން އެ ސަރަހައްދުން ދުރަށް ޖެއްސުމަށްވެސް ފުލުހުން ވަނީ މަސައްކަތް ކޮށްފައެވެ.\nދުވާރު މަތީ ތިބި މީހުން ނެތެދުވެ ތިބުމުން ފުލުހުން ވަނީ އެތާ ތިބި މީހުން އަތުގައި ހިފާ ކޮޅަށް ނަގައި މީހުން ފަހަތަށް ޖައްސަން މަސައްކަތް ކޮށްފައެވެ. އެކަމާ ގިނަ ބަޔަކު ދެކޮޅު ހެދުމުން ފުލުހުން ވަނީ އެ ސަރަހައްދުން މީހުން ފަހަތަށް ޖައްސަން ފަށާފައެވެ. މިކަމާ ޔާމީންގެ ސްޕޯޓަރުން ނުރުހުންވެ އެހެން ނުހެދޭނެކަމަށް ބުނެ ގަދަހަދަން މަސައްކަތް ކޮށްފައި ވެއެވެ.\nމިހާރު މުޒާހަރާ ހޫނުވެ، ބައިވެރިން ދަނީ ފުލުހުން ގަޔަށް އަތްލަމުން ކަމަށް އެ ސަރަހައްދުގައި ހަރަކާތްތެރިވަމުން ދިޔަ "ދަ ޕްރެސް" ގެ ނޫސްވެރިއާ މައުލޫމާތު ދެއެވެ. ސަރުކާރު އިސްތިއުފާ ދިނުމަށް ދަނީ އެ ސަރަހައްދަށް އެއްވެފައި ތިބި މީހުން ގޮވާލަމުންނެވެ.\nކްރިމިނަލް ކޯޓުގައި ހުލާސާ ބަޔާން އިއްވާ ނިމުމުން ލޯޔަރުން ކޯޓުން ނުކުންނަން ވާއިރަށް އިހްތިޖާޖު ކުރަން ތިބި މީހުން ވަނީ ދުރަށް ޖައްސާފައެވެ. އަދިވެސް އެ ސަރަހައްދުގައި އިހްތިޖާޖު ކުރަން ތިބި މީޙުން އެބަ ތިބި ނަމަވެސް ފުލުހުން ވަނީ ކުރިއަށް ނުދެވޭނެހެން ސަފު ހަދާލާފައެވެ.\nއެ ސަރަހައްދުގައި އެއްވެފައި ތިބި މީޙުންވަނީ ހައި ކޯޓާ ހަމައަށް ޖައްސާފައެވެ. އަދިވެސް މުޒާހަރާގެ ބައިވެރިން ދަނީ އަޑުގަދަކުރަމުންނެވެ. އެމީހުންގެ އަތުގައިވާ ބޯޑުތައް އުފުލައިގެން ޝުއޫރުތައް ދަނީ ފާޅު ކުރަމުންނެވެ.\nހަބަރު ކްރިމިނަލް ކޯޓް އަބްދުﷲ ޔާމީން ސިޔާސީ ޕީއެންސީ ޕީޕީއެމް ޕޮލިސް


ހަތިޔާރާއެކު މާލޭގެ މަގުތަކުގައި ސިފައިން ހަރަކާތްތެރިވަނީ ފުލުުހުންނަށް އެހީތެރިވާން – Haftha\nހަތިޔާރާއެކު މާލޭގެ މަގުތަކުގައި ސިފައިން ހަރަކާތްތެރިވަނީ ފުލުުހުންނަށް އެހީތެރިވާން\nހަތިޔާރާއެކު މާލޭގެ މަގުތަކުގައި ސިފައިން ހަރަކާތްތެރިވަމުން ދަނީ ސިފައިން ކުރިއަށް ގެންދާ ވަކި އޮޕަރޭޝަނެއްގައި ނޫން ކަމަށާ ސިފައިން ނުކުމެ އުޅެނީ ފުލުހުން ހިންގާ އޮޕަރޭޝަނަށް އެހީތެރިވެ ދިނުމުގެ ގޮތުން ކަމަށް އޮންލައިން މީޑިޔާއެއް ކަމަށްވާ “އަވަސް” އިން ރިޕޯޓްކޮށްފިއެވެ.\nމަރުތައް ތަހުގީގު ކުރަން ރައީސް އިބްރާހިމް މުހައްމަދު ސޯލިހު އުފެއްދެވި ރިޔާސީ ކޮމިޝަންގެ ތަހުގީގަށް ފުލުހުން މިއަދު ވެސް ދަނީ ގޭގެ އާއި ތަންތަން ބަލައި ފާސް ކުރަމުންނެވެ. މީގެ އިތުރުން ރޭވެސް ފުލުހުންވަނީ ބޮޑު އޮޕަރޭޝަނެއް ކުރިޔަށް ގެންގޮސްފައެވެ.\nރިލްވާންގެ މައްސަލާގައި ފުލުހުން ރޭ ކުރިއަށް ގެންދިޔަ ބޮޑު އޮޕަރޭޝަނެއްގައި މާލޭ ސިޓީއާއި އައްޑޫ ސިޓީގެ ބައެއް ގޭގެއާ ތަންތަން ބެލި އެވެ. ރޭ މާލޭގެ އަށް ގެއަކާއި އައްޑޫގެ ގެއެއް ބަލާ ފާސް ކުރި އެވެ. ނަމަވެސް އެއްވެސް މީހަކު ހައްޔަރު ކޮށްފައެއް ނުވެ އެވެ.


މިނުކުޅެދުންތެރި ކުއްޖާ ގެއިން ނެރެގެން ގެންދިއައީ ޖިންނިއެއްތަ؟\nޚަބަރުގައިވާ ފޮޓޯގައި އެވަނީ އުމުރުން ދެއަހަރުގެ ނުކުޅެދުންތެރިކަންހުރި ކުއްޖެކެވެ. މިމަހުގެ 14 ވަނަ ދުވަހުގެ ރޭ އާދައިގެމަތިން ނިދަން އެނދުގައި ބޭއްވީ ރޭގަނޑު 8.30 ހައިއިރުއެވެ. އާދައިގެމަތިން ދަރިފުޅު ދެކެން ހެނދުނު ދިއައިރު ކުއްޖާ އެނދަކު ނެތެވެ.\n15 ވަނަދުވަހު ހެނދުނު ފުލުހުންނަށް ރިޕޯޓްކުރުމުން ހޯދަމުން ދަނިކޮށް 17 ވަނަ ދުވަހު ހެނދުނު 9.30 ހައިއިރު ދުރު ސަރަހައްދަކުން ކުއްޖާ ފެނުނުއިރު ވަނީ މަރުވެފައެވެ. ކުއްޖާއަށް ނުހިނގުނު ނަމަވެސް ފިރުކެވެއެވެ.\nސުވާލުތައް ވަރަށް ގިނައެވެ. އެފަދަ ކުއްޖަކަށް ގެއިން ނުކުމެވުނީ ކިހިނަކުންހެއްޔެވެ؟ ފިރުކިފައި އެހައި ދުރަށް ދެވުނީ ކިހިނަކުންހެއްޔެވެ؟ އެއްވެސް މީހަކަށް ނުފެނުނީ ކީއްވެގެންހެއްޔެވެ؟ މަގުމަތި ބަލަހައްޓާ ފުލުހުންގެ ކުއްތާތަކަށްވެސް ނުއެނގުނީ ކީއްވެގެން ހެއްޔެވެ؟\n2015 ވަނަ އަހަރު ދެމަފިރިންނަށް ލިބުނު ނުކުޅެދުންތެރިކަންހުރި ކުއްޖަކު ވަނީ ވަރަށް ޅަފަތުގައި އާދައާއި ޚިލާފްގޮތަކަށް މަރުވެފައިކަމަށްވެސް ރިޕޯޓްތައް ބުނެއެވެ. މިމައްސަލައިގައި ފުލުހުން އަދި އިތުރު މައުލޫމާތެއް ނުދެއެވެ.\nމިހާދިސާ އާއި ގުޅިގެން ފުލުހުންނާއި ޢާއިލާ އާއި ދެމެދުގައިވަނީ ދެބަސްވުން އުފެދިފައެވެ. ޢާއިލާއިން ކަންބޮޑުވަނީ ފުލުހުން އެމީހުންގެ ދަރިފުޅު ހޯދަން ޢާންމު އިއުލާނު ނުކުރާތީއެވެ. ފުލުހުން ކުރިމަތިކުރަނީ ކުއްޖާ ބެލެހެއްޓުމުގައި ޢާއިލާއިން އިހްމާލުވެފައިވާކަމުގެ ތުހުމަތެވެ!\nމިހާދިސާއާއި ގުޅިގެން ކުރެވޭ އެއް ތުހުމަތަކީ ޖިންނިއެއް ކުއްޖާ ގެއިން ނެރެގެން ގެންގޮސް މަރާލާފައި އެއްލައިލިކަމުގެ ތުހުމަތެވެ.\nމިއީ އެމެރިކާގެ ކެލިފޯނިއާގައި ހިނގާފައިވާ ހާދިސާއެކެވެ. ވަރަށް ގިަ ސުވާލުތައް އުފެދިފައިވާ މިހާދިސާއިން ލިބިގަންނަން ޖެހޭ އެއް ޢިބްރަތަކީ ނުކުޅެދުންތެރިކަން ހުންނާތީ އެނދުން ނުފައިބާނެ ކަމަށް ބަލައި އެހައި ގިނައިރުވަންދެން ދަރިންގެ ކަންކަން ނުބަލައި ދޫކޮށްލަން ހެޔޮނުވާނެ ކަމެވެ.


vnews - India ge boduvazeeru Modi Raajje vadaigathumah ninmavaifi\nއިންޑިއާގެ ބޮޑުވަޒީރު މޯދީ ރާއްޖެ ވަޑައިގަތުމަށް ނިންމަވައިފި\nވއިންޑިއާގެ ބޮޑުވަޒީރު ނަރެންދުރަ މޯދީ ރާއްޖެ ވަޑައިގަތުމަށް ނިންމަވައިފި އެވެ.\nރައީސުލްޖުމްހޫރިއްޔާ އަބްދުﷲ ޔާމީންގެ ދައުވަތަކަށް މޯދީ ރާއްޖެ ވަޑައިގަތުމަށް ނިންމަވާފައި މިވަނީ މޯދީ ރާއްޖެ ވަޑައިނުގެން ގިނަ ދުވަސްތަކެއް ވަމުންދާތީ ދިވެހި ސަރުކާރުން ކަންބޮޑުވުން ފާޅުކުރަމުންދާ ވަގުތެއްގަ އެވެ.\nމޯދީ ރާއްޖެ ވަޑައިގަންނަވާނެ ކަން އިންޑިއާގެ ބޮޑުވަޒީރުގެ އޮފީހުން މިހާރު ވަނީ ހާމަކޮށްފަ އެވެ.\nމޯދީ ރާއްޖެ ވަޑައިގަންނަވާނެ ކަމުގެ ޔަގީންކަން ދެއްވާފައި މިވަނީ ރައީސް އަބްދުﷲ ޔާމީންގެ ހާއްސަ މަންދޫބެއްގެ ހައިސިއްޔަތުން ރާއްޖޭގެ ފޮރިން މިނިސްޓަރު ޑރ. މުހައްމަދު އާސިމް އިންޑިއާ އަށް ވަޑައިގެން މިއަދު މޯދީއާ ބައްދަލުކުރެއްވުމުންނެވެ.\nމޯދީ ރާއްޖެ ވަޑައިގަންނަވާނެ ކަމުގެ ޔަގީންކަން ދެއްވުމުން ފޮރިން މިނިސްޓަރު ވަނީ ދިވެހި ސަރުކާރުގެ ނަމުގައި މޯދީ އަށް ޝުކުރު ދެންނެވުމާއެކު މޯދީއަށް ރާއްޖެ އިން ހޫނު މަރުހަބާއެއް ދަންނަވާނެ ކަމުގެ ޔަގީންކަން ދެއްވާފަ އެވެ.\nމިބައްދަލުވުމުގައި މޯދީ ވަނީ އިންޑިއާއާ ރާއްޖެއާ ދެމެދު އޮތް ގުޅުން އިތުރަށް ބަދަހިކުރުމަށް މަސައްކަތް ކުރާނެ ކަމުގެ ޔަގީންކަން ދެއްވާފައިވާ ކަމަށް ރާއްޖޭގެ ފޮރިން މިނިސްޓްރީން ވަނީ ބުނެފަ އެވެ.\nފޮރިން މިނިސްޓަރ ޑރ. އާސިމްގެ މި ދަތުރުފުޅުގައި މިއަދު ވަނީ އިންޑިއާގެ ފޮރިން މިނިސްޓަރ ސުޝްމާ ސުވަރާޖާ ވެސް ބައްދަލުކުރައްވާފަ އެވެ. މިބަދަލުވުމުގައިވެސް ދެ ގައުމުގެ ގުޅުން ބަދަހިކުރުމަށް ކުރެވިދާނެ ކަންކަމާ ގުޅޭގޮތުން ވަނީ މަޝްވަރާކުރައްވާފަ އެވެ.


Ooredoo ge Supernet mifaharu Dhiggarah\nއުރީދޫގެ ސުޕަރނެޓް މިފަހަރު ދިއްގަރަށް\n100 އެމްބީޕީއެސް އާއި ހަމައަށް ހަލުވި ސްޕީޑްތަކާއި އެކު، އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް މ. ދިއްގަރަށް ތައާރަފްކޮށްފިއެވެ.\nއުރީދޫގެ ޗީފް ކޮމާޝަލް އޮފިސަރ ހުސައިން ނިޔާޒު ވިދާޅުވި އުރީދޫއިން ހިދުމަތްތައް އަޕްގްރޭޑް ކުރަމުންދާ ކަމަށާ އެގޮތުން ދާދި ފަހުން ހޯމް ބްރޯޑްބޭންޑް ޕެކޭޖްތަކަށް ގެނައި ބަދަލާ އެކު ބޮޑެތި ޑޭޓާ އެލަވަންސްތަކާއި، ހަލުވި ސްޕީޑްތަކާއި، ޑޭޓާ ރޯލްއޯވަރ ޚިދުމަތް ލިބިގެންދާނެ ކަމަށެވެ. އަދި ކުރިއަށްއޮތްް ތަނުގައިވެސް ދިވެހިންގެ އިޖްތިމާޢީ އަދި އިޤްތިޞާދީ ތަރައްޤީއަަށް މަންފާވާނެ ފަދަ ޙިދުމަަތްތަަައް ފޯރުކޮށްދިނުމުގައި ދެމިތިބޭނެ ކަަަމުގެ ޔަަަގީންކަން ނިޔާޒު ވަނީ އަަރުވާފައެވެ.\nރާއްޖޭގެ އެކި ކަންކޮޅުތަކުގައި ތިއްބެވި އެންމެހައި ބޭފުޅުންނަށް ފެންވަރު ރަނގަޅު ހަލުވި ސްޕީޑް ގެ އިންޓަނެޓް ފޯރުކޮޑިނުމަށް ކުރަމުންދާ މަސައްކަތުގެ ތެރެއިން މިއަދު އަޅުގަނޑުމެން މިވަނީ ސުޕަރނެޓްގެ ޙިދުމަތް މ. ދިއްގަރަށް ތައާރަފްކޮށްފަ. ދިއްގަރުގެ ރައްޔިތުންނަށް އެންމެ ހަލުވި ސްޕީޑުގެ އިންޓަނެޓް ޚިދުމަތް ބޭނުންކުރުމުގެ ފުރުސަތު ހުޅުވާލެވުމަކީ، އަޅުގަނޑުމެންނަށް ލިބިގެންދިޔަ ވަރަށް ބޮޑު އުފަލެއް.\nފެންވަރު ރަނގަޅު އަދި އަގުހެޔޮ ޚިދުމަތްތަކެއް ކަސްޓަމަރުންނަށް ފޯރުކޮށްދިނުމަށް އުރީދޫ މޯލްޑިވްސްއިން އިން ކުރާ މަސައްކަތުގެ ތެރެއިން، ދާދި ފަހުން ވަނީ އުރީދޫ ސުޕަރނެޓް ޕެކޭޖްތަކަށް ބޮޑެތި ބަދަލުތަކެއް ގެނެސް އަޕްގްރޭޑްކޮށްފައެވެ. މި ބަދަލުގެ ދަށުން ސުޕަރނެޓް ކަސްޓަމަރުންނަށް 5ގުނަ އިތުރު ސްޕީޑާއެކު 100 އިންސައްތަ އާއި ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަނެޓް ސްޕީޑްވެސް ކަސްޓަމަރުންނަށް ލިބިގެންދެއެވެ.\nމީގެ އިތުރުން ސުޕަރނެޓް ގެންގުޅުއްވާ ހުރިހާ ކަސްޓަމަރުންނަށްވެސް ޑޭޓާ ރޯލް އޯވަރގެ ޙިދުމަތާއެކު މަސް ނިމޭއިރު ބާކީ ހުންނަ ޑޭޓާ އަނެއް މަހުގެ ޕެކޭޖް އިންކްލޫސިވް ޑޭޓާއާއި އެއްވެގެންދާނެ ކަމަށް އުރީދޫއިން ބުނެއެވެ.


ފުވައްމުލައް ސިޓީގެ ތަރައްޤީގެ ޕްލޭން 2022-2026 އެކުލަވާލުމަށް ޚިޔާލުހޯދުމުގެ ފުރަތަމަ ބައްދަލުވުން މިރޭ – Mikal News\nމިރޭގެ ބައްދަލުވުމުގެ އެން\nފުވައްމުލައް ސިޓީގެ ތަރައްޤީގެ ޕްލޭން 2022-2026 އެކުލަވާލުމަށްޓަކައި ރައްޔިތުންގެ ޚިޔާލު ހޯދުމަށް ބާއްވާ ފުރަތަމަ ބައްދަލުވުން މިރޭ އޮންލައިން ކުރިޔަށް ގެންދަން ތައްޔާރުވެއްޖެއެވެ. މިއީ އިދާރީ ދާއިރާތައް ލާމަރުކަޒީކޮށް ހިންގުމުގެ ގާނޫނު 7/2010 ގެ ދަށުން އެކުލަވާލަން ޖެހޭ ތަރައްގީގެ ޕްލޭނެކެވެ.\nފުވައްމުލައް ސިޓީގެ ތަރައްޤީގެ އައު ޕްލޭނެއް އެކުލަވާލުމައްޓަކައި މިއަދުން ފެށިގެން މިމަހުގެ 27 ގެ ނިޔަލަށް އެކި ކަންކަމަށް ތަފާތު ބައްދަލުވުން ތަކެއް ބޭއްވުމަށް ތާވަލް ކުރެވިފައި ވެއެވެ. މިބައްދަލުވުން ތައް ކުރިޔަށްގެންދަނީ ޒޫމް ޕްލެޓްފޯމާއި ކްލަބްހައުސްގައި ކަމަށް ސިޓީ ކައުންސިލުން ހާމަކޮށްފައި ވެއެވެ. މީގެ އިތުރުން މިބައްދަލުވުން ތައް ސިޓީ ކައުންސިލްގެ ފޭސްބުކް ޕޭޖުން ލައިވް ކުރާ ގޮތަށް ވެސް ހަމަޖެހިފައި ވެއެވެ.\nމިބައްދަލުވުންތައް ކުރިޔަށްގެންދަނީ ރޭގަނޑު 8:00 އިން އަދި ރޭގަނޑު 9:45 އިން ފެށިގެންނެވެ. މިރޭގެ ބައްދަލުވުން ފެށުމަށް ހަމަޖެހިފައި ވަނީ 8:00 އިންނެވެ.\nމިރޭގެ ބައްދަލުވުން ޚާއްސަ ކުރެވިފައި ވަނީ ސިޓީގެ ވިޝަން އާއި ގުޅެ ގޮތުންނެވެ. މީގެ ކުރިން ސިޓީ ކައުންސިލުން ގެންގުޅުނު ވިޝަނަކީ “ދުނިޔޭގައިވާ އެންމެ އުފާވެރި ތަން” އެވެ.\nއެނެމް ފަހުން އެކުލަވާލި ފުވައްމުލައް ސިޓީގެ ތައްރައްގީގެ ޕްލޭން 2019-2023 އަށް އަކީ ފުވައްމުލައް ސިޓީ ކައުންސިލުން ރަށުގެ ތަރައްގީއަށް ކުރިޔަށް އޮތް5އަހަރަށް ކުރަން ރާވާފައިވާ ކަންތައްތައް ހިމެނޭ5އަހަރު ދުވަހުގެ ތަރައްގީގެ ޕްލޭނެކެވެ. އެ ޕްލޭނުން ހާސިލުކުރެވިފައި ވަނީ ކިހާ މިންވަރެއްތޯ ވެސް ބަލާލަން ޖެހެއެވެ. ތަރައްގީގެ ޕްލޭނުގައި ހިމަނާ ހުރިހަ ކަމެއް އެމުއްދަތުގައި ހާސިލު ނުވެދާނެއެވެ. އަދި އެކަންތައްތައް ހާސިލުނުވުމަށް މެދުވެރިވި ސަބަބުތައް ވެސް ކައުންސިލް ދައުރު ނިމޭއިރު އެކައުންސިލްކުން ހާމަކުރުމަކީ ރައްޔިތުންނަށް ކަންކަން ސާފުވެގެން ދާނެ މަގެކެވެ.\nމިބައްދަލުވުންތަކުގައި ވީހާވެސް ގިނަ ރައްޔިތުން ބައިވެރިވުމަށް ސިޓީ ކައުންސިލުން އެދިފައިވެއެވެ.\nމިކަލް ނޫހާއި ވާހަކަ ދެއްކި ފުވައްމުލަކުގެ ކަންކަމާިއ މެދު ޚިޔާލު ފާޅުކުރާ ރަށުގެ މީހަކު ހާމަކުރި ގޮތުގައި ރަށުގެ ތަރައްގީ އާއި ގުޅޭ ކަންކަމުގެ ބައްދަލުވުންތައް އޮންލައިންކޮށް އެހެން ހިސާބުތަކުގައި އުޅޭ މީހުންނަށް ވެސް ފަސޭހައިން ބައިވެރިވެވޭނެ ގައިޑެއްގައި ބޭއްވުމަކީ ގިނަ ބައެއްގެ ބައިވެރިވުން ލިބޭނެ ކަމެއްކަމަށް ހާމަކުރިއެވެ. އެގޮތުން ރޭގަނޑުގެ ވަގުތަކީ އެންމެ ރަނަގޅު ވަގުތުކަމާއި ގިނަބަޔަކު ދުވާލުގެ އެމީހުންގެ މަސައްކަތް ނިންމާފައި ރަށުގެ ތަރައްގީގެ ކަންކަމުގައި ޚިޔާލު ފާޅުކުރަން ފުރުސަތު ލިބިގެންދާނެ ކަމަށް ބެލެވޭ ކަމަށް އޭނާ ހާމަކުރިއެވެ.\nފާއިތުވި ދުވަސްތަކުގައި ފުވައްމުލައް ސިޓީ ކައުންސިލުން ބޭއްވި ގިނަ ބައްދަލުވުންތަކަށް ރައްޔިތުންގެ ފަރާތުން އެދެވޭ ބައިވެރިވުމެއް ލިބިފައި ނުވާކަން ފާހަގަ ކުރެވެއެވެ. ނަމަވެސް ސިޓީ ކައުންސިލްގެ ގިނަ ކަންކަމަށް ފޭސްބުކުގައި ނުވަތަ ސޯޝަލް މީޑިއާގައި ފާޑުކިޔާ މިހުން ގިނައިން ފެނެއެވެ. އެހެން ދިމާވަނީ ފަހަރެއްގައި އެބައްދަލުވުން ބޭއްވޭ ގޮތުން އެފަދަ ފަރާތްތަކަށް ބައިވެރިވުމުގެ ފުރުސަތު ނުލިބޭތީ ކަމަށްވެސް ވެދާނެއެވެ. ނަމަވެސް މިފަހަރު އެފަދަ ފަރާތްތަކަށް ވެސް އެފުރުސަތު މިވަނީ ހުޅުވިގެން ގޮސްފައެވެ.\nޒޫމް މެދުވެރިކޮށް: ވިޝަން ބައްދަލުވުން ލިންކް\nކްލަބްހައުސް މެދުވެރިކޮށް: ވިޝަން ބައްދަލުވުން ލިންކް\nމީގެ އިތުރުން ފުވައްމުލައް ސިޓީ ކައުންސިލުގެ4ވަނަ ދައުރުގެ2ވަނަ އާއްމު ބައްދަލުވުން ވަނީ މި ޖުލައި މަހުގެ 29 ވާ ބުރާސްފަތި ދުވަހުގެ ރޭގަނޑު 8:30 އަށް ތާވަލް ކުރެވިފައއެވެ. އެ ބައްދަލުވުމަކީ ކުރިޔަށް އޮތް އަހަރަށް ސިޓީ ކައުންސިލްގެ މަސައްކަތްތައް ރޭވުމަށާއި އަހަރީ ބަޖެޓް އެކުލަވާލުމައްޓަކައި ރައްޔިތުންގެ ޚިޔާލާއި މަޝްވަރާ ހޯދުމަށް ބާއްވާ ބައްދަލުވުމެއް ކަމަށް ސީޓި ކައުނސިލްން ހާމަކޮށްފައި ވެއެވެ.


ބެލެނިވެރިންނަށް ” ގްރީން ކާޑު” ދޫކޮށް ނިމިއްޖެ | Sandhaanu\nބެލެނިވެރިންނަށް ” ގްރީން ކާޑު” ދޫކޮށް ނިމިއްޖެ\nވެކްސިން ފުރިހަމަކޮށްފައިވާ ބެލެނިވެރިންނަށް “ގްރީން ކާޑު” ދޫކުރުމުގެ މަސައްކަތް ހުރިހާ ސްކޫލެއްގައި މިހާރު ނިމިފައިވާކަމަށް އެޑިއުކޭޝަން މިނިސްޓްރީން ބުނެފިއެވެ.\nގްރީން ކާޑަކީ ސްކޫލްތަކަށް ދަރިވަރުން ބަލާ ދާ ބެލެނިވެރިންނަކީ ކޮވިޑް-19 އިން ދިފާއުވުމަށްޖަހާ ވެކްސިން ފުރިހަމަ ކޮށްފައި ތިބި ބައެއްކަން ކަށަވަރު ކުރުމަށް އެޑިއުކޭޝަން މިނިސްޓްރީން ތައާރަފުކުރި ކާޑެކެވެ.\nމި ކާޑު ޑިޒައިންކޮށް ބެލެނިވެރިންނަށް ދޫކުރުމުގެ އިންތިޒާމްތައް ހަމަޖެއްސީ ސްކޫލް ތަކުންނެވެ.\nވެކްސިން ފުރިހަމަކޮށްފައިވާ ކަން ޔަގީން ކުރުމަށްފަހު ގްރީން ކާޑު ދޫކުރުމުގެ މަސައްކަތް ސްކޫލްތަކުގައި ފެށީ އޯގަސްޓްމަހުގެ ފަހުކޮޅު އެވެ.\nއެޑިއުކޭޝަނުން ބުނީ މިހާރު ހުރިހާ ސްކޫލެއްގައި ކާޑު ބެލެނި ވެރިންނަށް ދޫކުރުމުގެ މަސައްކަތް ނިންމާލާފައިވާކަމަށެވެ.\nއެޑިއުކޭޝަނުން ބުނާގޮތުން މި ކާޑް ބޭނުމަކީ ސްކޫލްތަކަކީ ދަރިވަރުންނަށް ކިޔެވުމަށް ރައްކާތެރި މާހައުލެއްކަން ކަށަވަރުކުރުމެވެ.\nމިމަހުގެ އެކަކުން ފެށިގެން ވެކްސިން ފުރިހަމަނުކޮށް ތިބޭ ދުކޫލު ދަރިވަރުން ފިޔަވާ އިތުރު ފަރާތްތަކަށް ސްކޫލްތަކަށް ވަނުން ވަނީ މަނާކޮށްފައެވެ.\nބެލެނިވެރިންނަށް ވެކްސިން ފުރިހަމކޮށްގެން ނޫނީ ސްކޫލުތަކަށް ވަނުން މަނާކޮށްފައިވާއިރު އުމުރުން 12 އަހަރާއި 17 އަހަރާއި ދެމެދުގެ ދަރިވަރުންނަށް ވެސް އަންނަނީ ވެކްސިން ޖަހަމުންނެވެ.\nއެޑިއުކޭޝަން މިނިސްޓްރީން އެންމެފަހުން ހާމަކޮށްފައިވާ ތަފާސް ހިސާބުތައް ދައްކާގޮތުން ރާއްޖޭގެ 190 ސްކޫލެއްގެ 32500 އަށްވުރެ ގިނަ ދަރިވަރުން މިހާތަނަށް ވެކްސިންގެ ފުރަތަމަ ޑޯޒް ވަނީ ޖަހާފައެވެ.\nކޮވިޑް-19ގެ ބަލިމަޑުކަމުން އަރައިގަތުމަށް ސަރުކާރުން އެޅި ފިޔަވަޅުތަކުގެ ތެރެއިން ސްކޫލަށް ހާޒިރުވެގެން ކިޔަވައިދިނުން މެދުކަނޑާލާފައި އޮތުމަށްފަހު ސްކޫލަށް ހާޒިރުވެގެން ކިޔެވުމުގެ ކަންކަން އަލުން ފަށާފައިވަނީ މިދިޔަ މަހުގެ 10 ވަނަ ދުވަހުއެވެ.\nAli ސެޕްޓެމްބަރ 13, 2021 At 6:31 ޕމ\nDhogeh thee. Adhi ebathi2Doze nujahaa parentunvess😊


Adiah dhiya boat oyaa dhanikoh fenijje - One Online\nއަޑިއަށް ދިޔަ ބޯޓު އޮޔާދަނިކޮށް ފެނިއްޖެ\nއިންޖީނު ހުއްޓިގެން އަޑިއަށްދިޔަ ދިޔަ ބޯޓު އޮޔާދަނިކޮށް ފެނިއްޖެއެވެ.\nއެމްއެންޑީއެފުން ބުނީ މާލެއިން ފުރައިގެން ހއ. ދޮނަކުޅިއަށް ދަތުރުކުރަމުން ދަނިކޮށް އަޑިއަށް ދިޔަކަމަށް ރިޕޯޓްކޮށްފައިވާ "ފަތޮޅު" ބޯޓު އޮޔާދަނިކޮށް ފެނިފައިވަނީ އެމްއެންޑީއެފްގެ ކޯސްޓްގާޑުގެ ލޯންޗަކަށް ކަމަށެވެ.\nބަނޑުން ޖަހާލާފައިވާ މި ބޯޓް އޮޔާ ގެންދަނީ އިރު އުތުރަށް ވާގޮތަށްކަމަށް އެމްއެންޑީއެފުން ބުނެއެވެ. އެހެންކަމުން އެ ސަރަހައްދުން ދަތުރު ކުރާ ފަރާތްތަކުން އެކަމަށް ހާއްސަ ސަމާލުކަމެއް ދިނުމަށާއި ހާއްސަކޮށް ރޭގަނޑު އެސަރަހައްދުން ދަތުރުކުރާ އުޅަނދުތަކުން އެކަމަށް އިތުރަށް ސަމާލުކަން ދިނުމަށް އެމްއެންޑީއެފްގެ ކޯސްޓްގާޑުން ވަނީ އިލްތިމާސްކޮށްފައެވެ.\n"ފަތޮޅު" ބޯޓުގެ އިންޖީނު ހުއްޓި ކ. ކާށީދޫ ކަނޑުތެރެއަށް އަޑިޔަށް ގޮސް އެބޯޓުން ދަތުރުކުރި ފަސް މީހުން ކަނޑުވެފައި ވަނިކޮށް އެމްއެންޑީއެފުން އެމީހުން ސަލާމަތް ކުރުމަށްފަހު ޅ. މާފިލާފުއްޓަށް ވަނީ ގެންގޮސްފައެވެ. އަޑިޔަށްދިޔަ މި ބޯޓުގައި ތިބީ ހަތަރު ދިވެހިންނާއި ބިދޭސީއެކެވެ.\nއެމްއެންޑީއެފުން މީގެ ކުރިން ބުނީ އެ ބޯޓު އަޑިޔަށްގޮސްފައިވާ ކަމަށް ރިޕޯޓްކޮށްފައިވަނީ، ކ. ކާށިދޫގެ އުތުރުން ނުވަ މޭލު ބޭރުގެ ސަރަހައްދަކަށް ކަމަށެވެ. އަދި މި ހާދިސާގެ ރިޕޯޓް ލިބިފައިވަނީ މިއަދު މެންދުރު 12:29ގައި ކަމަށް އެމްއެންޑީއެފުން ބުނެއެވެ.\nއަޑިއަށްދިޔަ "ފަތޮޅު" ބޯޓަކީ ރާއްޖޭގެ ލޮޖިސްޓިކްސް ކުންފުނީގެ ބޯޓެއް ކަމަށް އެމްއެންޑީއެފުން ބުނެއެވެ.\nގުޅޭ ޓެގު ކޯސްޓްގާޑް އެމްއެންޑީއެފް ކަނޑުމަތީގެ ހާދިސާތައް\nބާ އިމްތިހާން ފަސްކުރުމުގެ އަމުރެއް ނެރެދެވެން ނެތް ކަމަށް ސިވިލް ކޯޓުން ކަނޑައަޅައިިފި


SunOnline: Abdulla Didi fandiyaaru kamun vakikuran husha alhan edhihjje\nއަބްދުﷲ ދީދީ ފަނޑިޔާރު ކަމުން ވަކިކުރަން ހުށަހަޅަން އެދިއްޖެ\nފާތިމަތު ސައީދު 08 Jul 2019, 18:29\nސުޕްރީމް ކޯޓުގެ ފަނޑިޔާރު އަބްދުﷲ ދީދީ --- ސަންފޮޓޯ/ އަހުމަދު އަވްޝަން އިލިޔާސް\nސުޕްރީމް ކޯޓުގެ ފަނޑިޔާރު އަބްދުﷲ ދީދީ ފަނޑިޔާރު ކަމުން ވަކިކުރަން ރައްޔިތުންގެ މަޖިލީހަށް ހުށަހަޅަން އޭނާގެ މައްސަލަ ބައްލަވާ ތަހުގީގު ކޮމިޓީއިން ޖުޑިޝަލް ސާވިސް ކޮމިޝަން (ޖޭއެސްސީ) ގައި އެދިއްޖެ އެވެ.\nއަބްދުﷲ ދީދީގެ ސުލޫކީ މައްސަލައެއް ޖުޑިޝަލް ސާވިސް ކޮމިޝަނުން ބަލަމުން ދަނީ ގިނަ ތުހުމަތުތަކެއް ކޮށްފަ އެވެ. އެގޮތުން ރިޝްވަތު ނަގައިގެން ހުކުމް ކުރި ކަމަށް ބުނާ މައްސަލައެއްވެސް ހިމެނެ އެވެ. އަދި އަބްދުﷲ ދީދީގެ މައްސަލައެއް ފުލުހުން ބަލަމުންދާ ކަމަށް ބުނާ މައްސަލައެއްވެސް ޖޭއެސްސީއިން ބަލަ އެވެ.\nއެމައްސަލާގައި އަބްދުﷲ ދީދީގެ ފަރާތުން ޖޭއެސްސީއަސް ލިޔުމުން ޖަވާބު ހުށަހެޅުމުން އެމައްސަލަ ތަހުގީގު ކުރާ ކޮމިޓީން މިއަދު ޖޭއެސްސީގައި އެދިފައިވަނީ އަބްދުﷲ ދީދީ ވަކި ކުރުމަށް ރައްޔިތުންގެ މަޖިލީހަށް ހުށަހަޅާދިނުމަށެވެ.\nފަނޑިޔާރު އަބްދުﷲ ދީދީއާ ގުޅޭގޮތުން ގިނަ މައްސަލަތަކެއް ހުށަހެޅިފައިވެއެވެ. އޭގެތެރެއިން މިހާރު އެ ކޮމިޝަނުން ތަހުގީގު ކުރަމުންދަނީ ފުލުހުން ތަހުގީގު ކުރަމުން އަންނަ މައްސަލައެއްގައި އޭނާއާ ގުޅޭގޮތުން ފާހަގަވެފައިވާ ކަމަކާ ގުޅިގެން ބަލާ ސުލޫކީ މައްސަލައެވެ.\nއެއީ ގެއްލިފައިވާ މިނިވަން ނޫހުގެ ނޫސްވެރިޔާ ގެއްލުވާލި ކަމަށް ތުހުމަތު ކުރެވޭ މީހުން މިނިވަން ކުރުމަށް ރިޝްވަތު ނަގާފައިވާ ކަމަށް ތުހުމަތު ކުރެވޭ މައްސަލައެކެވެ.\nމީޑިއާތައް ޖޫރިމަނާކުރެވޭ ގޮތް ހަދަން އަންގައިފި\nއެންއައިސީގެ4މެމްބަރުން ވަކިކުރަން ކޮމެޓީން ފާސްކޮށްފި


Badhuahulaagee amalu hingumah dhauvath dhee, feyrigenfi\nބަދުއަހުލާގީ އަމަލު ހިންގުމަށް ދައުވަތުދީ، ފޭރިގެންފި\nބަދުއަހުލާގީ އަމަލު ހިނގުމަށް ދައުވަތުދީ، ގެއަށް ގެންގޮސް މީހެއްގެ އަތުން ފޭރިގަތް މައްސަލައެއް ފުލުހުން ބަލަން ފަށައިފި އެވެ. މި ހާދިސާ ހިނގާފައިވަނީ ހދ. ކުޅުދުއްފުށީގަ އެވެ.\nފުލުހުން މީޑިއާ އޮފިޝަލަކު އަވަސްއަށް ވިދާޅުވީ، އެފަދަ މައްސަލައެއް މިދިޔަ ފެބުރުއަރީ މަހު ފަހުކޮޅު ފުލުހުންނަށް ހުށަހެޅުނު ކަމަށާއި އެކަން މިހާރު ބަލަމުންދާ ކަމަށެވެ. މި މައްސަލާގައި އަންހެނަކާއި ފިރިހެނަކު ހައްޔަރުކޮށްފައިވެ އެވެ. އެއީ 26 އަހަރުގެ ދެ މީހުންނެވެ.\nއެ ދެ މީހުން ހައްޔަރުކޮށް، ބަންދުގެ މުއްދަތު ޖެހުމަށް ކުޅުދުއްފުށީ މެޖިސްޓްރޭޓް ކޯޓަށް ހާޒިރު ކުރުމުން އަންހެން މީހާގެ ބަންދަށް ވަނީ 15 ދުަވސް ޖަހާފަ އެވެ. އަދި ފިރިހެން މީހާގެ ބަންދަށް ޖެހީ 10 ދުވަހެވެ. ފިރިހެން މީހާ ފުލުހުންގެ ބަންދުގައި ހުރިއިރު އަންހެން މީހާ ހުރީ، ގޭބަންދުގަ އެވެ.\nއެނގިފައިވާ ގޮތުގައި މި ހާދިސާ ހިނގީ، ކުޅުދުއްފުށީ ކައިރި ރަށެއްގެ މީހަކު އެރަށް ގޮސް ހުއްޓާ، ޖިންސީ ގުޅުން ހިނގުމަށް އެމީހާއަށް ދައުވަތު ދިނުމަށްފަހު ގެއަށް ގެންގޮސް ބުލެކްމެއިލް ކުރުމުންނެވެ. ސާޅީސް އަހަރުގެ ފިރިހެން މީހާ ބްލެކްމެއިލް ކޮށްފައިވަނީ އެމީހާގެ އަންނައުނު ބޭލުމަށްފަހު ފައިސާ ދިނުމުން ނޫނީ އަންނައުނުތައް ނުދޭނެ ކަމަށް ބުނެ އެވެ. އެމީހާ ވަނީ އަތުގައި ހުރި ހުރިހާ ފައިސާއެއް ދީފަ އެވެ.\nމި މައްސަލާގައި ހައްޔަރުކޮށްފައިވާ ދެ މީހުންނަކީ ވެސް މިފަދަ މައްސަލަތަކުގެ ރިކޯޑު އޮންނަ ދެމީހުންނެވެ.\nކުޅުދުއްފުށި ޖިންސީ ގޯނާ\nދެ ކުދިންނާ ބެހުނު ކަމަށް ބުނާ ޓީޗަރުގެ މައްސަލަ ޕީޖީއަށް\nޖިންސީ އަނިޔާ ލިބެމުންދިޔަ ކުޅުދުއްފުށީ އަންހެން ކުއްޖާގެ ގެ ބަދަލުކޮށްފި\nކުޑަކުއްޖަކަށް ޖިންސީ ގޯނާކުރި މީހަކު 15 އަހަރަށް ޖަލަށް\nކުޑަ އަންހެން ކުއްޖަކަށް ޖިންސީގޯނާ ކުރި މީހަކު ހައްޔަރު ކޮށްފި


Ras Online - މަޖިލީހުގައިވެސް އެނޫންތަންތާގައިވެސް މުސްލިމަކަށް ޤުރުއާން ކިޔެވެންވާނެއެވެ.\nމަޖިލީހުގައިވެސް އެނޫންތަންތާގައިވެސް މުސްލިމަކަށް ޤުރުއާން ކިޔެވެންވާނެއެވެ.\n25 ނޮވެމްބަރު 2020 - 16:28\nރައްޔިތުންގެ މަޖިލީހުގެ ޖަލްސާއެއް ހިގަމުން ދަނީ\nމަޖިލީހުގެ ހޫނު ބަހުސު މީޑިޔާގެ އަމާޒު:\nމިދުވަސްކޮޅު މީޑިޔާގައި އެންމެ ހޫނުވެފައިވާ އެއް ވާހަކައަކީ ރައްޔިތުންގެ މަޖިލީހުގެ މެންބަރެއް ކަމުގައިވާ މަޝްހޫރު ވިޔަފާރިވެރިޔާ ރެޑްވޭވް ސަލީމު ޤުރުއާނުގެ އާޔަތެއް ކިޔަވައި ވިދާޅުވިހިނދު ރިޔާސަތުން އެކަމާ އިންކާރު ކުރެއްވުމުންނެވެ. މީޑިޔާގައި ބައެއް ޝައިޚުން ވެސް ރިޔާސަތުގެ އެޢަމަލަށް ފާޑުވިދާޅުވެފައި ވެއެވެ. ކިޔެވި އާޔަތެއްވެސް، ކިޔެވި ބޭނުމެއްވެސް ބެއްލެވުމެއްނެތިއެވެ. މަނާކުރެއްވީ ކޮން ސަބަބަކާ ހުރެތޯވެސް އަޑު އައްސަވާލެއްވުމެއް ނެތިއެވެ. އަދި އާޔަތް ކިޔެވީ މުނާސަަބު މަޤާމެއްގައި، މުނާސަބު ފަރާތަކުންތޯވެސް ބައްލަވާލެއްވި ކަމެއް ނޭގެއެވެ.\nޤުރުއާން ކިޔެވުން މަނާވެގެންވަނީ ހަމައެކަނި ފާޚާނާގައެވެ.\nޤުރުއާނަކީ ﷲގެ ކަލާމްފުޅެެވެ. އެއިލާހުގެ ކަލާމުފުޅު ކޮންމެ ތަނެއްގައިވެސް މުސްލިމަކަށްވީތީ ކިޔެވޭނެއެވެ. ކިޔެވުން މަނާވެގެން ވަނީ ހަމައެކަނި ފާޚާނާގައެވެ. އެނޫންތަނެއްގައި މަނާވެގެން ނުވެއެވެ. ވަކިންޚާއްޞަކޮށް ދިވެހިރާއްޖޭގެ ރައްޔިތުންގެ މަޖިލީހުގެ މެންބަރުންނަށް ލިބިވަޑައިގެންފައިވާ މިނިވަންކަމަކީ މާފުރިހަމަ މިނިވަން ކަމެކެވެ. މަޖިލީހުގެ ތަޅުމުގައި ކުފުރުގެ ބަހެއް ބުންޏަސް އެކަން ކުށްވެރި ކުރެވޭކަށް ނޯވެއެވެ. އެހެންކަމަށް ވާނަމަ ޤުރުއާން ކިޔެވުމުގެ މައްސަަލައެއް އެބައޮތްތޯއެވެ؟ ކޮންމެހެން ރިޔާސަތަށް ކިޔެވޭ އާޔަތުގައި ކުށްކިޔެވޭތޯ ވެސް ބައްލަވާކަށް ނުޖެހެއެވެ. މިހެނީ ކިޔަވަން ރަނގަޅަށް ނުދަންނަ މީހާއަށް ކޮށަކޮށައިގެން ކުށްކިޔަމުން ދާހާލު ކިޔެވުމަކީ ވެސް ކިޔަވަން ދަންނަމީހާއަށް ވުރެން އިތުރަށް އޭނާއަށް ސަވާބުލިބޭނޭ ކަމެއްކަމުގައި ޢާލަމްތަކަށް ކައުކުރެއްވި ނަބިއްޔާގެ މޫރިތި ބަސްފުޅުން ސާބިތުވާތީއެވެ.\nޤުރުއާން ކިޔަވާމީހާ ޤުރުއާން ކިޔަވާނީ ދެބޭނުމެއްގެ ތެރެއިން އެއް ބޭނުމަކާހުރެއެވެ. ފުރަތަމަ ބޭނުމަކީ އަޅުކަމެއްގެ ނިޔަތުގައި ޤުރުއާން ތިލާވަތު ކުރުމެވެ. މިހާލަތުގައި ކިޔެވޭ އާޔަތްތަކުގެ މާނަ ނޭގުނު ކަމުގައި ވިއަސް ކިޔަވާ މީހާއަށާއި އަޑުއަހާ މީހާއަށް ސަވާބު ދެއްވާނެއެވެ. ދެވަނަ ބޭނުމަކީ ތިމާ ހުށަހަޅާ ވާހަކައެއްގެ ދަލީލު ދެއްކުމުގެ ގޮތުން ކަލާމު ﷲ އިން ޙުއްޖަތް ލިބިގަތުމަށް، ކަމާގުޅޭ އާޔަތެއް ނުވަތަ އާޔަތްތަކެއް ހުށަހެޅުމެވެ. އެހެނަސް މިކަން ކުރަންޖެހޭނީ ޤުރުއާނާއި ސުއްނަތުން ޙުއްޖަށް ނެރެންއެނގޭ ފެންވަރުގެ މީހެކެވެ. ނޫންނަމަ ތިމާ ހިތުހުރި ގޮތަށް ﷲގެ ކަލާމްފުޅު ބޭނުންކުރުމަކީ ހުއްދަވެގެންވާ ކަމެއްނޫނެވެ. އަދި އެއީ މުސްލިމަކު ކުރާނެ އެންމެ ބޮޑު ފާފައެވެ. މާތް ﷲ ރުއްސުންލެއްވި އިބްނި ޢައްބާސްގެ ކިބައިން އިމާމު އަބޫދާއޫދާއި ތިރްމިޛީ ރިވާކުރަށްވާފައި ވެއެވެ. عَنْ ابْنِ عَبَّاسٍ رَضِيَ اللَّهُ عَنْهُمَا قَالَ قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ مَنْ قَالَ فِي الْقُرْآنِ بِغَيْرِ عِلْمٍ فَلْيَتَبَوَّأْ مَقْعَدَهُ مِنْ النَّارِ - وَمَنْ قَالَ فِي الْقُرْآنِ بِرَأْيِهِ فَلْيَتَبَوَّأْ مَقْعَدَهُ مِنْ النَّارِ. قَالَ أَبُو عِيسَى هَذَا حَدِيثٌ حَسَنٌ صَحِيحٌ މާނައީ: ލޮބުވެތި رَسُولُ اللَّهِ H ޙަދީޘު ކުރަށްވާފައި ވެއެވެ. ތިމާގެ ކިބައިގައި ތަފްސީރު ޢިލްމުނެތި، ދީނުގެ ޢިލްމުވެރިންގެ ފަރާތުން ރައުޔެއް ނުހޯދައި، ތިމާގެ އަމިއްލަ ރައުޔަށް ބުރަވެހުރެ ޤުރުއާނުގެ އާޔަތެއްގެ މާނަކޮށްފިމީހާ ދަންނާށެވެ! ހަމަކަށަވަރުން އެމީހަކު ތިމާގެގޮނޑި ނަރަކައިން ކަނޑައަޅާހުށިކަމެވެ.\nއެހެންކަމުން ތިމާއަށް ޢަރަބި ބަސް އެނގުނަސް އަދި ޤުރުއާނުގެ މާނަ އެނގުނަކަސް އެއާޔަތެއްގައި ﷲގެ މުރާދަކީ ކޮބައިކަން ނޭގި މާނަކޮށްގެން ނުވާނެއެވެ. މިހެނީ ޤުރުއާނުގެ މާނަކޮށް އޭގެ އާޔަތްތަކުގެ މުރާދު ބަޔާންކުރާ މީހަކަށް ވަރަށް ގިނަ ޢިލްމު ލިބިފައި ހުންނަން ޖެހެއެވެ. އެހެން ނޫންނަމަ އެމީހާއަށް އަރައިގަނެވެނީ ވަރަށް ބޮޑު ފާފައަކަށެވެ. ޤުރުއާނުގެ އެންމެ ބޮޑު މުފައްސިރު ކަމުގައިވާ ޢަބްދު ﷲ އިބްނި ޢައްބާސްގެ އަރިހުން މީހަކު ސުވާލު ކުރިއެވެ. ثُمَّ يَعْرُجُ إِلَيْهِ فِي يَوْمٍ كَانَ مِقْدَارُهُ أَلْفَ سَنَةٍ مِّمَّا تَعُدُّونَ މިއާޔަތުގެ މުރާދަކީ ކޮބައިތޯއެވެ؟ (މާނައީ: ދެން ތިޔަބައިމީހުން ގުނާގޮތުން އެއްހާސް އަހަރުގެ މިންވަރުގެ ދުވަހެއްގައި، އެހުރިހާ ކަމެއް އެކަލާނގެ ޙަޟުރަތަށް ގެންދެވެއެވެ.) މިމީހާގެ ސުވާލަށް ޖަވާބު ދެއްވަމުން އިބްނި ޢައްބާސް ވިދާޅުވިއެވެ. تَعْرُجُ الْمَلاَئِكَةُ وَالرُّوحُ إِلَيْهِ فِي يَوْمٍ كَانَ مِقْدَارُهُ خَمْسِينَ أَلْفَ سَنَةٍ (މާނައީ: ފަންސާސްހާސް އަހަރުގެ މިންވަރުގެ ދުވަހެއްގައި، އެންމެހައި މަލާއިކަތުންނާއި، ޖިބްރީލުގެފާނު އެކަލާނގެ ޙަޟުރަތަށް އަރާވަޑައިގަންނަވާނެތެވެ.) ﷲގެ މިވަޙީ ބަސްފުޅުގެ މުރާދު އެނގޭހެއްޔެވެ؟ އޭނާ ދެންނެވިއެވެ. ކަލޭގެފާނަށް މިދަންނަވަނީ ތިޔަ ބަސްފުޅުގެ މުރާދު ދެނަގަތުމަށް ނޫންތޯއެވެ؟ އެހިނދު އިބްނި ޢައްބާސް ވިދާޅުވިއެވެ. މާތް ﷲއާއި އެއިލާހުގެ ރަސޫލާ ނާންގަވާ އެއްޗެއް ﷲގެ ކަލާމްފުޅުން އަމިއްލައަށް ނެރެ ބަޔާންކުރުމަކީ ހުއްދަވެގެންވާ ކަމެއް ނޫނެވެ. ސަލާމް ލެއްވި ޖިބްރީލުގެފާނު ވަޑައިގެން ކީރިތި ޤުރުއާނުގެ އާޔަތްތަކުގެ މާނަވަނީ ލޮބުވެތި ރަސޫލާއަށް އުނގަންނަވައި ދެއްވާފައެވެ. ލޮބުވެތި ޞަޙާބިން ޚާއްޞަކޮށް ތަފްޞީރު ކުރެއްވުމުގައި ދެމިތިއްބެވި ބޭކަލުން ވަނީ ކީރިތި ރަސޫލާގެ އަރިހުން މާނަ އުނގެނިވަޑައިގެންފައެވެ. ތާބިޢީ ބޭކަލުންގެ ތެރެއިން މުފައްސިރުން ވަނީ މިދެންނެވި މުފައްސިރު ޞަޙާބީންގެ ފަރާތްޕުޅުން ސަނަދާއެކު އާޔަތްތަކުގެ މާނައާއި މުރާދާއި އާޔަތް ބާވައިލެއްވުނު ސަބަބަށް ދާނދެން ހޯއްދަވާފައެވެ. އެއަށްފަހު ތަފްޞީރު ޢިލްމުވެރިިންވަނީ އަޅުގަނޑުމެންނާ ހަމައަށް މިމުރާދުތައް ޤަލަންކުރަށްވައި ފޯރުކޮށް ދެއްވާފައެވެ.\nދަންނަވަންތޯއެވެ؟ އަޅުގަނޑު މިވާހަކަ ލިޔަނީއަކީ ވަކި މީހަކަށް ތާއީދު ކުރާތީއެއް ނޫނެވެ. މަޖިލީހުގެ ރައީސަށް ހެއުއެދިގެނެއްވެސް ނޫނެވެ. އަދި ހޯމް މިނިސްޓަރު ޢިމްރާން ދިފާޢު ކުރާކަށެއް ވެސް ނޫނެވެ. ހަމަ ޔަޤީނުންވެސް މެންބަރު ސަލީމަށާއި މިގޮތަށް ތަންތާ ޤުރުއާނުގެ އާޔަތްތައް ހިތުހުރިގޮތަކަށް ކިޔައިއުޅޭ މީހުންނަށް ހެވަށް އެދޭތީއެވެ. ސަލީމަކީވެސް އަދި އެނޫން މީހުންނަކީވެސް އަޅުގަނޑު ކަހަލަ މުސްލިމުންނަށް ވީތީއެވެ. އަޅުގަނޑުގެ ޤާބިލިއްޔަތާއި ލަޔާޤަތު ހުރި މިންވަރަކުން ދަންނަބޭކަލުންގެ ބަސްފުޅުތަކުގެ އަލީގައި ކިއުންތެރިންނަށް ހެއުމަގު ހުށަހެޅުމުގެ ގޮތުންނެވެ. ތަންކޮޅެއް ކުރިން ސަލީމުގެ ނަމުގައި ފޭސްބުކުގައި ޝާއިޢުކުރެވުނު އެއްޗަކަށް އަޅުގަނޑު ރައްދުދިނީމެވެ. އެމައްސަލައާމެދު ސަލީމު އަޅުގަނޑަށް ފޯން ކުރަށްވާފައި އެއީ އޭނާގެ ލިއުމެއް ނޫންކަމަށާއި ފޭކު އެއްޗެއް ކަމަށް ވިދާޅުވުމުން އަޅުގަނޑު އެކަމާ ސަލީމުގެ އަރިހުން މާފަށް އެދުނީމެވެ. އަދި ވަގުތުން އެލިއުން ނެގީމެވެ. މިފަހަރުވެސް މާފަށް އެދޭހާލު، މިއަދުގެ ކުނި ސިޔާސީ ވާހަކައާއި ﷲއާއި ރަސޫލާގެ މޫރިތި ބަސްފުޅު މަސްހުނި ކުރަށް އޭގެ އަގު ވައްޓާ ނުލެއްވުމަށް އިލްތިމާސް ކުރަމެވެ. ޅެންވެރިއެއްގެ ބަސްފުޅެއްގައި ވެއެވެ. "ދީން ވީދާލައިގެން ދުނިޔޭގައި ވީދިފައިވާ ތަންތާ ގަނޑުފޮތި އަޅަން ނޫޅޭށެވެ." މިއީ އަޅުގަނޑުމެން އެންމެން ވިސްނާލަން ޖެހޭ ތެދު ބަހެކެވެ.\nރައްޔިތުން އެހާ ގަމާރެއް ނޫނެވެ.\nމަޖިލީހުގައި ޢާއްމު ގޮތެއްގައި ވަރަށް ގިނަ ފަހަރު ރައްޔިތުންގެ ސަޕޯޓު ހޯދުމަށް މެންބަރުން ވާހަކަ ދައްކަވާތަން ފެނެއެވެ. އެއް ޕާޓީ އަނެއް ޕާޓީއަށް ރައްދު ނުދީ ކަމުނުދާނެއެވެ. ތިމާއަށް އިއްޔެ ދެއްކުނު ވާހަކައާއި މިއަދު ދައްކާ ވާހަކަ ފުށުއަރާގޮތް ވިއަސް ވަރިހަމައެވެ. ކިތަންމެ ބޮޑު ދޮގެއް ހަދަން ޖެހުނަސް މައްސަލައެއް ނެތެވެ. ސީދާ އިއްޔެ ތިމާމެން ކުރި ކަމަކާ އިދިކޮޅު ހަދަން ޖެހުނަސް ފަރުވާލެއް ނެތެވެ. ރައްޔިތުން ގުނބޯ ހައްދަން ވެގެންނެވެ. އެހެންނާ ގުނބޯ މިހެއްދެނީ ތިމާމެންގެ އަމިއްލަ ނަފްސެވެ. މިއަދު ރައްޔިތުން އެއަށްވުރެން މާ ހޭލުންތެރިއެވެ.\nސަލީމު ކިޔަވާ ވިދާޅުވި އާޔަތާ ޢިމްރާނާ ހުރީ ކޮން ގުޅުމެއްބާ!\nދެން އޮތީ ސަލީމު މަޖިލީހުގައި ކިޔަވާ ވިދާޅުވި އާޔަތުގެ ވާހަކައެވެ. ހަމަގައިމު ސަލީމު އާޔަތް ވިދާޅުވީ އަޅުކަމެއްގެ ގޮތުގައި ޤުރުއާން ތިލާވަތު ކުރުމުގެ މަޤްޞަދުގައެއް ނޫނެވެ. އެއާޔަތް ވިދާޅުވީ ޢިމްރާނަށް ރައްދު ދެއްވަމުން ޢިމްރާނުގެ ކުށް ހާމަކުރަށްވައި ހުއްޖަތް ޤާއިމު ކުރެއްވުމުގެ ގޮތުން ގެންނެވި ދަލީލަކަށެވެ. ނަޙްލު ސޫރަތުގެ 105 ވަނަ އާޔަތެވެ. إِنَّمَا يَفْتَرِي الْكَذِبَ الَّذِينَ لَا يُؤْمِنُونَ بِآيَاتِ اللَّـهِ ۖ وَأُولَـٰئِكَ هُمُ الْكَاذِبُونَ (މާނައީ: ދަންނާށެވެ. ހަމަކަށަވަރުން ރަސޫލާގެ އިސްތަށިފުޅުގައި ދޮގުއިލްޒާމު އަޅުވައިއުޅޭ ބަޔަކީ اللَّه އާއި އެއިލާހުގެ އާޔަތްތަައް ޤަބޫލު ނުކުރާ މީހުންނެވެ. ޝައްކެއްނެތި ދޮގުވެރިންނަކީ ހަމަ މިބައިމީހުންނެވެ.)\nމިއާޔަތް ބާވައިލެއްވުނީ މައްކާގެ މުޝްރިކުން ކީރިތި ރަސޫލާއަކީ ދޮގުވެރިއެއް ކަމާއި ﷲގެ ޙަޟުރަތުން ވަޙީއެއް ބާވައި ނުލެއްވޭ ކަމާއި ﷲގެ ނަންފުޅުގައި އިތުރުފުޅު ހައްދަވާ ވާހަކަ ދައްކަވައި އިތުރު އެކަލޭގެފާނުންގެ އިސްތަށިފުޅުގައި ތުހުމަތުތަކެއް އަޅުވަން ފެށުމުން މާތް ﷲ ކީރިތި ރަސޫލާގެ ހިތްޕުޅު ހަމަޖައްސަވައި ދެއްވުމުގެ ގޮތުންނާއި ދޮގުހަދާ މީހުންނަނީ ކާފަރުންކަން އަންގަވައި ދެއްވުމުގެ ގޮތުންނެވެ. މިކަން މިއާޔަތުގެ އިސްފަހުގެ އާޔަތްތައް ކިޔާލުމުން ސާފުވާނެއެވެ. އެއީ ނަޙްލު ސޫރަތުގެ 103 އިން 107 އަށެވެ. މިއާޔަތްތަކުގައިވާ ވާހަކަތަކަކީ ޝައިޚު ޢިމްރާނާ ބެހޭ ވާހަކަތަކެއް ނޫނެވެ. އަދި މަޖިލީހުގެ ރައީސް ނަޝީދާ ބެހޭ ވާހަކަތަކެއް ވެސް ނޫނެވެ. އަދި ދޮގުހަދާ އެހެން މީހަކާބެހޭ ވާހަކައެއް ވެސް ނޫނެވެ. އެހެންކަމުން ﷲގެ ވަޙީ ބަސްފުޅަކުން މުރާދު ނަގަންޖެހޭނީ ﷲ އެބަސްފުޅަކުން އެންގެވިމުރާދެކެވެ. ނޫންނަމަ އެއާޔަތް ރައްދުވާނީ ހަމައެމީހަކަށެވެ. މާތް ﷲ މިފަދަ ނުރައްކަލުން އަޅުގަނޑުމެން ސަލާމަތް ކުރަށްވާނދޭވެ!\nއެންމެ ބިރުވެރި ލާދީނިއްޔަތު:\nސަލީމަކީ އަޅުގަނޑު ދެނެފަރިތަ ރައްޓެއްސެކެވެ. ޒަމާނުއްސުރެން ރައްޔިތުންގެ މަޖިލީހުގައި އުޅުއްވަމުން ގެންދަވާ މަޖިލީހުގެ ހަރުދަނާ މެންބަރެކެވެ. ހުށިޔާރު ވިޔަފާރިވެރިއެކެވެ. އެހެންނަމަވެސް މަޖިލީހުގައި ވާހަކަ ދައްކަވާއިރު ވަރަށް ގިނަފަހަރު ދީނޭ ކިޔުއްވައިގެން ވާހަކަ ދައްކަވައި ހައްދަވައެވެ. މިއީއަކީ އެންމެ ރަނގަޅު ގޮތެއް ނޫނެވެ. ދީނީ މައްސަލައަކަށް ބަހުސު ކުރެވޭހިނދު އެކަމަކާ ބެހޭ މަޢުލޫމާތު ހޯއްދަވައިގެން މެންބަރަކު ދީނީ ގޮތުން އެމައްސަލަ އޮތްގޮތް ތަޅުމުގައިވެސް އަދި ކޮމިޓީ ބަހުސުގައިވެސް ބަޔާންކުރެއްވުމަކީ ރަނގަޅު ކަމެކެވެ. އެހެންނަމަވެސް ދައްކާ ކޮންމެ ވާހަކައަކަށް އާޔަތް ކިޔައި ޙަދީޘު ކިޔައި އިސްލާމީ ތާރީޚު އޮޅުން ބޮޅުން އަރުވައި ގަޑުބަޑު ކޮށްލައިގެން ދެއްކުމަކީ އެއްވެސް ޙާލެއްގައި އެކަކަށްވެސް ހުއްދަވެގެންވާނޭ ކަމެއްނޫނެވެ. ތިމާ ބޭނުންމީހަކު ޚާދިލު އިބްނި ވަލީދަށް ހަދައި، ތިމާ ޤަބޫލުކުރާ މީހާ ޢުމަރު އިބްނި ޢަބްދުލް ޢަޒީޒަށާއި ޞަލާޙުއްދީން އައްޔޫބު ކަމަށް ބުނެ، ތިމާ ރުޅި އަންނަ މީހާ ނަމުރޫދާއި އަބޫ ލަހަބަށް ހަދައި، ސުވަރުގެ ދާން ބޭނުން ބަޔަކު ވޯމްއަޕްކުރަން ދިވެހި ޖަޒީރާތަކަށް އައުމަށް ދަޢުވަތުދީ، ނޫޙުގެފާނުންގެ ނައުކޮޅުން ސަލާމަތްތެރިކަން ހޯދިގޮތަށް ތިމާމެންގެ ޕާޓީއަކީ އެނައުކޮޅު ކަމާއި ސަލާމަތްތެރިކަން ހޯދަން ބޭނުން މީހަކު އެޕާޓީއަށްވަނުމަށް ދަޢުވަތުދީ، ޕާޓީގެ ޖަލްސާއަށް ނާންނަ ޢާއްމުންނާއި ޝައިޚުންނާ ޤިޔާމަތް ދުވަހުން ސުވާލުކުރެވޭނެ ކަމަށް ބުނެ، މިމޭރުމުން ވާހަކަ ދެއްކުމަކީ އިސްލާމް ދީނަށް ހަޖޫ ޖެހުންނޫން ދެވަނަކަމެއް ނޫނެވެ. އަދި މިއަށްވުރެން ބޮޑު ލާދީނިއްޔަތެއް ނޯންނާނެއެވެ.\nﷲގެ ކަލާމްފުޅަކީ ތިމާ ބޭނުން އިރަކު ސައިކިޔާލަން އޮންނަ ރާނީއެއް ނޫނެވެ.\nލޮބުވެތި އަޚުންނާއި އުޚުތުންނޭވެ! ޝައިޚުންނާއި ސިޔާސީ ބޭފުޅުންނޭވެ! ހަނދުމަ ބަހައްޓަވާށެވެ! ﷲގެ ކަލާމްފުޅަކީ ބޭނުންމީހަކު ބޭނުން ގޮތަކަށް ކުޅެން ބާވައިލެއްވިގެންވާ ބަތްކައްކާއެއް ނޫނެވެ. އެއީ ﷲގެ މުޤައްދަސް ކަލާމްފުޅެވެ. މިގޮތަށް ﷲގެ ކަލާމްފުޅާ ކުޅެއުޅުމަކީ ވަަރަށްބޮޑު ނުރައްކަލެކެވެ. މިޢަމަލަކީ މިހާރަކަށްއައިސް ދީން ކިޔަވައިިގެންތިބި ބައެއްމީހުންގެ ކިބައިންވެސް ފެންނަމުންދާ މަންޒަރެކެވެ. ﷲގެ ކަލާމްފުޅަކީ ތިމާހިތުހުރި ތަނަކަށް ފިޓުކޮށް، ތިމާ ކަނޑުފެތޭ ކޮންމެ ހިނދަކު ސައިކިޔާލަން ބޭނުންކުރާ ރާނީއަކަށް ހަދައިގެން ނުވާނެއެވެ. މިއަށްވުރެން ބޮޑު ބިރުވެރި ކަމެއް މުސްލިމަކަށް ކުރިމަތި ނުވާނެއެެވެ. އިމާމު އަބޫ ދާއޫދާއި ތިރްމިޛީ ރިވާކުރަށްވާފައި ވެއެވެ. ލޮބުވެތި رَسُولُ اللَّهِ H ޙަދީޘު ކުރަށްވާފައި ވެއެވެ. قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ مَنْ قَالَ فِي الْقُرْآنِ بِرَأْيِهِ فَأَصَابَ فَقَدْ أَخْطَأَ މާނައީ: ﷲގެ ކަލާމްފުޅުގެ މާނަ ކުރުމުގައި ތިމާގެ އަމިއްލަ ރައުޔާ އެއްގޮތަށް ތަފްސީރުކުރާމީހާ އެކުރިމާނަ ރަނގަޅަށް އޮތް ކަމުގައިވިއަސް އޭނާ އެކުރީ ބޮޑުވެގެންވާ ކުށެކެވެ. މާތް ﷲ މިފަދަ ބިރުވެރި ނުރައްކަލުން އަޅުގަނޑުމެން އެންމެހައި މުސްލިމުން ސަލާމަތް ކުރަށްވާނދޭވެ! އާމީން!


England ah 10 in 10\nއިނގިރޭސީންނަށް 10 އިން 10\nޔޫރޯ ކޮލިފައިންގައި ކުޅުނު ހުރިހާ މެޗަކުން މޮޅުވެގެން އިނގިރޭސިވިލާތް ކޮލިފައިން ނިންމާލައިފި އެވެ.\nއަންނަ އަހަރު ފްރާންސްގައި ބާއްވާ މުބާރާތަށް ކޮލިފައިންގެ ފަހު މެޗުގައި އިނގިރޭސިން މިރޭ މޮޅުވީ ލިތުއޭނިއާ އަތުން 2-0އިންނެވެ. ލަނޑު ޖެހީ ރޮސް ބާކްލޭ އާއި އޮކްލޭޑް ޗެމްބަލައިން އެވެ. އަނެއް ލަނޑަކީ ބައިކޮޅަށް ޖެހި ގޯލެކެވެ.\nމި މޮޅާއެކު އިނގިރޭސިން ކޮލިފައިން ނިންމާކީ 30 ޕޮއިންޓާއެކުގަ އެވެ. އަދި މިއީ މިދިޔަ އަހަރުގެ ވޯލްޑް ކަޕް ފުޓްބޯޅަ މުބާރާތުގެ ގްރޫޕް ސްޓޭޖުން ކެޓުމަށްފަހު އިނގިރޭސިން ހޯދި ވަރަށް ބޮޑު ކާމިޔާބީއެކެވެ.\nމި މެޗުގައި އިނގިރޭސި ޓީމުގެ ކެޕްޓަންކަން ކުރި އެވަޓަންގެ ޑިފެންޑަރު ފިލް ޖެގެއިލްކާ ބުނީ އެންމެ ފުރަތަމަ ދުވަހުން ފެށިގެން އަޒުމަކީ ކޮލިފައިންގެ ހުރިހާ މެޗެއް ކާމިޔާބު ކުރުން ކަމަށާއި ޓީމުގައި ވަރަށް ރަނގަޅު ޒުވާން ކުޅުންތެރިން އެބަތިބި ކަމަށެވެ. އަދި އެމީހުންނަށް ރަހުމަތްތެރިކަމުގެ ގިނަ މެޗުތަކެއް ބޭނުންވާ ކަމަށެވެ.\nޗެމްބަލައިން (ކ) ލިތުއޭނިއާގެ ކުޅުންތެރިއަކު ބޯޅަ އަށް މަސައްކަތް ކުރަނީ: އިނގިރޭސި ޓީމުގެ ކޮލިފައިން ނިންމާލީ 30 ޕޮއިންޓާއެކު.\nފުރަތަމަ 11ގައި ކުޅޭ މުހިންމު ފަސް ކުޅުންތެރިއަކު ނެތި ކުޅުނު އިނގިރޭސި ޓީމުގެ ފޯވަޑް ހެރީކޭން ބުނީ ޓާފް ދަނޑެއްގައި ކުޅެން ޖެހުމުން ވަރަށް ބޮޑަށް އުނދަގޫވި ކަމަށާއި ނަމަވެސް މޮޅުވެވުމުން ޓާގެޓް ހާސިލްވެއްޖެ ކަމަށެވެ. އަދި މިހާރު އޮތް އިނގިރޭސި ޓީމާމެދު ވަރަށް އުއްމީދު ބޮޑު ކަމަށެވެ.\nމި ގްރޫޕުގެ ދެ ވަނަ ލިބުނީ 21 ޕޮއިންޓާއެކު ސްވިޒަލޭންޑަށެވެ. އެސްޓޯނިއާ އަތުން ރޭ އެ ގައުމު މޮޅުވީ 1-0އިންނެވެ. މެޗުގައި ފެނިގެންދިޔަ ހަމައެކަނި ލަނޑަކީ އެސްޓޯނިއާގެ ކްލަވަން އަތުން ބައިކޮޅަށް ވަނަ ގޯލެކެވެ.